
Sermones

Liber I

Ad Maecenatem: Omnibus, maxime vero avaris, sortem suam gravem esse.


1Qui fit, Maecenas, ut nemo, quam sibi sortem

seu Ratio dederit seu Fors obiecerit, illa

contentus vivat, laudet diversa sequentis?

‘o fortunati mercatores’ gravis annis

5miles ait, multo iam fractus membra labore.

contra mercator navim iactantibus Austris,

‘militia est potior. quid enim? concurritur: horae

momento cita mors venit aut victoria laeta.’

agricolam laudat iuris legumque peritus,

10sub galli cantum consultor ubi ostia pulsat;

ille, datis vadibus qui rure extractus in urbem est,

solos felicis viventis clamat in urbe.

cetera de genere hoc (adeo sunt multa) loquacem

delassare valent Fabium. ne te morer, audi,

15quo rem deducam. si quis Deus ‘en ego’ dicat

‘iam faciam quod voltis: eris tu, qui modo miles,

mercator; tu, consultus modo, rusticus: hinc vos,

vos hinc mutatis discedite partibus. eia,

quid statis?’ nolint. atqui licet esse beatis.

20quid causae est, merito quin illis Iuppiter ambas

iratus buccas inflet neque se fore posthac

tam facilem dicat, votis ut praebeat aurem?

praeterea, ne sic ut qui iocularia ridens

percurram — quamquam ridentem dicere verum

25quid vetat? ut pueris olim dant crustula blandi

doctores, elementa velint ut discere prima —

sed tamen amoto quaeramus seria ludo:

ille gravem duro terram qui vertit aratro,

perfidus hic caupo, miles nautaeque, per omne

30audaces mare qui currunt, hac mente laborem

sese ferre, senes ut in otia tuta recedant,

aiunt, cum sibi sint congesta cibaria: sicut

parvola—nam exemplo est—magni formica laboris

ore trahit quodcumque potest atque addit acervo

35quem struit, haud ignara ac non incauta futuri.

quae, simul inversum contristat Aquarius annum,

non usquam prorepit et illis utitur ante

quaesitis sapiens, cum te neque fervidus aestus

demoveat lucro neque hiems, ignis mare ferrum,

40nil obstet tibi, dum ne sit te ditior alter.

quid iuvat inmensum te argenti pondus et auri

furtim defossa timidum deponere terra?

quod, si conminuas, vilem redigatur ad assem?

at ni id fit, quid habet pulcri constructus acervus?

45milia frumenti tua triverit area centum:

non tuus hoc capiet venter plus ac meus: ut, si

reticulum panis venalis inter onusto

forte vehas umero, nihilo plus accipias quam

qui nil portarit. vel dic quid referat intra

50naturae finis viventi, iugera centum an

mille aret? ‘at suave est ex magno tollere acervo.’

dum ex parvo nobis tantundem haurire relinquas,

cur tua plus laudes cumeris granaria nostris?

ut tibi si sit opus liquidi non amplius urna

55vel cyatho ac dicas ‘magno de flumine mallem

quam ex hoc fonticulo tantundem sumere.’ eo fit,

plenior ut siquos delectet copia iusto,

cum ripa simul avolsos ferat Aufidus acer.

at qui tantuli eget quanto est opus, is neque limo

60turbatam haurit aquam neque vitam amittit in undis.

at bona pars hominum decepta cupidine falso

‘nil satis est’, inquit, ‘quia tanti quantum habeas sis’:

quid facias illi? iubeas miserum esse, libenter

quatenus id facit: ut quidam memoratur Athenis

65sordidus ac dives, populi contemnere voces

sic solitus: ‘populus me sibilat, at mihi plaudo

ipse domi, simul ac nummos contemplor in arca.’

Tantalus a labris sitiens fugientia captat

flumina — quid rides? mutato nomine de te

70fabula narratur: congestis undique saccis

indormis inhians et tamquam parcere sacris

cogeris aut pictis tamquam gaudere tabellis.

nescis, quo valeat nummus, quem praebeat usum?

panis ematur, holus, vini sextarius, adde

75quis humana sibi doleat natura negatis.

an vigilare metu exanimem, noctesque diesque

formidare malos fures, incendia, servos,

ne te conpilent fugientes, hoc iuvat? horum

semper ego optarim pauperrimus esse bonorum.

80at si condoluit temptatum frigore corpus

aut alius casus lecto te adflixit, habes qui

adsideat, fomenta paret, medicum roget, ut te

suscitet ac reddat gnatis carisque propinquis?

non uxor salvum te volt, non filius; omnes

85vicini oderunt, noti, pueri atque puellae.

miraris, cum tu argento post omnia ponas,

si nemo praestet, quem non merearis, amorem?

at si cognatos nullo natura labore

quos tibi dat, retinere velis, servareque amicos,

90infelix operam perdas, ut siquis asellum

in campo doceat parentem currere frenis.

denique sit finis quaerendi, cumque habeas plus,

pauperiem metuas minus et finire laborem

incipias, parto quod avebas, ne facias quod

95Umidius quidam; non longa est fabula: dives

ut metiretur nummos, ita sordidus, ut se

non umquam servo melius vestiret, ad usque

supremum tempus, ne se penuria victus

opprimeret, metuebat. at hunc liberta securi

100divisit medium, fortissima Tyndaridarum.

‘quid mi igitur suades? ut vivam Naevius aut sic

ut Nomentanus?’ pergis pugnantia secum

frontibus adversis conponere: non ego avarum

cum veto te, fieri vappam iubeo ac nebulonem:

105est inter Tanain quiddam socerumque Viselli:

est modus in rebus, sunt certi denique fines,

quos ultra citraque nequit consistere rectum.

illuc, unde abii, redeo, qui nemo, ut avarus,

se probet ac potius laudet diversa sequentis,

110quodque aliena capella gerat distentius uber,

tabescat neque se maiori pauperiorum

turbae conparet, hunc atque hunc superare laboret.

sic festinanti semper locupletior obstat,

ut, cum carceribus missos rapit ungula currus,

115instat equis auriga suos vincentibus, illum

praeteritum temnens extremos inter euntem.

inde fit, ut raro, qui se vixisse beatum

dicat et exacto contentus tempore vita

cedat uti conviva satur, reperire queamus.

120iam satis est. ne me Crispini scrinia lippi

conpilasse putes, verbum non amplius addam.



Improbus, dum vitia quaedam declinant, in contraria incidere.


1Ambubaiarum collegia, pharmacopolae,

mendici, mimae, balatrones, hoc genus omne

maestum ac sollicitum est cantoris morte Tigelli.

quippe benignus erat. contra hic, ne prodigus esse

5dicatur metuens, inopi dare nolit amico,

frigus quo duramque famem propellere possit.

hunc si perconteris, avi cur atque parentis

praeclaram ingrata stringat malus ingluvie rem,

omnia conductis coemens obsonia nummis,

10sordidus atque animi quod parvi nolit haberi,

respondet. laudatur ab his, culpatur ab illis.

Fufidius vappae famam timet ac nebulonis

[dives agris, dives positis in fenore nummis]:

quinas hic capiti mercedes exsecat atque

15quanto perditior quisque est, tanto acrius urget;

nomina sectatur modo sumpta veste virili

sub patribus duris tironum. ‘maxime’ quis non

‘Iuppiter’ exclamat simul atque audivit? ‘at in se

pro quaestu sumptum facit hic?’ vix credere possis,

20quam sibi non sit amicus, ita ut pater ille, Terenti

fabula quem miserum gnato vixisse fugato

inducit, non se peius cruciaverit atque hic.

siquis nunc quaerat ‘quo res haec pertinet?’ illuc:

dum vitant stulti vitia, in contraria currunt.

25Maltinus tunicis demissis ambulat, est qui

inguen ad obscaenum subductis usque; facetus

pastillos Rufillus olet, Gorgonius hircum:

nil medium est. sunt qui nolint tetigisse nisi illas

quarum subsuta talos tegat instita veste,

30contra alius nullam nisi olenti in fornice stantem.

quidam notus homo cum exiret fornice, ‘macte

virtute esto’ inquit sententia dia Catonis;

‘nam simul ac venas inflavit taetra libido,

huc iuvenes aequom est descendere, non alienas

35permolere uxores.’ ‘nolim laudarier’ inquit

‘sic me’ mirator cunni Cupiennius albi.

audire est operae pretium, procedere recte

qui moechis non voltis, ut omni parte laborent

utque illis multo corrupta dolore voluptas

40atque haec rara cadat dura inter saepe pericla.

hic se praecipitem tecto dedit, ille flagellis

ad mortem caesus, fugiens hic decidit acrem

praedonum in turbam, dedit hic pro corpore nummos,

hunc perminxerunt calones; quin etiam illud

45accidit, ut cuidam testis caudamque salacem

demeterent ferro. ‘iure’ omnes: Galba negabat.

tutior at quanto merx est in classe secunda,

libertinarum dico — Sallustius in quas

non minus insanit quam qui moechatur. at hic si,

50qua res, qua ratio suaderet quaque modeste

munifico esse licet, vellet bonus atque benignus

esse, daret quantum satis esset nec sibi damno

dedecorique foret. verum hoc se amplectitur uno,

hoc amat et laudat: ‘matronam nullam ego tango’,

55ut quondam Marsaeus, amator Originis ille,

qui patrium mimae donat fundumque laremque,

‘nil fuerit mi’ inquit ‘cum uxoribus umquam alienis.’

verum est cum mimis, est cum meretricibus, unde

fama malum gravius quam res trahit. an tibi abunde

60personam satis est, non illud, quidquid ubique

officit, evitare? bonam deperdere famam,

rem patris oblimare malum est ubicumque. quid inter-

est in matrona, ancilla peccesne togata?

Villius in Fausta, Sullae gener, hoc miser uno

65nomine deceptus, poenas dedit usque superque

quam satis est, pugnis caesus ferroque petitus,

exclusus fore, cum Longarenus foret intus.

huic si muttonis verbis mala tanta videnti

diceret haec animus ‘quid vis tibi? numquid ego a te

70magno prognatum deposco consule cunnum

velatumque stola, mea cum conferbuit ira?’

quid responderet? ‘magno patre nata puella est.’

at quanto meliora monet pugnantiaque istis

dives opis natura suae, tu si modo recte

75dispensare velis ac non fugienda petendis

inmiscere. tuo vitio rerumne labores,

nil referre putas? quare, ne paeniteat te,

desine matronas sectarier, unde laboris

plus haurire mali est quam ex re decerpere fructus.

80nec magis huic, inter niveos viridisque lapillos

sit licet, hoc, Cerinthe, tuum tenerum est femur aut crus

rectius, atque etiam melius persaepe togatae.

adde huc, quod mercem sine fucis gestat, aperte

quod venale habet ostendit nec, siquid honesti est,

85iactat habetque palam, quaerit, quo turpia celet.

regibus hic mos est, ubi equos mercantur: opertos

inspiciunt, ne si facies, ut saepe, decora

molli fulta pede est, emptorem inducat hiantem,

quod pulcrae clunes, breve quod caput, ardua cervix.

90hoc illi recte: ne corporis optima Lyncei

contemplere oculis, Hypsaea caecior illa,

quae mala sunt, spectes. ‘o crus, o bracchia.’ verum

depygis, nasuta, brevi latere ac pede longo est.

matronae praeter faciem nil cernere possis,

95cetera, ni Catia est, demissa veste tegentis.

si interdicta petes, vallo circumdata — nam te

hoc facit insanum —, multae tibi tum officient res,

custodes, lectica, ciniflones, parasitae,

ad talos stola demissa et circumdata palla,

100plurima, quae invideant pure adparere tibi rem.

altera, nil obstat: cois tibi paene videre est

ut nudam, ne crure malo, ne sit pede turpi;

metiri possis oculo latus. an tibi mavis

insidias fieri pretiumque avellier ante

105quam mercem ostendi? leporem venator ut alta

in nive sectetur, positum sic tangere nolit,

cantat et adponit ‘meus est amor huic similis; nam

transvolat in medio posita et fugientia captat.’

hiscine versiculis speras tibi posse dolores

110atque aestus curasque gravis e pectore pelli?

nonne, cupidinibus statuat natura modum quem,

quid latura sibi, quid sit dolitura negatum,

quaerere plus prodest et inane abscindere soldo?

num, tibi cum faucis urit sitis, aurea quaeris

115pocula? num esuriens fastidis omnia praeter

pavonem rhombumque? tument tibi cum inguina, num, si

ancilla aut verna est praesto puer, impetus in quem

continuo fiat. malis tentigine rumpi?

non ego; namque parabilem amo Venerem facilemque.

120illam ‘post paulo’ ‘sed pluris’ ‘si exierit vir’

gallis, hanc Philodemus ait sibi, quae neque magno

stet pretio neque cunctetur cum est iussa venire.

candida rectaque sit, munda hactenus, ut neque longa

nec magis alba velit quam dat natura videri.

125haec ubi supposuit dextro corpus mihi laevom,

Ilia et Egeria est; do nomen quodlibet illi.

nec vereor, ne, dum futuo, vir rure recurrat,

ianua frangatur, latret canis, undique magno

pulsa domus strepitu resonet, vepallida lecto

130desiliat mulier, miseram se conscia clamet,

cruribus haec metuat, doti deprensa, egomet mi.

discincta tunica fugiendum est et pede nudo,

ne nummi pereant aut puga aut denique fama.

deprendi miserum est: Fabio vel iudice vincam.



In amicorum vitiis connivendum, neque peccata omnia in sclerum numero ponenda.


1Omnibus hoc vitium est cantoribus, inter amicos

ut numquam inducant animum cantare rogati,

iniussi numquam desistant. sardus habebat

ille Tigellius hoc. Caesar, qui cogere posset,

5si peteret per amicitiam patris atque suam, non

quicquam proficeret; si conlibuisset, ab ovo

usque ad mala citaret ‘Io Bacchae’ modo summa

voce, modo hac, resonat quae chordis quattuor ima.

nil aequale homini fuit illi: saepe velut qui

10currebat fugiens hostem, persaepe velut qui

Iunonis sacra ferret; habebat saepe ducentos,

saepe decem servos; modo reges atque tetrarchas,

omnia magna loquens, modo ‘sit mihi mensa tripes et

concha salis puri et toga, quae defendere frigus

15quamvis crassa queat.’ deciens centena dedisses

huic parco, paucis contento, quinque diebus

nil erat in loculis; noctes vigilabat ad ipsum

mane, diem totum stertebat; nil fuit unquam

sic inpar sibi. nunc aliquis dicat mihi ‘quid tu?

20nullane habes vitia?’ immo alia et fortasse minora.

Maenius absentem Novium cum carperet, ‘heus tu’

quidam ait ‘ignoras te an ut ignotum dare nobis

verba putas?’ ‘egomet mi ignosco’ Maenius inquit.

stultus et inprobus hic amor est dignusque notari.

25cum tua pervideas oculis mala lippus inunctis,

cur in amicorum vitiis tam cernis acutum

quam aut aquila aut serpens Epidaurius? at tibi contra

evenit, inquirant vitia ut tua rursus et illi.

iracundior est paulo, minus aptus acutis

30naribus horum hominum; rideri possit eo quod

rusticius tonso toga defluit et male laxus

in pede calceus haeret: at est bonus, ut melior vir

non alius quisquam, at tibi amicus, at ingenium ingens

inculto latet hoc sub corpore. denique te ipsum

35concute, numqua tibi vitiorum inseverit olim

natura aut etiam consuetudo mala; namque

neglectis urenda filix innascitur agris.

illuc praevertamur, amatorem quod amicae

turpia decipiunt caecum vitia aut etiam ipsa haec

40delectant, veluti Balbinum polypus Agnae.

vellem in amicitia sic erraremus et isti

errori nomen virtus posuisset honestum.

ac pater ut gnati, sic nos debemus amici

siquod sit vitium non fastidire. strabonem

45appellat paetum pater, et pullum, male parvos

sicui filius est, ut abortivus fuit olim

Sisyphus; hunc Varum distortis cruribus, illum

balbutit Scaurum pravis fultum male talis.

parcius hic vivit: frugi dicatur; ineptus

50et iactantior hic paulo est: concinnus amicis

postulat ut videatur; at est truculentior atque

plus aequo liber: simplex fortisque habeatur;

caldior est: acris inter numeretur. opinor,

haec res et iungit iunctos et servat amicos.

55at nos virtutes ipsas invertimus atque

sincerum furimus vas incrustare. probus quis

nobiscum vivit, multum demissus homo: illi

tardo cognomen, pingui damus. hic fugit omnis

insidias nullique malo latus obdit apertum,

60cum genus hoc inter vitae versemur, ubi acris

invidia atque vigent ubi crimina: pro bene sano

ac non incauto fictum astutumque vocamus.

simplicior quis et est, qualem me saepe libenter

obtulerim tibi, Maecenas, ut forte legentem

65aut tacitum inpellat quovis sermone: ‘molestus,

communi sensu plane caret’ inquimus. eheu,

quam temere in nosmet legem sancimus iniquam.

nam vitiis nemo sine nascitur; optimus ille est,

qui minimis urgetur. amicus dulcis, ut aequum est,

70cum mea conpenset vitiis bona, pluribus hisce,

si modo plura mihi bona sunt, inclinet, amari

si volet: hac lege in trutina ponetur eadem.

qui, ne tuberibus propriis offendat amicum,

postulat, ignoscet verrucis illius: aequum est

75peccatis veniam poscentem reddere rursus.

denique, quatenus excidi penitus vitium irae,

cetera item nequeunt stultis haerentia, cur non

ponderibus modulisque suis ratio utitur ac res

ut quaeque est, ita suppliciis delicta coercet?

80siquis eum servum, patinam qui tollere iussus

semesos piscis tepidumque ligurrierit ius,

in cruce suffigat, Labeone insanior inter

sanos dicatur. quanto hoc furiosius atque

maius peccatum est: paulum deliquit amicus,

85quod nisi concedas, habeare insuavis: acerbus

odisti et fugis ut Drusonem debitor aeris,

qui nisi, cum tristes misero venere Kalendae,

mercedem aut nummos unde unde extricat, amaras

porrecto iugulo historias captivus ut audit.

90conminxit lectum potus mensave catillum

Evandri manibus tritum deiecit: ob hanc rem,

aut positum ante mea quia pullum in parte catini

sustulit esuriens, minus hoc iucundus amicus

sit mihi? quid faciam, si furtum fecerit aut si

95prodiderit conmissa fide sponsumve negarit?

quis paria esse fere placuit peccata, laborant,

cum ventum ad verum est: sensus moresque repugnant

atque ipsa utilitas, iusti prope mater et aequi.

cum prorepserunt primis animalia terris,

100mutum et turpe pecus, glandem atque cubilia propter

unguibus et pugnis, dein fustibus atque ita porro

pugnabant armis, quae post fabricaverat usus,

donec verba, quibus voces sensusque notarent,

nominaque invenere; dehinc absistere bello,

105oppida coeperunt munire et ponere leges,

ne quis fur esset neu latro neu quis adulter.

nam fuit ante Helenam cunnus taeterrima belli

causa, sed ignotis perierunt mortibus illi,

quos Venerem incertam rapientis more ferarum

110viribus editior caedebat ut in grege taurus.

iura inventa metu iniusti fateare necesse est,

tempora si fastosque velis evolvere mundi.

nec Natura potest iusto secernere iniquum,

dividit ut bona diversis, fugienda petendis,

115nec vincet ratio hoc, tantundem ut peccet idemque,

qui teneros caules alieni fregerit horti

et qui nocturnus sacra Divum legerit. adsit

regula, peccatis quae poenas inroget aequas,

ne scutica dignum horribili sectere flagello.

120nam ut ferula caedas meritum maiora subire

verbera, non vereor, cum dicas esse paris res

furta latrociniis et magnis parva mineris

falce recisurum simili te, si tibi regnum

permittant homines. si dives, qui sapiens est,

125et sutor bonus et solus formosus et est rex,

cur optas quod habes? ‘non nosti, quid pater’ inquit

‘Chrysippus dicat: sapiens crepidas sibi numquam

nec soleas fecit; sutor tamen est sapiens.’ qui?

‘ut quamvis tacet Hermogenes, cantor tamen atque

130optumus est modulator; ut Alfenus vafer omni

abiecto instrumento artis clausaque taberna

sutor erat: sapiens operis sic optimus omnis

est opifex, solus sic rex.’ vellunt tibi barbam

lascivi pueri, quos tu nisi fuste coerces,

135urgeris turba circum te stante miserque

rumperis et latras, magnorum maxime regum.

ne longum faciam: dum tu quadrante lavatum

rex ibis neque te quisquam stipator ineptum

praeter Crispinum sectabitur, et mihi dulces

140ignoscent, siquid peccaro stultus, amici

inque vicem illorum patiar delicta libenter

privatusque magis vivam te rege beatus.



Satyricorum poetarum, ac suam praesertim, in scribendo licentiam excusat.


1Eupolis atque Cratinus Aristophanesque poetae

atque alii, quorum comoedia prisca virorum est,

siquis erat dignus describi, quod malus ac fur,

quod moechus foret aut sicarius aut alioqui

5famosus, multa cum libertate notabant.

hinc omnis pendet Lucilius, hosce secutus,

mutatis tantum pedibus numerisque, facetus,

emunctae naris, durus conponere versus.

nam fuit hoc vitiosus: in hora saepe ducentos,

10ut magnum, versus dictabat stans pede in uno;

cum flueret lutulentus, erat quod tollere velles;

garrulus atque piger scribendi ferre laborem,

scribendi recte: nam ut multum, nil moror. ecce,

Crispinus minimo me provocat ‘accipe, si vis,

15accipe iam tabulas; detur nobis locus, hora,

custodes; videamus, uter plus scribere possit.’

di bene fecerunt, inopis me quodque pusilli

finxerunt animi, raro et perpauca loquentis;

at tu conclusas hircinis follibus auras

20usque laborantis, dum ferrum molliat ignis,

ut mavis, imitare. beatus Fannius ultro

delatis capsis et imagine, cum mea nemo

scripta legat, volgo recitare timentis ob hanc rem,

quod sunt quos genus hoc minime iuvat, utpote pluris

25culpari dignos. quemvis media elige turba:

aut ob avaritiam aut misera ambitione laborat.

hic nuptarum insanit amoribus, hic puerorum:

hunc capit argenti splendor; stupet Albius aere;

hic mutat merces surgente a sole ad eum, quo

30vespertina tepet regio, quin per mala praeceps

fertur uti pulvis collectus turbine, nequid

summa deperdat metuens aut ampliet ut rem.

omnes hi metuunt versus, odere poetas.

‘faenum habet in cornu, longe fuge; dummodo risum

35excutiat sibi, non hic cuiquam parcet amico

et quodcumque semel chartis inleverit, omnis

gestiet a furno redeuntis scire lacuque

et pueros et anus.’ agedum pauca accipe contra.

primum ego me illorum, dederim quibus esse poetis,

40excerpam numero: neque enim concludere versum

dixeris esse satis neque, siqui scribat uti nos

sermoni propiora, putes hunc esse poetam.

ingenium cui sit, cui mens divinior atque os

magna sonaturum, des nominis huius honorem.

45idcirco quidam comoedia necne poema

esset, quaesivere, quod acer spiritus ac vis

nec verbis nec rebus inest, nisi quod pede certo

differt sermoni, sermo merus. ‘at pater ardens

saevit, quod meretrice nepos insanus amica

50filius uxorem grandi cum dote recuset,

ebrius et, magnum quod dedecus, ambulet ante

noctem cum facibus.’ numquid Pomponius istis

audiret leviora, pater si viveret? ergo

non satis est puris versum perscribere verbis,

55quem si dissolvas, quivis stomachetur eodem

quo personatus pacto pater. his, ego quae nunc,

olim quae scripsit Lucilius, eripias si

tempora certa modosque, et quod prius ordine verbum est

posterius facias praeponens ultima primis,

60non, ut si solvas ‘postquam discordia taetra

belli ferratos postis portasque refregit’,

invenias etiam disiecti membra poetae.

hactenus haec: alias, iustum sit necne poema.

nunc illud tantum quaeram, meritone tibi sit

65suspectum genus hoc scribendi. Sulcius acer

ambulat et Caprius, rauci male cumque libellis,

magnus uterque timor latronibus; at bene siquis

et vivat puris manibus, contemnat utrumque.

ut sis tu similis Coeli Birrique latronum,

70non ego sim Capri neque Sulci: cur metuas me?

nulla taberna meos habeat neque pila libellos,

quis manus insudet volgi Hermogenisque Tigelli,

nec recito cuiquam nisi amicis idque coactus,

non ubivis coramve quibuslibet. in medio qui

75scripta foro recitent, sunt multi quique lavantes:

suave locus voci resonat conclusus. inanis

hoc iuvat, haud illud quaerentis, num sine sensu,

tempore num faciant alieno. ‘laedere gaudes’

inquit ‘et hoc studio pravus facis.’ unde petitum

80hoc in me iacis? est auctor quis denique eorum,

vixi cum quibus? absentem qui rodit, amicum

qui non defendit alio culpante, solutos

qui captat risus hominum famamque dicacis,

fingere qui non visa potest, conmissa tacere

85qui nequit: hic niger est, hunc tu, Romane, caveto.

saepe tribus lectis videas cenare quaternos,

e quibus unus amet quavis aspergere cunctos

praeter eum qui praebet aquam; post hunc quoque potus,

condita cum verax aperit praecordia Liber:

90hic tibi comis et urbanus liberque videtur

infesto nigris: ego si risi, quod ineptus

pastillos Rufillus olet, Gorgonius hircum,

lividus et mordax videor tibi? mentio siquae

de Capitolini furtis iniecta Petilli

95te coram fuerit, defendas, ut tuus est mos:

‘me Capitolinus convictore usus amicoque

a puero est causaque mea permulta rogatus

fecit et incolumis laetor quod vivit in Urbe;

sed tamen admiror, quo pacto iudicium illud

100fugerit’: hic nigrae sucus lolliginis, haec est

aerugo mera; quod vitium procul afore chartis,

atque animo prius, ut siquid promittere de me

possum aliud vere, promitto. liberius si

dixero quid, si forte iocosius, hoc mihi iuris

105cum venia dabis: insuevit pater optimus hoc me,

ut fugerem exemplis vitiorum quaeque notando.

cum me hortaretur, parce frugaliter atque

viverem uti contentus eo quod mi ipse parasset:

‘nonne vides, Albi ut male vivat filius utque

110Barrus inops? magnum documentum, ne patriam rem

perdere quis velit.’ a turpi meretricis amore

cum deterreret: ‘Sectani dissimilis sis.’

ne sequerer moechas, concessa cum Venere uti

possem: ‘deprensi non bella est fama Treboni’

115aiebat. ‘sapiens, vitatu quidque petitu

sit melius, causas reddet tibi; mi satis est, si

traditum ab antiquis morem servare tuamque,

dum custodis eges, vitam famamque tueri

incolumem possum; simul ac duraverit aetas

120membra animumque tuum, nabis sine cortice.’ sic me

formabat puerum dictis et, sive iubebat

ut facerem quid, ‘habes auctorem, quo facias hoc’

unum ex iudicibus selectis obiciebat,

sive vetabat, ‘an hoc inhonestum et inutile factu

125necne sit, addubites, flagret rumore malo cum

hic atque ille?’ avidos vicinum funus ut aegros

exanimat mortisque metu sibi parcere cogit,

sic teneros animos aliena opprobria saepe

absterrent vitiis. ex hoc ego sanus ab illis

130perniciem quaecumque ferunt, mediocribus et quis

ignoscas vitiis teneor. fortassis et istinc

largiter abstulerit longa aetas, liber amicus,

consilium proprium; neque enim, cum lectulus aut me

porticus excepit, desum mihi. ‘rectius hoc est;

135hoc faciens vivam melius; sic dulcis amicis

occurram; hoc quidam non belle: numquid ego illi

inprudens olim faciam simile?’ haec ego mecum

conpressis agito labris; ubi quid datur oti,

inludo chartis. hoc est mediocribus illis

140ex vitiis unum; cui si concedere nolis,

multa poetarum veniat manus, auxilio quae

sit mihi — nam multo plures sumus —, ac veluti te

Iudaei cogemus in hanc concedere turbam.



Iter quoddam suum Roma Brundusium usque singulari cum festivitate describit.


1Egressum magna me accepit Aricia Roma

hospitio modico; rhetor comes Heliodorus,

graecorum longe doctissimus; inde forum Appi

differtum nautis cauponibus atque malignis.

5hoc iter ignavi divisimus, altius ac nos

praecinctis unum: minus est gravis Appia tardis.

hic ego propter aquam, quod erat deterrima, ventri

indico bellum, cenantis haud animo aequo

exspectans comites. iam nox inducere terris

10umbras et caelo diffundere signa parabat:

tum pueri nautis, pueris convicia nautae

ingerere: ‘huc adpelle’; ‘trecentos inseris’; ‘ohe,

iam satis est.’ dum aes exigitur, dum mula ligatur,

tota abit hora. mali culices ranaeque palustres

15avertunt somnos; absentem cantat amicam

multa prolutus vappa nauta atque viator

certatim; tandem fessus dormire viator

incipit ac missae pastum retinacula mulae

nauta piger saxo religat stertitque supinus.

20iamque dies aderat, nil cum procedere lintrem

sentimus, donec cerebrosus prosilit unus

ac mulae nautaeque caput lumbosque saligno

fuste dolat: quarta vix demum exponimur hora.

ora manusque tua lavimus, Feronia, lympha.

25milia tum pransi tria repimus atque subimus

inpositum saxis late candentibus Anxur.

huc venturus erat Maecenas optimus atque

Cocceius, missi magnis de rebus uterque

legati, aversos soliti conponere amicos.

30hic oculis ego nigra meis collyria lippus

inlinere. interea Maecenas advenit atque

Cocceius Capitoque simul Fonteius, ad unguem

factus homo, Antoni, non ut magis alter, amicus.

Fundos Aufidio Lusco praetore libenter

35linquimus, insani ridentes praemia scribae,

praetextam et latum clavum prunaeque vatillum.

in Mamurrarum lassi deinde urbe manemus,

Murena praebente domum, Capitone culinam.

postera lux oritur multo gratissima; namque

40Plotius et Varius Sinuessae Vergiliusque

occurrunt, animae, qualis neque candidiores

terra tulit neque quis me sit devinctior alter.

o qui conplexus et gaudia quanta fuerunt.

nil ego contulerim iucundo sanus amico.

45proxima Campano ponti quae villula, tectum

praebuit et parochi, quae debent, ligna salemque.

hinc muli Capuae clitellas tempore ponunt.

lusum it Maecenas, dormitum ego Vergiliusque;

namque pila lippis inimicum et ludere crudis.

50hinc nos Coccei recipit plenissima villa,

quae super est Caudi cauponas. nunc mihi paucis

Sarmenti Scurrae pugnam Messique Cicerri,

Musa, velim memores et quo patre natus uterque

contulerit litis. Messi clarum genus Osci;

55Sarmenti domina exstat: ab his maioribus orti

ad pugnam venere. prior Sarmentus ‘equi te

esse feri similem dico.’ ridemus, et ipse

Messius ‘accipio,’ caput et movet. ‘o tua cornu

ni foret exsecto frons,’ inquit, ‘quid faceres, cum

60sic mutilus minitaris?’ at illi foeda cicatrix

saetosam laevi frontem turpaverat oris.

Campanum in morbum, in faciem permulta iocatus,

pastorem saltaret uti Cyclopa rogabat:

nil illi larva aut tragicis opus esse cothurnis.

65multa Cicerrus ad haec: donasset iamne catenam

ex voto Laribus, quaerebat; scriba quod esset,

nilo deterius dominae ius esse; rogabat

denique, cur umquam fugisset, cui satis una

farris libra foret, gracili sic tamque pusillo.

70prorsus iucunde cenam producimus illam.

tendimus hinc recta Beneventum, ubi sedulus hospes

paene macros arsit dum turdos versat in igni.

nam vaga per veterem dilapso flamma culinam

volcano summum properabat lambere tectum.

75convivas avidos cenam servosque timentis

tum rapere atque omnis restinguere velle videres.

incipit ex illo montis Appulia notos

ostentare mihi, quos torret Atabulus et quos

nunquam erepsemus, nisi nos vicina Trivici

80villa recepisset lacrimoso non sine fumo,

udos cum foliis ramos urente camino.

hic ego mendacem stultissimus usque puellam

ad mediam noctem exspecto; somnus tamen aufert

intentum Veneri; tum inmundo somnia visu

85nocturnam vestem maculant ventremque supinum.

quattuor hinc rapimur viginti et milia raedis,

mansuri oppidulo, quod versu dicere non est,

signis perfacile est: venit vilissima rerum

hic aqua, sed panis longe pulcherrimus, ultra

90callidus ut soleat umeris portare viator.

nam Canusi lapidosus, aquae non ditior urna:

qui locus a forti Diomede est conditus olim.

flentibus hinc Varius discedit maestus amicis.

inde Rubos fessi pervenimus, utpote longum

95carpentes iter et factum corruptius imbri.

postera tempestas melior, via peior ad usque

Bari moenia piscosi; dein Gnatia lymphis

iratis exstructa dedit risusque iocosque,

dum flamma sine tura liquescere limine sacro

100persuadere cupit. credat Iudaeus Apella,

non ego; namque Deos didici securum agere aevom

nec, siquid miri faciat natura, deos id

tristis ex alto caeli demittere tecto.

Brundisium longae finis chartaeque viaeque est.



Ad Maecenatem: de vera nobilitate


1Non quia, Maecenas, Lydorum quidquid Etruscos

incoluit finis, nemo generosior est te,

nec quod avus tibi maternus fuit atque paternus

olim qui magnis legionibus imperitarent,

5ut plerique solent, naso suspendis adunco

ignotos, ut me libertino patre natum.

cum referre negas, quali sit quisque parente

natus, dum ingenuus, persuades hoc tibi vere,

ante potestatem Tulli atque ignobile regnum

10multos saepe viros nullis maioribus ortos

et vixisse probos amplis et honoribus auctos;

contra Laevinum, Valeri genus, unde Superbus

Tarquinius regno pulsus fugit, unius assis

non umquam pretio pluris licuisse, notante

15iudice quo nosti, populo, qui stultus honores

saepe dat indignis et famae servit ineptus,

qui stupet in titulis et imaginibus. quid oportet

nos facere a volgo longe longeque remotos?

namque esto: populus Laevino mallet honorem

20quam Decio mandare novo censorque moveret

Appius, ingenuo si non essem patre natus:

vel merito, quoniam in propria non pelle quiessem.

sed fulgente trahit constrictos gloria curru

non minus ignotos generosis. quo tibi, Tulli,

25sumere depositum clavom fierique tribuno?

invidia adcrevit, privato quae minor esset.

nam ut quisque insanus nigris medium impediit crus

pellibus et latum demisit pectore clavom,

audit continuo ‘quis homo hic est? quo patre natus?’

30ut siqui aegrotet quo morbo Barrus, haberi

et cupiat formosus, eat quacumque, puellis

iniciat curam quaerendi singula, quali

sit facie, sura, quali pede, dente, capillo:

sic qui promittit civis, urbem sibi curae,

35imperium fore et italiam, delubra Deorum,

quo patre sit natus, num ignota matre inhonestus,

omnis mortalis curare et quaerere cogit.

‘tune, Syri Damae aut Dionysi filius, audes

deicere de saxo civis aut tradere Cadmo?’

40‘at Novius collega gradu post me sedet uno;

namque est ille, pater quod erat meus.’ ‘hoc tibi Paulus

et Messalla videris? at hic, si plostra ducenta

concurrantque foro tria funera, magna sonabit,

cornua quod vincatque tubas: saltem tenet hoc nos.’

45nunc ad me redeo libertino patre natum,

quem rodunt omnes libertino patre natum,

nunc, quia, Maecenas, tibi sum convictor, at olim,

quod mihi pareret legio Romana tribuno.

dissimile hoc illi est, quia non, ut forsit honorem

50iure mihi invideat quivis, ita te quoque amicum,

praesertim cautum dignos adsumere, prava

ambitione procul. felicem dicere non hoc

me possim, casu quod te sortitus amicum;

nulla etenim mihi te fors obtulit: optimus olim

55Vergilius, post hunc Varius dixere, quid essem.

ut veni coram, singultim pauca locutus —

infans namque pudor prohibebat plura profari —

non ego me claro natum patre, non ego circum

me Satureiano vectari rura caballo,

60sed quod eram narro. respondes, ut tuus est mos,

pauca; abeo, et revocas nono post mense iubesque

esse in amicorum numero. magnum hoc ego duco,

quod placui tibi, qui turpi secernis honestum

non patre praeclaro, sed vita et pectore puro.

65atqui si vitiis mediocribus ac mea paucis

mendosa est natura, alioqui recta, velut si

egregio inspersos reprendas corpore naevos,

si neque avaritiam neque sordes nec mala lustra

obiciet vere quisquam mihi, purus et insons,

70ut me collaudem, si et vivo carus amicis,

causa fuit pater his; qui macro pauper agello

noluit in Flavi ludum me mittere, magni

quo pueri magnis e centurionibus orti

laevo suspensi loculos tabulamque lacerto

75ibant octonos referentes Idibus aeris,

sed puerum est ausus Romam portare docendum

artis quas doceat quivis eques atque senator

semet prognatos. vestem servosque sequentis,

in magno ut populo, siqui vidisset, avita

80ex re praeberi sumptus mihi crederet illos.

ipse mihi custos incorruptissimus omnis

circum doctores aderat. quid multa? pudicum,

qui primus virtutis honos, servavit ab omni

non solum facto, verum opprobrio quoque turpi

85nec timuit, sibi ne vitio quis verteret, olim

si praeco parvas aut, ut fuit ipse, coactor

mercedes sequerer; neque ego essem questus. at hoc nunc

laus illi debetur et a me gratia maior.

nil me paeniteat sanum patris huius, eoque

90non, ut magna dolo factum negat esse suo pars,

quod non ingenuos habeat clarosque parentes,

sic me defendam. longe mea discrepat istis

et vox et ratio. nam si natura iuberet

a certis annis aevum remeare peractum

95atque alios legere, ad fastum quoscumque parentes

optaret sibi quisque, meis contentus honestos

fascibus et sellis nollem mihi sumere, demens

iudicio volgi, sanus fortasse tuo, quod

nollem onus haud umquam solitus portare molestum.

100nam mihi continuo maior quaerenda foret res

atque salutandi plures, ducendus et unus

et comes alter, uti ne solus rusve peregre⟨ve⟩

exirem, plures calones atque caballi

pascendi, ducenda petorrita. nunc mihi curto

105ire licet mulo vel si libet usque Tarentum,

mantica cui lumbos onere ulceret atque eques armos.

obiciet nemo sordis mihi, quas tibi, Tulli,

cum Tiburte via praetorem quinque secuntur

te pueri, lasanum portantes oenophorumque.

110hoc ego commodius quam tu, praeclare senator,

milibus atque aliis vivo. quacumque libido est,

incedo solus, percontor quanti holus ac far,

fallacem Circum vespertinumque pererro

saepe forum, adsisto divinis, inde domum me

115ad porri et ciceris refero laganique catinum;

cena ministratur pueris tribus et lapis albus

pocula cum cyatho duo sustinet, adstat echinus

vilis, cum patera guttus, Campana supellex.

deinde eo dormitum, non sollicitus, mihi quod cras

120surgendum sit mane, obeundus Marsya, qui se

voltum ferre negat Noviorum posse minoris.

ad quartam iaceo; post hanc vagor aut ego lecto

aut scripto quod me tacitum iuvet unguor olivo,

non quo fraudatis inmundus Natta lucernis.

125ast ubi me fessum sol acrior ire lavatum

admonuit, fugio campum lusumque trigonem.

pransus non avide, quantum interpellet inani

ventre diem durare, domesticus otior. haec est

vita solutorum misera ambitione gravique;

130his me consolor victurum suavius ac si

quaestor avus pater atque meus patruusque fuisset.



Rupilii et Persii rixam facete describit.


1Proscripti Regis Rupili pus atque venenum

hybrida quo pacto sit Persius ultus, opinor

omnibus et lippis notum et tonsoribus esse.

Persius hic permagna negotia dives habebat

5Clazomenis et iam litis cum Rege molestas,

durus homo atque odio qui posset vincere Regem,

confidens, tumidus, adeo sermonis amari,

Sisennas, Barros ut equis praecurreret albis.

ad Regem redeo. postquam nihil inter utrumque

10convenit — hoc etenim sunt omnes iure molesti,

quo fortes, quibus adversum bellum incidit: inter

Hectora Priamiden, animosum atque inter Achillem

ira fuit capitalis, ut ultima divideret mors,

non aliam ob causam, nisi quod virtus in utroque

15summa fuit: duo si discordia vexet inertis

aut si disparibus bellum incidat, ut Diomedi

cum Lycio Glauco, discedat pigrior, ultro

muneribus missis. Bruto praetore tenente

ditem Asiam, Rupili et Persi par pugnat, uti non

20conpositum melius cum Bitho Bacchius. in ius

acres procurrunt, magnum spectaculum uterque.

Persius exponit causam; ridetur ab omni

conventu; laudat Brutum laudatque cohortem,

solem Asiae Brutum appellat stellasque salubris

25appellat comites, excepto Rege; canem illum,

invisum agricolis sidus, venisse: ruebat

flumen ut hibernum, fertur quo rara securis.

tum Praenestinus salso multoque fluenti

expressa arbusto regerit convicia, durus

30vindemiator et invictus, cui saepe viator

cessisset magna conpellans voce cuculum.

at Graecus, postquam est Italo perfusus aceto,

Persius exclamat: ‘per magnos, Brute, Deos te

oro, qui reges consueris tollere, cur non

35hunc Regem iugulas? operum hoc, mihi crede, tuorum est.’



Conqueritur Priapus Esquilinum montem veneficarum incantationibus infestari.


1Olim truncus eram ficulnus, inutile lignum,

cum faber, incertus scamnum faceretne Priapum,

maluit esse Deum. Deus inde ego, furum aviumque

maxima formido; nam fures dextra coercet

5obscaenoque ruber porrectus ab inguine palus,

ast inportunas volucres in vertice harundo

terret fixa vetatque novis considere in hortis.

huc prius angustis eiecta cadavera cellis

conservus vili portanda locabat in arca;

10hoc miserae plebi stabat commune sepulcrum;

Pantolabo scurrae Nomentanoque nepoti

mille pedes in fronte, trecentos cippus in agrum

hic dabat, heredes monumentum ne sequeretur.

nunc licet Esquiliis habitare salubribus atque

15aggere in aprico spatiari, quo modo tristes

albis informem spectabant ossibus agrum,

cum mihi non tantum furesque feraeque suetae

hunc vexare locum curae sunt atque labori

quantum carminibus quae versant atque venenis

20humanos animos: has nullo perdere possum

nec prohibere modo, simul ac vaga luna decorum

protulit os, quin ossa legant herbasque nocentis.

vidi egomet nigra succinctam vadere palla

Canidiam pedibus nudis passoque capillo,

25cum Sagana maiore ululantem: pallor utrasque

fecerat horrendas adspectu. scalpere terram

unguibus et pullam divellere mordicus agnam

coeperunt; cruor in fossam confusus, ut inde

manis elicerent animas responsa daturas.

30lanea et effigies erat altera cerea: maior

lanea, quae poenis conpesceret inferiorem;

cerea suppliciter stabat, servilibus ut quae

iam peritura modis. Hecaten vocat altera, saevam

altera Tisiphonen: serpentes atque videres

35infernas errare canes lunamque rubentem,

ne foret his testis, post magna latere sepulcra.

mentior at siquid, merdis caput inquiner albis

corvorum atque in me veniat mictum atque cacatum

Iulius, et fragilis Pediatia, furque Voranus.

40singula quid memorem, quo pacto alterna loquentes

umbrae cum Sagana resonarint triste et acutum

utque lupi barbam variae cum dente colubrae

abdiderint furtim terris et imagine cerea

largior arserit ignis et ut non testis inultus

45horruerim voces Furiarum et facta duarum?

nam, displosa sonat quantum vesica, pepedi

diffissa nate ficus; at illae currere in urbem.

canidiae dentis, altum Saganae caliendrum

excidere atque herbas atque incantata lacertis

50vincula cum magno risuque iocoque videres.



Quantas ab importuni hominis loquacitate habuerit molestias.


1Ibam forte Via Sacra, sicut meus est mos,

nescio quid meditans nugarum, totus in illis:

accurrit quidam notus mihi nomine tantum:

arreptaque manu, ‘quid agis, dulcissime rerum?’

5‘suaviter, ut nunc est,’ inquam ‘et cupio omnia quae vis.’

cum adsectaretur, ‘numquid vis?’ occupo. at ille

‘noris nos’ inquit; ‘docti sumus.’ hic ego ‘pluris

hoc’ inquam ‘mihi eris.’ misere discedere quaerens

ire modo ocius, interdum consistere, in aurem

10dicere nescio quid puero, cum sudor ad imos

manaret talos. ‘o te, Bollane, cerebri

felicem’ aiebam tacitus, cum quidlibet ille

garriret, vicos, urbem laudaret. ut illi

nil respondebam, ‘misere cupis’ inquit ‘abire:

15iamdudum video; sed nil agis: usque tenebo;

persequar hinc quo nunc iter est tibi.’ ‘nil opus est te

circumagi: quendam volo visere non tibi notum;

trans Tiberim longe cubat is prope Caesaris hortos.’

‘nil habeo quod agam et non sum piger: usque sequar te.’

20demitto auriculas, ut iniquae mentis asellus,

cum gravius dorso subiit onus. incipit ille:

‘si bene me novi, non Viscum pluris amicum,

non Varium facies; nam quis me scribere pluris

aut citius possit versus? quis membra movere

25mollius? invideat quod et Hermogenes, ego canto.’

interpellandi locus hic erat ‘est tibi mater,

cognati, quis te salvo est opus?’ ‘haud mihi quisquam.

omnis conposui.’ ‘felices. nunc ego resto.

confice; namque instat fatum mihi triste, Sabella

30quod puero cecinit divina mota anus urna:

“hunc neque dira venena nec hosticus auferet ensis

nec laterum dolor aut tussis nec tarda podagra:

garrulus hunc quando consumet cumque: loquaces,

si sapiat, vitet, simul atque adoleverit aetas.”

35ventum erat ad Vestae, quarta iam parte diei

praeterita, et casu tum respondere vadato

debebat, quod ni fecisset, perdere litem.

‘si me amas,’ inquit ‘paulum hic ades.’ ‘inteream, si

aut valeo stare aut novi civilia iura;

40et propero quo scis.’ ‘dubius sum, quid faciam’, inquit,

‘tene relinquam an rem.’ ‘me, sodes.’ ‘non faciam’ ille,

et praecedere coepit; ego, ut contendere durum

cum victore, sequor. ‘Maecenas quomodo tecum?’

hinc repetit. ‘paucorum hominum et mentis bene sanae.’

45‘nemo dexterius fortuna est usus. haberes

magnum adiutorem, posset qui ferre secundas,

hunc hominem velles si tradere: dispeream, ni

summosses omnis.’ ‘non isto vivimus illic,

quo tu rere, modo; domus hac nec purior ulla est

50nec magis his aliena malis; nil mi officit, inquam,

ditior hic aut est quia doctior; est locus uni

cuique suus.’ ‘magnum narras, vix credibile.’ ‘atqui

sic habet.’ ‘accendis quare cupiam magis illi

proximus esse.’ ‘velis tantummodo: quae tua virtus,

55expugnabis: et est qui vinci possit eoque

difficilis aditus primos habet.’ ‘haud mihi dero:

muneribus servos corrumpam; non, hodie si

exclusus fuero, desistam; tempora quaeram,

occurram in triviis, deducam. nil sine magno

60vita labore dedit mortalibus.’ haec dum agit, ecce

Fuscus Aristius occurrit, mihi carus et illum

qui pulchre nosset. consistimus. ‘unde venis et

quo tendis?’ rogat et respondet. vellere coepi

et pressare manu lentissima bracchia, nutans,

65distorquens oculos, ut me eriperet. male salsus

ridens dissimulare; meum iecur urere bilis.

‘certe nescio quid secreto velle loqui te

aiebas mecum.’ ‘memini bene, sed meliore

tempore dicam; hodie tricensima sabbata: vin tu

70curtis Iudaeis oppedere?’ ‘nulla mihi’ inquam

‘relligio est.’ ‘at mi: sum paulo infirmior, unus

multorum. ignosces; alias loquar.’ huncine solem

tam nigrum surrexe mihi! fugit inprobus ac me

sub cultro linquit. casu venit obvius illi

75adversarius et ‘quo tu, turpissime?’ magna

inclamat voce, et ‘licet antestari?’ ego vero

oppono auriculam. rapit in ius; clamor utrimque,

undique concursus. sic me servavit Apollo.



Suam de Lucilio iudicium tuetur, et egregia scribendarum satyrarum praecepta aspergit.


1Nempe inconposito dixi pede currere versus

Lucili. quis tam Lucili fautor inepte est,

ut non hoc fateatur? at idem, quod sale multo

urbem defricuit, charta laudatur eadem.

5nec tamen hoc tribuens dederim quoque cetera; nam sic

et Laberi mimos ut pulchra poemata mirer.

ergo non satis est risu diducere rictum

auditoris; et est quaedam tamen hic quoque virtus.

est brevitate opus, ut currat sententia neu se

10inpediat verbis lassas onerantibus auris,

et sermone opus est modo tristi, saepe iocoso,

defendente vicem modo rhetoris atque poetae,

interdum urbani, parcentis viribus atque

extenuantis eas consulto. ridiculum acri

15fortius et melius magnas plerumque secat res.

illi, scripta quibus comoedia prisca viris est,

hoc stabant, hoc sunt imitandi; quos neque pulcher

Hermogenes umquam legit neque simius iste

nil praeter Calvum et doctus cantare Catullum.

20‘at magnum fecit, quod verbis Graeca Latinis

miscuit.’ o seri studiorum, quine putetis

difficile et mirum, Rhodio quod Pitholeonti

contigit? ‘at sermo lingua concinnus utraque

suavior, ut Chio nota si conmixta Falerni est.’

25cum versus facias, te ipsum percontor, an et cum

dura tibi peragenda rei sit causa petilli?

scilicet oblitus patriaeque patrisque Latini,

cum Pedius causas exsudet Poplicola atque

Corvinus, patriis intermiscere petita

30verba foris malis, Canusini more bilinguis.

atque ego cum Graecos facerem, natus mare citra,

versiculos, vetuit me tali voce Quirinus

post mediam noctem visus, cum somnia vera:

‘in silvam non ligna feras insanius ac si

35magnas Graecorum malis inplere catervas.’

turgidus Alpinus iugulat dum Memnona dumque

diffingit Rheni luteum caput, haec ego ludo,

quae neque in aede sonent certantia, iudice Tarpa,

nec redeant iterum atque iterum spectanda theatris.

40arguta meretrice potes Davoque Chremeta

eludente senem comis garrire libellos

unus vivorum, Fundani, Pollio regum

facta canit pede ter percusso; forte epos acer

ut nemo Varius ducit, molle atque facetum

45Vergilio adnuerunt gaudentes rure Camoenae:

hoc erat, experto frustra Varrone Atacino

atque quibusdam aliis, melius quod scribere possem,

inventore minor; neque ego illi detrahere ausim

haerentem capiti cum multa laude coronam.

50at dixi fluere hunc lutulentum, saepe ferentem

plura quidem tollenda relinquendis. age quaeso,

tu nihil in magno doctus reprehendis Homero?

nil comis tragici mutat Lucilius acci?

non ridet versus Enni gravitate minores,

55cum de se loquitur non ut maiore reprensis?

quid vetat et nosmet Lucili scripta legentis

quaerere, num illius, num rerum dura negarit

versiculos natura magis factos et euntis

mollius ac siquis pedibus quid claudere senis,

60hoc tantum contentus, amet scripsisse ducentos

ante cibum versus, totidem coenatus, Etrusci

quale fuit Cassi rapido ferventius amni

ingenium, capsis quem fama est esse librisque

ambustum propriis. fuerit Lucilius, inquam,

65comis et urbanus, fuerit limatior idem

quam rudis et Graecis intacti carminis auctor

quamque poetarum seniorum turba; sed ille,

si foret hoc nostrum fato delapsus in aevum,

detereret sibi multa, recideret omne quod ultra

70perfectum traheretur, et in versu faciendo

saepe caput scaberet vivos et roderet unguis.

saepe stilum vertas, iterum quae digna legi sint

scripturus, neque te ut miretur turba labores,

contentus paucis lectoribus. an tua demens

75vilibus in ludis dictari carmina malis?

non ego; nam satis est equitem mihi plaudere, ut audax,

contemptis aliis, explosa Arbuscula dixit.

men’ moveat cimex Pantilius? aut cruciet quod

vellicet absentem Demetrius? aut quod ineptus

80Fannius Hermogenis laedat conviva Tigelli?

Plotius et Varius, Maecenas Vergiliusque,

Valgius et probet haec Octavius optimus atque

Fuscus et haec utinam Viscorum laudet uterque

ambitione relegata. te dicere possum,

85Pollio, te, Messalla, tuo cum fratre, simulque

vos, Bibule et Servi, simul his te, candide Furni,

conpluris alios, doctos ego quos et amicos

prudens praetereo, quibus haec, sint qualiacumque,

arridere velim, doliturus, si placeant spe

90deterius nostra. Demetri, teque, Tigelli,

discipularum inter iubeo plorare cathedras.

i, puer, atque meo citus haec subscribe libello.



Liber II

Fingit se cum Trebatio deliberare utrum a scribendis satyris abstineat.


1‘Sunt quibus in satura videar nimis acer et ultra

legem tendere opus; sine nervis altera quidquid

conposui pars esse putat similisque meorum

mille die versus deduci posse. Trebati,

5quid faciam? praescribe.’ ‘quiescas.’ ‘ne faciam, inquis,

omnino versus?’ ‘aio.’ ‘peream male, si non

optimum erat; verum nequeo dormire.’ ‘ter uncti

transnanto Tiberim, somno quibus est opus alto,

inriguumque mero sub noctem corpus habento.

10aut si tantus amor scribendi te rapit, aude

Caesaris invicti res dicere, multa laborum

praemia laturus.’ ‘cupidum, pater optime, vires

deficiunt; neque enim quivis horrentia pilis

agmina nec fracta pereuntis cuspide Gallos

15aut labentis equo describit volnera Parthi.’

‘attamen et iustum poteras et scribere fortem,

Scipiadam ut sapiens Lucilius.’ ‘haud mihi dero,

cum res ipsa feret: nisi dextro tempore, Flacci,

verba per attentam non ibunt Caesaris aurem:

20cui male si palpere, recalcitrat undique tutus.’

‘quanto rectius hoc quam tristi laedere versu

Pantolabum scurram Nomentanumque nepotem,

cum sibi quisque timet, quamquam est intactus, et odit.’

‘quid faciam? saltat Milonius, ut semel icto

25accessit fervor capiti numerusque lucernis;

Castor gaudet equis, ovo prognatus eodem

pugnis; quot capitum vivunt, totidem studiorum

milia: me pedibus delectat claudere verba

Lucili ritu, nostrum melioris utroque.

30ille velut fidis arcana sodalibus olim

credebat libris neque, si male cesserat, usquam

decurrens alio neque, si bene; quo fit ut omnis

votiva pateat veluti descripta tabella

vita senis. sequor hunc, Lucanus an Appulus anceps;

35nam Venusinus arat finem sub utrumque colonus,

missus ad hoc pulsis, vetus est ut fama, Sabellis,

quo ne per vacuum Romano incurreret hostis,

sive quod Appula gens seu quod Lucania bellum

incuteret violenta. sed hic stilus haud petet ultro

40quemquam animantem et me veluti custodiet ensis

vagina tectus: quem cur destringere coner

tutus ab infestis latronibus? o pater et rex

Iuppiter, ut pereat positum robigine telum

nec quisquam noceat cupido mihi pacis! at ille,

45qui me conmorit — melius non tangere, clamo —,

flebit et insignis tota cantabitur Urbe.

Cervius iratus leges minitatur et urnam,

Canidia Albuci, quibus est inimica, venenum,

grande malum Turius, siquid se iudice certes.

50ut quo quisque valet suspectos terreat utque

imperet hoc natura potens, sic collige mecum:

dente lupus, cornu taurus petit: unde nisi intus

monstratum? Scaevae vivacem crede nepoti

matrem: nil faciet sceleris pia dextera — mirum,

55ut neque calce lupus quemquam neque dente petit bos —,

sed mala tollet anum vitiato melle cicuta.

ne longum faciam: seu me tranquilla senectus

exspectat seu mors atris circumvolat alis,

dives, inops, Romae, seu fors ita iusserit, exsul,

60quisquis erit vitae scribam color.’ ‘o puer, ut sis

vitalis metuo et maiorum nequis amicus

frigore te feriat.’ ‘quid? cum est Lucilius ausus

primus in hunc operis conponere carmina morem

detrahere et pellem, nitidus qua quisque per ora

65cederet, introrsum turpis: num Laelius aut qui

duxit ab oppressa meritum Carthagine nomen

ingenio offensi aut laeso doluere Metello

famosisque Lupo cooperto versibus? atqui

primores populi arripuit populumque tributim,

70scilicet uni aequos virtuti atque eius amicis.

quin ubi se a volgo et scaena in secreta remorant

virtus Scipiadae et mitis sapientia Laeli,

nugari cum illo et discincti ludere, donec

decoqueretur holus, soliti. quidquid sum ego, quamvis

75infra Lucili censum ingeniumque, tamen me

cum magnis vixisse invita fatebitur usque

invidia et fragili quaerens inlidere dentem

offendet solido — nisi quid tu, docte Trebati,

dissentis.’ ‘equidem nihil hinc diffindere possum.

80sed tamen ut monitus caveas, ne forte negoti

incutiat tibi quid sanctarum inscitia legum:

si mala condiderit in quem quis carmina, ius est

iudiciumque.’ ‘esto, siquis mala; sed bona siquis

iudice condiderit laudatus Caesare? siquis

85opprobriis dignum latraverit, integer ipse?’

‘solventur risu tabulae, tu missus abibis.’



De frugalitate


1Quae virtus et quanta, boni, sit vivere parvo

— nec meus hic sermo est, sed quae praecepit Ofellus

rusticus, abnormis sapiens crassaque Minerva;

discite non inter lances mensasque nitentis,

5cum stupet insanis acies fulgoribus et cum

adclinis falsis animus meliora recusat,

verum hic inpransi mecum disquirite. cur hoc?

dicam, si potero. male verum examinat omnis

corruptus iudex. leporem sectatus equove

10lassus ab indomito vel, si Romana fatigat

militia adsuetum Graecari — seu pila velox

molliter austerum studio fallente laborem,

seu te discus agit, pete cedentem aera disco:

cum labor extuderit fastidia, siccus, inanis

15sperne cibum vilem; nisi Hymettia mella Falerno

ne biberis diluta. foris est promus, et atrum

defendens piscis hiemat mare: cum sale panis

latrantem stomachum bene leniet. unde putas aut

qui partum? non in caro nidore voluptas

20summa, sed in te ipso est. tu pulmentaria quaere

sudando: pinguem vitiis albumque neque ostrea

nec scarus aut poterit peregrina iuvare lagois.

vix tamen eripiam, posito pavone velis quin

hoc potius quam gallina tergere palatum,

25corruptus vanis rerum, quia veneat auro

rara avis et picta pandat spectacula cauda:

tamquam ad rem attineat quidquam. num vesceris ista,

quam laudas, pluma? cocto num adest honor idem?

carne tamen quamvis distat nil, hac magis illam

30inparibus formis deceptum te petere esto:

unde datum sentis, lupus hic Tiberinus an alto

captus hiet? pontisne inter iactatus an amnis

Ostia sub Tusci? laudas, insane, trilibrem

mullum, in singula quem minuas pulmenta necesse est.

35ducit te species, video: quo pertinet ergo

proceros odisse lupos? quia scilicet illis

maiorem natura modum dedit, his breve pondus:

ieiunus raro stomachus volgaria temnit.

‘porrectum magno magnum spectare catino

40vellem’ ait Harpyiis gula digna rapacibus. at vos

praesentes, Austri, coquite horum obsonia. quamquam

putet aper rhombusque recens, mala copia quando

aegrum sollicitat stomachum, cum rapula plenus

atque acidas mavolt inulas. necdum omnis abacta

45pauperies epulis regum: nam vilibus ovis

nigrisque est oleis hodie locus. haud ita pridem

Galloni praeconis erat acipensere mensa

infamis. quid? tunc rhombos minus aequor alebat?

tutus erat rhombus tutoque ciconia nido,

50donec vos auctor docuit praetorius. ergo

siquis nunc mergos suavis edixerit assos,

parebit pravi docilis Romana iuventus.

sordidus a tenui victu distabit Ofello

iudice: nam frustra vitium vitaveris illud,

55si te alio pravum detorseris. Avidienus,

cui ‘Canis’ ex vero dictum cognomen adhaeret,

quinquennis oleas est et silvestria corna

ac nisi mutatum parcit defundere vinum et

cuius odorem olei nequeas perferre, (licebit

60ille repotia, natalis aliosve dierum

festos albatus celebret), cornu ipse bilibri

caulibus instillat, veteris non parcus aceti.

quali igitur victu sapiens utetur et horum

utrum imitabitur? hac urget lupus, hac canis, aiunt.

65mundus erit, qua non offendat sordibus atque

in neutram partem cultus miser. hic neque servis,

Albuti senis exemplo, dum munia didit,

saevus erit, nec sic ut simplex Naevius unctam

convivis praebebit aquam: vitium hoc quoque magnum.

70accipe nunc, victus tenuis quae quantaque secum

adferat. in primis valeas bene; nam variae res

ut noceant homini credas, memor illius escae,

quae simplex olim tibi sederit. at simul assis

miscueris elixa, simul conchylia turdis,

75dulcia se in bilem vertent stomachoque tumultum

lenta feret pitvita. vides, ut pallidus omnis

cena desurgat dubia? quin corpus onustum

hesternis vitiis animum quoque praegravat una

atque adfigit humo divinae particulam aurae.

80alter ubi dicto citius curata sopori

membra dedit, vegetus praescripta ad munia surgit.

hic tamen ad melius poterit transcurrere quondam,

sive diem festum rediens advexerit annus,

seu recreare volet tenuatum corpus, ubique

85accedent anni, tractari mollius aetas

imbecilla volet: tibi quidnam accedet ad istam

quam puer et validus praesumis mollitiem, seu

dura valetudo inciderit seu tarda senectus?

rancidum aprum antiqui laudabant, non quia nasus

90illis nullus erat, sed, credo, hac mente, quod hospes

tardius adveniens vitiatum commodius quam

integrum edax dominus consumeret. hos utinam inter

heroas natum tellus me prima tulisset.

das aliquid famae, quae carmine gratior aurem

95occupet humanam? grandes rhombi patinaeque

grande ferunt una cum damno dedecus. adde

iratum patruum, vicinos, te tibi iniquum

et frustra mortis cupidum, cum deerit egenti

as, laquei pretium. ‘iure’ inquit ‘Trausius istis

100iurgatur verbis: ego vectigalia magna

divitiasque habeo tribus amplas regibus.’ ergo,

quod superat non est melius quo insumere possis?

cur eget indignus quisquam te divite? quare

templa ruunt antiqua Deum? cur, inprobe, carae

105non aliquid patriae tanto emetiris acervo?

uni nimirum recte tibi semper erunt res,

o magnus posthac inimicis risus. uterne

ad casus dubios fidet sibi certius? hic qui

pluribus adsuerit mentem corpusque superbum,

110an qui contentus parvo metuensque futuri

in pace, ut sapiens, aptarit idonea bello?

quo magis his credas, puer hunc ego parvus Ofellum

integris opibus novi non latius usum

quam nunc accisis. videas metato in agello

115cum pecore et gnatis fortem mercede colonum

‘non ego’ narrantem ‘temere edi luce profesta

quicquam praeter holus fumosae cum pede pernae.

ac mihi seu longum post tempus venerat hospes

sive operum vacuo gratus conviva per imbrem

120vicinus, bene erat non piscibus urbe petitis,

sed pullo atque haedo; tum pensilis uva secundas

et nux ornabat mensas cum duplice ficu.

post hoc ludus erat culpa potare magistra

ac venerata Ceres, ita culmo surgeret alto,

125explicuit vino contractae seria frontis.

saeviat atque novos moveat fortuna tumultus:

quantum hinc inminuet? quanto aut ego parcius aut vos,

o pueri, nituistis, ut huc novus incola venit?

nam propriae telluris erum natura nec illum

130nec me nec quemquam statuit: nos expulit ille,

illum aut nequities aut vafri inscitia iuris,

postremum expellet certe vivacior heres.

nunc ager Umbreni sub nomine, nuper Ofelli

dictus, erit nulli proprius, sed cedet in usum

135nunc mihi, nunc alii. quocirca vivite fortes

fortiaque adversis opponite pectora rebus.’



Collocutus cum Horatio Damasippus hoc Stoicae philosophiae paradoxum probat: omnes propemodum homines insanire.


1‘Sic raro scribis, ut toto non quater anno

membranam poscas, scriptorum quaeque retexens,

iratus tibi, quod vini somnique benignus

nil dignum sermone canas. quid fiet? at ipsis

5saturnalibus huc fugisti sobrius. ergo

dic aliquid dignum promissis. incipe. nil est.

culpantur frustra calami inmeritusque laborat

iratis natus paries Diis atque Poetis.

atqui voltus erat multa et praeclara minantis,

10si vacuum tepido cepisset villula tecto.

quorsum pertinuit stipare Platona Menandro?

Eupolin, Archilochum, comites educere tantos?

invidiam placare paras virtute relicta?

contemnere miser. vitanda est inproba Siren

15desidia, aut quidquid vita meliore parasti

ponendum aequo animo.’ ‘Di te, Damasippe, Deaeque

verum ob consilium donent tonsore. sed unde

tam bene me nosti?’ ‘postquam omnis res mea Ianum

ad medium fracta est, aliena negotia curo

20excussus propriis. olim nam quaerere amabam,

quo vafer ille pedes lavisset Sisyphus aere,

quid scalptum infabre, quid fusum durius esset.

callidus huic signo ponebam milia centum;

hortos egregiasque domos mercarier unus

25cum lucro noram; unde frequentia Mercuriale

inposuere mihi cognomen compita.’ ‘novi

et miror morbi purgatum te illius. atqui

emovit veterem mire novus, ut solet, in cor

traiecto lateris miseri capitisve dolore,

30ut lethargicus hic cum fit pugil et medicum urget.

dum nequid simile huic, esto ut libet.’ ‘o bone, ne te

frustrere: insanis et tu stultique prope omnes,

siquid Stertinius veri crepat, unde ego mira

descripsi docilis praecepta haec, tempore quo me

35solatus iussit sapientem pascere barbam

atque a Fabricio non tristem ponte reverti.

nam male re gesta cum vellem mittere operto

me capite in flumen, dexter stetit et “cave faxis

te quicquam indignum. pudor” inquit “te malus angit,

40insanos qui inter vereare insanus haberi.

primum nam inquiram, quid sit furere: hoc si erit in te

solo, nil verbi, pereas quin fortiter, addam.

quem mala stultitia et quemcumque inscitia veri

caecum agit, insanum Chrysippi porticus et grex

45autumat. haec populos, haec magnos formula reges,

excepto sapiente, tenet. nunc accipe, quare

desipiant omnes aeque ac tu, qui tibi nomen

insano posuere. velut silvis, ubi passim

palantis error certo de tramite pellit,

50ille sinistrorsum, hic dextrorsum abit, unus utrique

error, sed variis inludit partibus: hoc te

crede modo insanum, nihilo ut sapientior ille

qui te deridet caudam trahat. est genus unum

stultitiae nihilum metuenda timentis, ut ignis,

55ut rupes fluviosque in campo obstare queratur;

alterum et huic varum et nihilo sapientius ignis

per medios fluviosque ruentis: clamet amica

mater, honesta soror cum cognatis, pater, uxor:

‘hic fossa est ingens, hic rupes maxima: serva!’

60non magis audierit, quam Fusius ebrius olim,

cum Ilionam edormit, Catienis mille ducentis

‘mater, te appello’ clamantibus. huic ego volgus

errori similem cunctum insanire docebo.

insanit veteres statuas Damasippus emendo:

65integer est mentis Damasippi creditor? esto.

‘accipe quod numquam reddas mihi’ si tibi dicam:

tune insanus eris, si acceperis, an magis excors

reiecta praeda, quam praesens Mercurius fert?

scribe decem a Nerio: non est satis; adde Cicutae

70nodosi tabulas, centum, mille adde catenas:

effugiet tamen haec sceleratus vincula Proteus.

cum rapies in ius malis ridentem alienis,

fiet aper, modo avis, modo saxum et, cum volet, arbor

si male rem gerere insani est, contra bene sani:

75putidius multo cerebrum est, mihi crede, Perilli

dictantis, quod tu numquam rescribere possis.

audire atque togam iubeo conponere, quisquis

ambitione mala aut argenti pallet amore,

quisquis luxuria tristive superstitione

80aut alio mentis morbo calet: huc propius me,

dum doceo insanire omnis vos, ordine adite.

danda est ellebori multo pars maxima avaris:

nescio an Anticyram ratio illis destinet omnem.

heredes Staberi summam incidere sepulcro,

85ni sic fecissent, gladiatorum dare centum

damnati populo paria atque epulum arbitrio arri,

frumenti quantum metit Africa. ‘sive ego prave

seu recte hoc volui, ne sis patruus mihi’: credo,

hoc Staberi prudentem animum vidisse. quid ergo

90sensit, cum summam patrimoni insculpere saxo

heredes voluit? quoad vixit, credidit ingens

pauperiem vitium et cavit nihil acrius, ut, si

forte minus locuples uno quadrante perisset,

ipse videretur sibi nequior. ‘omnis enim res,

95virtus, fama, decus, divina humanaque pulchris

divitiis parent; quas qui construxerit, ille

clarus erit, fortis, iustus.’ ‘sapiensne?’ ‘etiam, et rex

et quidquid volet.’ hoc veluti virtute paratum

speravit magnae laudi fore. quid simile isti

100Graecus Aristippus? qui servos proicere aurum

in media iussit Libya, quia tardius irent

propter onus segnes. uter est insanior horum?

nil agit exemplum, litem quod lite resolvit.

siquis emat citharas, emptas conportet in unum,

105nec studio citharae nec Musae deditus ulli,

si scalpra et formas non sutor, nautica vela

aversus mercaturis: delirus et amens

undique dicatur merito. qui discrepat istis,

qui nummos aurumque recondit, nescius uti

110conpositis metuensque velut contingere sacrum?

siquis ad ingentem frumenti semper acervum

porrectus vigilet cum longo fuste neque illinc

audeat esuriens dominus contingere granum

ac potius foliis parcus vescatur amaris;

115si positis intus Chii veterisque Falerni

mille cadis — nihil est: tercentum milibus, acre

potet acetum; age si et stramentis incubet unde-

octoginta annos natus, cui stragula vestis,

blattarum ac tinearum epulae, putrescat in arca:

120nimirum insanus paucis videatur, eo quod

maxima pars hominum morbo iactatur eodem.

filius aut etiam haec libertus ut ebibat heres,

dis inimice senex custodis? ne tibi desit?

quantulum enim summae curtabit quisque dierum,

125unguere si caules oleo meliore caputque

coeperis inpexa foedum porrigine? quare,

si quidvis satis est, peiuras, surripis, aufers

undique? tun sanus? populum si caedere saxis

incipias servosve tuos, quos aere pararis,

130insanum te omnes pueri clamentque puellae;

cum laqueo uxorem interimis matremque veneno,

incolumi capite es? quid enim? neque tu hoc facis Argis

nec ferro ut demens genetricem occidis Orestes.

an tu reris eum occisa insanisse parente

135ac non ante malis dementem actum Furiis quam

in matris iugulo ferrum tepefecit acutum?

quin, ex quo est habitus male tutae mentis Orestes,

nil sane fecit quod tu reprehendere possis:

non Pyladen ferro violare aususve sororem

140Electran, tantum maledicit utrique vocando

hanc furiam, hunc aliud, iussit quod splendida bilis.

pauper Opimius argenti positi intus et auri,

qui Veientanum festis potare diebus

Campana solitus trulla vappamque profestis,

145quondam lethargo grandi est oppressus, ut heres

iam circum loculos et clavis laetus ovansque

curreret. hunc medicus multum celer atque fidelis

excitat hoc pacto: mensam poni iubet atque

effundi saccos nummorum, accedere pluris

150ad numerandum: hominem sic erigit; addit et illud:

‘ni tua custodis, avidus iam haec auferet heres.’

‘men’ vivo?’ ‘ut vivas igitur, vigila. hoc age.’ ‘quid vis?’

‘deficient inopem venae te, ni cibus atque

ingens accedit stomacho fultura ruenti.

155tu cessas? agedum sume hoc tisanarium oryzae.’

‘quanti emptae?’ ‘parvo.’ ‘quanti ergo?’ ‘octussibus.’ ‘eheu,

quid refert, morbo an furtis pereamque rapinis?’

quisnam igitur sanus? qui non stultus. quid avarus?

stultus et insanus. quid, siquis non sit avarus,

160continuo sanus? minime. cur, Stoice? dicam.

‘non est cardiacus’ Craterum dixisse putato

‘hic aeger’. recte est igitur surgetque? negabit.

[quod latus aut renes morbo temptentur acuto]

non est periurus neque sordidus: inmolet aequis

165hic porcum Laribus; verum ambitiosus et audax:

naviget Anticyram. quid enim differt, barathrone

dones quidquid habes an numquam utare paratis?

Servius Oppidius Canusi duo praedia, dives

antiquo censu, gnatis divisse duobus

170fertur et hoc moriens pueris dixisse vocatis

ad lectum: ‘postquam te talos, Aule, nucesque

ferre sinu laxo, donare et ludere vidi,

te, Tiberi, numerare, cavis abscondere tristem,

extimui, ne vos ageret vesania discors,

175tu Nomentanum, tu ne sequerere Cicutam.

quare per Divos oratus uterque Penatis

tu cave ne minuas, tu ne maius facias id

quod satis esse putat pater et natura coercet.

praeterea ne vos titillet gloria, iure

180iurando obstringam ambo: uter aedilis fueritve

vestrum praetor, is intestabilis et sacer esto.’

in cicere atque faba bona tu perdasque lupinis,

latus ut in circo spatiere et aeneus ut stes,

nudus agris, nudus nummis, insane, paternis;

185scilicet ut plausus quos fert Agrippa feras tu,

astuta ingenuum volpes imitata leonem?

nequis humasse velit Aiacem, Atrida, vetas cur?

‘rex sum.’ nil ultra quaero plebeius. ‘et aequam

rem imperito, ac sicui videor non iustus, inulto

190dicere quod sentit permitto.’ maxime regum,

Di tibi dent capta classem redducere Troia.

ergo consulere et mox respondere licebit?

‘consule.’ cur Aiax, heros ab Achille secundus,

putescit, totiens servatis clarus achivis,

195gaudeat ut populus Priami Priamusque inhumato,

per quem tot iuvenes patrio caruere sepulcro?

‘mille ovium insanus morti dedit, inclitum Ulixen

et Menelaum una mecum se occidere clamans.’

tu cum pro vitula statuis dulcem Aulide natam

200ante aras spargisque mola caput, inprobe, salsa,

rectum animi servas? ‘quorsum?’ insanus quid enim Aiax

fecit? cum stravit ferro pecus, abstinuit vim

uxore et gnato; mala multa precatus atridis

non ille aut Teucrum aut ipsum violavit Ulixen.

205‘verum ego, ut haerentis adverso litore navis

eriperem, prudens placavi sanguine Divos.’

nempe tuo, furiose? ‘meo, sed non furiosus.’

qui species alias veris scelerisque tumultu

permixtas capiet, commotus habebitur atque

210stultitiane erret nihilum distabit an ira.

Aiax inmeritos cum occidit desipit agnos:

cum prudens scelus ob titulos admittis inanis,

stas animo et purum est vitio tibi cum tumidum est cor?

siquis lectica nitidam gestare amet agnam,

215huic vestem ut gnatae, paret ancillas, paret aurum,

Pusam aut Pusillam appellet fortique marito

destinet uxorem: interdicto huic omne adimat ius

praetor et ad sanos abeat tutela propinquos.

quid, siquis gnatam pro muta devovet agna,

220integer est animi? ne dixeris. ergo ubi prava

stultitia, hic summa est insania; qui sceleratus,

et furiosus erit; quem cepit vitrea fama,

hunc circumtonuit gaudens Bellona cruentis.

nunc age luxuriam et nomentanum arripe mecum.

225vincet enim stultos ratio insanire nepotes.

hic simul accepit patrimoni mille talenta,

edicit, piscator uti, pomarius, auceps,

unguentarius ac Tusci turba inpia vici,

cum scurris fartor, cum Velabro omne macellum

230mane domum veniant. quid tum? venere frequentes,

verba facit leno: ‘quidquid mihi, quidquid et horum

cuique domi est, id crede tuum et vel nunc pete vel cras.’

accipe quid contra haec iuvenis responderit aequus.

‘in nive Lucana dormis ocreatus, ut aprum

235cenem ego; tu piscis hiberno ex aequore verris.

segnis ego, indignus qui tantum possideam; aufer,

sume tibi deciens; tibi tantundem; tibi triplex,

unde uxor media currit de nocte vocata.’

filius Aesopi detractam ex aure Metellae,

240scilicet ut deciens solidum absorberet, aceto

diluit insignem bacam: qui sanior ac si

illud idem in rapidum flumen iaceretve cloacam?

Quinti progenies Arri, par nobile fratrum

nequitia et nugis pravorum et amore gemellum

245luscinias soliti inpenso prandere coemptas,

quorsum abeant? sani ut creta, an carbone notati?

aedificare casas, plostello adiungere muris,

ludere par inpar, equitare in harundine longa

siquem delectet barbatum, amentia verset.

250si puerilius his ratio esse evincet amare

nec quicquam differre, utrumne in pulvere, trimus

quale prius, ludas opus, an meretricis amore

sollicitus plores: quaero, faciasne quod olim

mutatus Polemon? ponas insignia morbi,

255fasciolas, cubital, focalia, potus ut ille

dicitur ex collo furtim carpsisse coronas,

postquam est inpransi correptus voce magistri?

porrigis irato puero cum poma, recusat;

‘sume, Catelle’: negat; si non des, optet. amator

260exclusus qui distat, agit ubi secum, eat an non,

quo rediturus erat non arcessitus, et haeret

invisis foribus? ‘nec nunc, cum me vocet ultro,

accedam? an potius mediter finire dolores?

exclusit; revocat: redeam? non, si obsecret.’ ecce

265servus, non paulo sapientior ‘o ere, quae res

nec modum habet neque consilium, ratione modoque

tractari non volt. in amore haec sunt mala, bellum,

pax rursum: haec siquis tempestatis prope ritu

mobilia et caeca fluitantia sorte laboret

270reddere certa sibi, nihilo plus explicet ac si

insanire paret certa ratione modoque.’

quid? cum Picenis excerpens semina pomis

gaudes, si cameram percusti forte, penes te es?

quid? cum balba feris annoso verba palato,

275aedificante casas qui sanior? adde cruorem

stultitiae atque ignem gladio scrutare. modo, inquam.

Hellade percussa Marius cum praecipitat se,

cerritus fuit? an commotae crimine mentis

absolves hominem et sceleris damnabis eundem

280ex more inponens cognata vocabula rebus?

libertinus erat, qui circum compita siccus

lautis mane senex manibus currebat et ‘unum’,

— ‘quid tam magnum?’ addens —, ‘unum me surpite morti!

Dis etenim facile est’ orabat, sanus utrisque

285auribus atque oculis; mentem, nisi litigiosus,

exciperet dominus, cum venderet. hoc quoque volgus

Chrysippus ponit fecunda in gente Meneni.

‘Iuppiter, ingentis qui das adimisque dolores,’

mater ait pueri mensis iam quinque cubantis,

290‘frigida si puerum quartana reliquerit, illo

mane die, quo tu indicis ieiunia, nudus

in Tiberi stabit.’ casus medicusve levarit

aegrum ex praecipiti: mater delira necabit

in gelida fixum ripa febrimque reducet,

295quone malo mentem concussa? timore Deorum.”

haec mihi Stertinius, sapientum octavos, amico

arma dedit, posthac ne conpellarer inultus.

dixerit insanum qui me, totidem audiet atque

respicere ignoto discet pendentia tergo.’

300‘Stoice, post damnum sic vendas omnia pluris,

qua me stultitia, quoniam non est genus unum,

insanire putas? ego nam videor mihi sanus.’

‘quid, caput abscissum manibus cum portat Agave

gnati infelicis, sibi tunc furiosa videtur?’

305‘stultum me fateor — liceat concedere veris —

atque etiam insanum; tantum hoc edissere, quo me

aegrotare putes animi vitio.’ ‘accipe: primum

aedificas, hoc est longos imitaris, ab imo

ad summum totus moduli bipedalis, et idem

310corpore maiorem rides Turbonis in armis

spiritum et incessum: qui ridiculus minus illo?

an, quodcumque facit Maecenas, te quoque verum est,

tanto dissimilem et tanto certare minorem?

absentis ranae pullis vituli pede pressis

315unus ubi effugit, matri denarrat, ut ingens

belua cognatos eliserit: illa rogare,

quantane? num tantum, sufflans se, magna fuisset?

‘maior dimidio.’ ‘num tanto?’ cum magis atque

se magis inflaret, ‘non, si te ruperis,’ inquit,

320‘par eris.’ haec a te non multum abludit imago.

adde poemata nunc, hoc est, oleum adde camino,

quae siquis sanus fecit, sanus facis et tu.

non dico horrendam rabiem — ’ ‘iam desine.’ ’ — cultum

maiorem censu — ’ ‘teneas, Damasippe, tuis te.’

325’ — mille puellarum, puerorum mille furores — ’

‘o maior tandem parcas, insane, minori.’



Catii nesciocuius fatuitatem irridet, qui summam hominis felicitatem in arte culinaria poneret.


1‘Unde et quo, Catius?’ ‘non est mihi tempus, aventi

ponere signa novis praeceptis, qualia vincent

Pythagoran Anytique reum doctumque Platona.’

‘peccatum fateor, cum te sic tempore laevo

5interpellarim; sed des veniam bonus, oro.

quodsi interciderit tibi nunc aliquid, repetes mox,

sive est naturae hoc sive artis, mirus utroque.’

‘quin id erat curae, quo pacto cuncta tenerem

utpote res tenuis, tenui sermone peractas.’

10‘ede hominis nomen, simul et, Romanus an hospes.’

‘ipsa memor praecepta canam, celabitur auctor.

longa quibus facies ovis erit, illa memento,

ut suci melioris et ut magis alba rotundis,

ponere: namque marem cohibent callosa vitellum.

15cole suburbano qui siccis crevit in agris

dulcior: inriguo nihil est elutius horto.

si vespertinus subito te oppresserit hospes,

ne gallina malum responset dura palato,

doctus eris vivam musto mersare Falerno:

20hoc teneram faciet. pratensibus optima fungis

natura est; aliis male creditur. ille salubris

aestates peraget, qui nigris prandia moris

finiet, ante gravem quae legerit arbore solem.

Aufidius forti miscebat mella Falerno:

25mendose, quoniam vacuis conmittere venis

nil nisi lene decet: leni praecordia mulso

prolueris melius. si dura morabitur alvus,

mitulus et viles pellent obstantia conchae

et lapathi brevis herba, sed albo non sine Coo.

30lubrica nascentes inplent conchylia lunae;

sed non omne mare est generosae fertile testae:

murice Baiano melior Lucrina peloris,

ostrea Circaeis, Miseno oriuntur echini,

pectinibus patulis iactat se molle Tarentum.

35nec sibi coenarum quivis temere arroget artem,

non prius exacta tenui ratione saporum.

nec satis est cara piscis averrere mensa

ignarum, quibus est ius aptius et quibus assis

languidus in cubitum iam se conviva reponet.

40umber et iligna nutritus glande rotundas

curvat aper lances carnem vitantis inertem;

nam Laurens malus est, ulvis et harundine pinguis.

vinea submittit capreas non semper edulis.

fecundae leporis sapiens sectabitur armos.

45piscibus atque avibus quae natura et foret aetas,

ante meum nulli patuit quaesita palatum.

sunt quorum ingenium nova tantum crustula promit.

nequaquam satis in re una consumere curam,

ut siquis solum hoc, mala ne sint vina, laboret,

50quali perfundat piscis securus olivo.

Massica si caelo suppones vina sereno,

nocturna siquid crassi est tenuabitur aura

et decedet odor nervis inimicus; at illa

integrum perdunt lino vitiata saporem.

55Surrentina vafer qui miscet faece Falerna

vina, columbino limum bene colligit ovo,

quatenus ima petit volvens aliena vitellus.

tostis marcentem squillis recreabis et Afra

potorem coclea; nam lactuca innatat acri

60post vinum stomacho; perna magis et magis hillis

flagitat inmorsus refici, quin omnia malit

quaecumque inmundis fervent allata popinis.

est operae pretium duplicis pernoscere iuris

naturam. simplex e dulci constat olivo,

65quod pingui miscere mero muriaque decebit

non alia quam qua Byzantia putuit orca.

hoc ubi confusum sectis inferbuit herbis

Corycioque croco sparsum stetit, insuper addes

pressa Venafranae quod baca remisit olivae.

70Picenis cedunt pomis Tiburtia suco:

nam facie praestant, Venucula convenit ollis;

rectius Albanam fumo duraveris uvam.

hanc ego cum malis, ego faecem primus et allec,

primus et invenior piper album cum sale nigro

75incretum puris circumposuisse catillis.

inmane est vitium dare milia terna macello

angustoque vagos piscis urgere catino.

magna movet stomacho fastidia, seu puer unctis

tractavit calicem manibus, dum furta ligurrit,

80sive gravis veteri creterrae limus adhaesit.

vilibus in scopis, in mappis, in scobe quantus

consistit sumptus? neglectis flagitium ingens.

ten’ lapides varios lutulenta radere palma

et Tyrias dare circum inlota toralia vestis,

85oblitum, quanto curam sumptumque minorem

haec habeant, tanto reprehendi iustius illis,

quae nisi divitibus nequeunt contingere mensis?’

‘docte Cati, per amicitiam Divosque rogatus

ducere me auditum, perges quocumque, memento.

90nam quamvis memori referas mihi pectore cuncta,

non tamen interpres tantundem iuveris. adde

voltum habitumque hominis, quem tu vidisse beatus

non magni pendis, quia contigit; at mihi cura

non mediocris inest, fontis ut adire remotos

95atque haurire queam vitae praecepta beatae.’



Hereditatum captatores quibus artibus uterentur faceto Ulyssem inter et Tiresiam dialogo exponit.


1‘Hoc quoque, Tiresia, praeter narrata petenti

responde, quibus amissas reparare queam res

artibus atque modis. quid rides?’ ‘iamne doloso

non satis est Ithacam revehi patriosque penatis

5adspicere?’ ‘o nulli quicquam mentite, vides ut

nudus inopsque domum redeam te vate, neque illic

aut apotheca procis intacta est aut pecus: atqui

et genus et virtus, nisi cum re, vilior alga est.’

quando pauperiem missis ambagibus horres,

10accipe qua ratione queas ditescere. turdus

sive aliud privum dabitur tibi, devolet illuc,

res ubi magna nitet domino sene; dulcia poma

et quoscumque feret cultus tibi fundus honores

ante Larem gustet venerabilior Lare dives.

15qui quamvis periurus erit, sine gente, cruentus

sanguine fraterno, fugitivus, ne tamen illi

tu comes exterior, si postulet, ire recuses.’

‘utne tegam spurco Damae latus? haud ita Troiae

me gessi, certans semper melioribus.’ ‘ergo

20pauper eris.’ ‘fortem hoc animum tolerare iubebo;

et quondam maiora tuli. tu protinus, unde

divitias aerisque ruam, dic, augur, acervos.’

‘dixi equidem et dico: captes astutus ubique

testamenta senum neu, si vafer unus et alter

25insidiatorem praeroso fugerit hamo,

aut spem deponas aut artem inlusus omittas.

magna minorve foro si res certabitur olim,

vivet uter locuples sine gnatis, inprobus, ultro

qui meliorem audax vocet in ius, illius esto

30defensor; fama civem causaque priorem

sperne, domi si gnatus erit fecundave coniux.

“Quinte” puta aut “Publi” — gaudent praenomine molles

auriculae — “tibi me virtus tua fecit amicum.

ius anceps novi, causas defendere possum;

35eripiet quivis oculos citius mihi quam te

contemptum cassa nuce pauperet; haec mea cura est,

nequid tu perdas neu sis iocus.” ire domum atque

pelliculam curare iube; fi cognitor ipse,

persta atque obdura: seu rubra canicula findet

40infantis statuas, seu pingui tentus omaso

Furius hibernas cana nive conspuet Alpes.

“nonne vides” aliquis cubito stantem prope tangens

inquiet, “ut patiens, ut amicis aptus, ut acer?”

plures adnabunt thynni et cetaria crescent.

45sicui praeterea validus male filius in re

praeclara sublatus aletur, ne manifestum

caelibis obsequium nudet te, leniter in spem

adrepe officiosus, ut et scribare secundus

heres et, siquis casus puerum egerit Orco,

50in vacuum venias: perraro haec alea fallit.

qui testamentum tradet tibi cumque legendum,

abnuere et tabulas a te removere memento,

sic tamen, ut limis rapias, quid prima secundo

cera velit versu; solus multisne coheres,

55veloci percurre oculo. plerumque recoctus

scriba ex quinqueviro corvum deludet hiantem

captatorque dabit risus Nasica Corano.’

‘num furis? an prudens ludis me obscura canendo?’

‘o Laertiade, quidquid dicam, aut erit aut non:

60divinare etenim magnus mihi donat Apollo.’

‘quid tamen ista velit sibi fabula, si licet, ede.’

‘tempore quo iuvenis Parthis horrendus, ab alto

demissum genus Aenea, tellure marique

magnus erit, forti nubet procera Corano

65filia Nasicae, metuentis reddere soldum.

tum gener hoc faciet: tabulas socero dabit atque

ut legat orabit; multum Nasica negatas

accipiet tandem et tacitus leget invenietque

nil sibi legatum praeter plorare suisque.

70illud ad haec iubeo: mulier si forte dolosa

libertusve senem delirum temperet, illis

accedas socius: laudes, lauderis ut absens.

adiuvat hoc quoque, sed vincit longe prius ipsum

expugnare caput. scribet mala carmina vecors:

75laudato. scortator erit: cave te roget; ultro

Penelopam facilis potiori trade.’ ‘putasne

perduci poterit tam frugi tamque pudica,

quam nequiere proci recto depellere cursu?’

‘venit enim magnum donandi parca iuventus

80nec tantum Veneris quantum studiosa culinae.

sic tibi Penelope frugi est; quae si semel uno

de sene gustarit tecum partita lucellum,

ut canis a corio numquam absterrebitur uncto.

me sene quod dicam factum est. anus inproba Thebis

85ex testamento sic est elata: cadaver

unctum oleo largo nudis umeris tulit heres,

scilicet elabi si posset mortua; credo,

quod nimium institerat viventi. cautus adito

neu desis operae neve immoderatus abundes.

90difficilem et morosum offendet garrulus: ultra

‘non’ ‘etiam’ sileas; Davus sis comicus atque

stes capite obstipo, multum similis metuenti.

obsequio grassare; mone, si increbruit aura,

cautus uti velet carum caput; extrahe turba

95oppositis umeris; aurem substringe loquaci.

inportunus amat laudari: donec ‘ohe iam’

ad Caelum manibus sublatis dixerit, urge:

crescentem tumidis infla sermonibus utrem.

cum te servitio longo curaque levarit,

100et certum vigilans “quartae sit partis Ulixes”

audieris “heres”: “ergo nunc Dama sodalis

nusquam est? unde mihi tam fortem tamque fidelem?”

sparge subinde et, si paulum potes inlacrimare, est

gaudia prodentem voltum celare. sepulcrum

105permissum arbitrio sine sordibus exstrue: funus

egregie factum laudet vicinia. siquis

forte coheredum senior male tussiet, huic tu

dic, ex parte tua seu fundi sive domus sit

emptor, gaudentem nummo te addicere. sed me

110imperiosa trahit Proserpina: vive valeque.’



Rusticani otii commoda cum urbanae vitae molestiis contendit.


1Hoc erat in votis: modus agri non ita magnus,

hortus ubi et tecto vicinus iugis aquae fons

et paulum silvae super his foret. auctius atque

Di melius fecere. bene est. nil amplius oro,

5Maia nate, nisi ut propria haec mihi munera faxis.

si neque maiorem feci ratione mala rem

nec sum facturus vitio culpave minorem,

si veneror stultus nihil horum ‘o si angulus ille

proximus accedat, qui nunc denormat agellum!’

10‘o si urnam argenti fors quae mihi monstret, ut illi,

thesauro invento qui mercennarius agrum

illum ipsum mercatus aravit, dives amico

Hercule!’, si quod adest gratum iuvat, hac prece te oro:

pingue pecus domino facias et cetera praeter

15ingenium, utque soles, custos mihi maximus adsis.

ergo ubi me in montes et in arcem ex Urbe removi,

quid prius inlustrem Satyris Musaque pedestri?

nec mala me ambitio perdit nec plumbeus auster

Autumnusque gravis, Libitinae quaestus acerbae.

20matutine pater, seu Iane libentius audis,

unde homines operum primos vitaeque labores

instituunt — sic Dis placitum —, tu carminis esto

principium. Romae sponsorem me rapis: ‘eia,

ne prior officio quisquam respondeat, urge.’

25sive aquilo radit terras seu bruma nivalem

interiore diem gyro trahit, ire necesse est.

postmodo quod mi obsit clare certumque locuto

luctandum in turba et facienda iniuria tardis.

‘quid tibi vis, insane?’ et ‘quam rem agis?’ inprobus urget

30iratis precibus, ‘tu pulses omne quod obstat,

ad Maecenatem memori si mente recurras.’

hoc iuvat et melli est, non mentiar. at simul atras

ventum est Esquilias, aliena negotia centum

per caput et circa saliunt latus. ‘ante secundam

35Roscius orabat sibi adesses ad Puteal cras.’

‘de re communi scribae magna atque nova te

orabant hodie meminisses, Quinte, reverti.’

‘inprimat his cura Maecenas signa tabellis.’

dixeris: ‘experiar’: ‘si vis, potes,’ addit et instat.

40septimus octavo propior iam fugerit annus,

ex quo Maecenas me coepit habere suorum

in numero, dumtaxat ad hoc, quem tollere raeda

vellet iter faciens et cui concredere nugas

hoc genus: ‘hora quota est?’ ‘Thraex est Gallina Syro par?’

45‘matutina parum cautos iam frigora mordent’,

et quae rimosa bene deponuntur in aure.

per totum hoc tempus subiectior in diem et horam

invidiae noster. ludos spectaverat, una

luserat in campo: ‘Fortunae filius’ omnes.

50frigidus a Rostris manat per compita rumor:

quicumque obvius est, me consulit: ‘o bone — nam te

scire, Deos quoniam propius contingis oportet —,

numquid de Dacis audisti?’ ‘nil equidem.’ ‘ut tu

semper eris derisor.’ ‘at omnes Di exagitent me,

55si quicquam.’ ‘quid? militibus promissa Triquetra

praedia Caesar an est Itala tellure daturus?’

iurantem me scire nihil mirantur ut unum

scilicet egregii mortalem altique silenti.

perditur haec inter misero lux non sine votis:

60o rus, quando ego te adspiciam quandoque licebit

nunc veterum libris, nunc somno et inertibus horis

ducere sollicitae iucunda oblivia vitae?

o quando faba Pythagorae cognata simulque

uncta satis pingui ponentur holuscula lardo?

65o noctes cenaeque Deum, quibus ipse meique

ante larem proprium vescor vernasque procacis

pasco libatis dapibus. prout cuique libido est,

siccat inaequalis calices conviva solutus

legibus insanis, seu quis capit acria fortis

70pocula seu modicis uvescit laetius. ergo

sermo oritur, non de villis domibusve alienis,

nec male necne Lepos saltet; sed, quod magis ad nos

pertinet et nescire malum est, agitamus, utrumne

divitiis homines an sint virtute beati,

75quidve ad amicitias, usus rectumne, trahat nos

et quae sit natura boni summumque quid eius.

cervius haec inter vicinus garrit anilis

ex re fabellas. siquis nam laudat Arelli

sollicitas ignarus opes, sic incipit: ‘olim

80rusticus urbanum murem mus paupere fertur

accepisse cavo, veterem vetus hospes amicum,

asper et attentus quaesitis, ut tamen artum

solveret hospitiis animum. quid multa? neque ille

sepositi ciceris nec longae invidit avenae,

85aridum et ore ferens acinum semesaque lardi

frusta dedit, cupiens varia fastidia cena

vincere tangentis male singula dente superbo,

cum pater ipse domus palea porrectus in horna

esset ador loliumque, dapis meliora relinquens.

90tandem urbanus ad hunc “quid te iuvat” inquit, “amice,

praerupti nemoris patientem vivere dorso?

vis tu homines urbemque feris praeponere silvis?

carpe viam, mihi crede, comes, terrestria quando

mortalis animas vivunt sortita neque ulla est

95aut magno aut parvo leti fuga: quo, bone, circa,

dum licet, in rebus iucundis vive beatus,

vive memor, quam sis aevi brevis.” haec ubi dicta

agrestem pepulere, domo levis exsilit; inde

ambo propositum peragunt iter, urbis aventes

100moenia nocturni subrepere. iamque tenebat

nox medium caeli spatium, cum ponit uterque

in locuplete domo vestigia, rubro ubi cocco

tincta super lectos canderet vestis eburnos

multaque de magna superessent fercula cena,

105quae procul exstructis inerant hesterna canistris.

ergo ubi purpurea porrectum in veste locavit

agrestem, veluti succinctus cursitat hospes

continuatque dapes nec non verniliter ipsis

fungitur officiis, praelambens omne quod adfert.

110ille cubans gaudet mutata sorte bonisque

rebus agit laetum convivam, cum subito ingens

valvarum strepitus lectis excussit utrumque.

currere per totum pavidi conclave magisque

exanimes trepidare, simul domus alta Molossis

115personuit canibus. tum rusticus: “haud mihi vita

est opus hac” ait et “valeas: me silva cavosque

tutus ab insidiis tenui solabitur ervo.”’



Horatii servus libertate usus Saturnalitia festive illum et acriter obiurgat.


1‘Iamdudum ausculto et cupiens tibi dicere servos

pauca reformido.’ ‘Davusne?’ ‘ita, Davus, amicum

mancipium domino et frugi quod sit satis, hoc est,

ut vitale putes.’ ‘age libertate Decembri,

5quando ita maiores voluerunt, utere: narra.’

‘pars hominum vitiis gaudet constanter et urget

propositum; pars multa natat, modo recta capessens,

interdum pravis obnoxia. saepe notatus

cum tribus anellis, modo laeva Priscus inani

10vixit inaequalis, clavum ut mutaret in horas,

aedibus ex magnis subito se conderet unde

mundior exiret vix libertinus honeste;

iam moechus Romae, iam mallet doctus Athenis

vivere, Vertumnis quotquot sunt natus iniquis.

15scurra Volanerius, postquam illi iusta cheragra

contudit articulos, qui pro se tolleret atque

mitteret in phimum talos, mercede diurna

conductum pavit: quanto constantior isdem

in vitiis, tanto levius miser ac prior illo

20qui iam contento, iam laxo fune laborat.’

‘non dices hodie, quorsum haec tam putida tendant,

furcifer?’ ‘ad te, inquam.’ ‘quo pacto, pessime?’ ‘laudas

fortunam et mores antiquae plebis, et idem,

siquis ad illa Deus subito te agat, usque recuses,

25aut quia non sentis, quod clamas, rectius esse,

aut quia non firmus rectum defendis et haeres

nequiquam caeno cupiens evellere plantam.

Romae rus optas; absentem rusticus Urbem

tollis ad astra levis. si nusquam es forte vocatus

30ad cenam, laudas securum holus ac, velut usquam

vinctus eas, ita te felicem dicis amasque,

quod nusquam tibi sit potandum. iusserit ad se

Maecenas serum sub lumina prima venire

convivam: “nemon’ oleum fert ocius? ecquis

35audit?” cum magno blateras clamore fugisque.

Mulvius et scurrae, tibi non referenda precati,

discedunt. “etenim fateor me” dixerit ille

“duci ventre levem, nasum nidore supinor,

inbecillus, iners, siquid vis, adde, popino.

40tu cum sis quod ego et fortassis nequior, ultro

insectere velut melior verbisque decoris

obvolvas vitium?” quid, si me stultior ipso

quingentis empto drachmis deprenderis? aufer

me voltu terrere; manum stomachumque teneto,

45dum quae Crispini docuit me ianitor edo.

te coniunx aliena capit, meretricula Davum:

peccat uter nostrum cruce dignius? acris ubi me

natura intendit, sub clara nuda lucerna

quaecumque excepit turgentis verbera caudae

50clunibus aut agitavit equum lasciva supinum,

dimittit neque famosum neque sollicitum, ne

ditior aut formae melioris meiat eodem.

tu cum proiectis insignibus, anulo equestri

Romanoque habitu, prodis ex iudice Dama,

55turpis odoratum caput obscurante lacerna,

non es quod simulas? metuens induceris atque

altercante libidinibus tremis ossa pavore.

quid refert, uri virgis ferroque necari

auctoratus eas, an turpi clausus in arca,

60quo te demisit peccati conscia erilis,

contractum genibus tangas caput? estne marito

matronae peccantis in ambo iusta potestas,

in corruptorem vel iustior? illa tamen se

non habitu mutatve loco peccatve superne,

65cum te formidet mulier neque credat amanti.

ibis sub furcam prudens dominoque furenti

conmittes rem omnem et vitam et cum corpore famam

evasti: credo, metues doctusque cavebis:

quaeres, quando iterum paveas iterumque perire

70possis, o totiens servus. quae belua ruptis,

cum semel effugit, reddit se prava catenis?

“non sum moechus” ais. neque ego hercule fur, ubi vasa

praetereo sapiens argentea. tolle periclum:

iam vaga prosiliet frenis natura remotis.

75tune mihi dominus, rerum imperiis hominumque

tot tantisque minor, quem ter vindicta quaterque

inposita haud umquam misera formidine privet?

adde super, dictis quod non levius valeat; nam,

sive vicarius est, qui servo paret, uti mos

80vester ait, seu conservus, tibi quid sum ego? nempe

tu, mihi qui imperitas, aliis servis miser atque

duceris ut nervis alienis mobile lignum.

quisnam igitur liber? sapiens sibi qui imperiosus,

quem neque pauperies neque mors neque vincula terrent,

85responsare cupidinibus, contemnere honores

fortis, et in se ipso totus, teres atque rotundus,

externi nequid valeat per leve morari,

in quem manca ruit semper fortuna. potesne

ex his ut proprium quid noscere? quinque talenta

90poscit te mulier, vexat foribusque repulsum

perfundit gelida, rursus vocat: eripe turpi

colla iugo Liber, “liber sum” dic age. non quis.

urget enim dominus mentem non lenis et acris

subiectat lasso stimulos versatque negantem.

95vel cum Pausiaca torpes, insane, tabella,

qui peccas minus atque ego, cum Fulvi Rutubaeque

aut Pacideiani contento poplite miror

proelia rubrica picta aut carbone, velut si

re vera pugnent, feriant vitentque moventes

100arma viri? nequam et cessator Davus; at ipse

subtilis veterum iudex et callidus audis.

nil ego, si ducor libo fumante: tibi ingens

virtus atque animus cenis responsat opimis?

obsequium ventris mihi perniciosius est cur?

105tergo plector enim. qui tu inpunitior illa,

quae parvo sumi nequeunt, obsonia captas?

nempe inamarescunt epulae sine fine petitae

inlusique pedes vitiosum ferre recusant

corpus. an hic peccat, sub noctem qui puer uvam

110furtiva mutat strigili: qui praedia vendit,

nil servile gulae parens habet? adde, quod idem

non horam tecum esse potes, non otia recte

ponere teque ipsum vitas fugitivus et erro,

iam vino quaerens, iam somno fallere curam,

115frustra: nam comes atra premit sequiturque fugacem.’

‘unde mihi lapidem?’ ‘quorsum est opus?’ ‘unde sagittas?’

‘aut insanit homo aut versus facit.’ ‘ocius hinc te

ni rapis, accedes opera agro nona Sabino.’



Avarum inepte prodigum salse describit.


1‘Ut Nasidieni iuvit te cena beati?

nam mihi quaerenti convivam dictus here illic

de medio potare die.’ ‘sic, ut mihi numquam

in vita fuerit melius.’ ‘da, si grave non est,

5quae prima iratum ventrem placaverit esca.’

‘in primis Lucanus aper: leni fuit Austro

captus, ut aiebat cenae pater: acria circum

rapula, lactucae, radices, qualia lassum

pervellunt stomachum, siser, allec, faecula Coa.

10his ut sublatis puer alte cinctus acernam

gausape purpureo mensam pertersit et alter

sublegit quodcumque iaceret inutile quodque

posset cenantis offendere, ut Attica virgo

cum sacris Cereris procedit fuscus Hydaspes

15caecuba vina ferens, Alcon Chium maris expers.

hic erus “Albanum, Maecenas, sive Falernum

te magis adpositis delectat, habemus utrumque.”’

‘divitias miseras! sed quis cenantibus una,

Fundani, pulcre fuerit tibi, nosse laboro.’

20‘summus ego et prope me Viscus Thurinus et infra,

si memini, Varius; cum Servilio Balatrone

Vibidius, quos Maecenas adduxerat umbras.

Nomentanus erat super ipsum, Porcius infra,

ridiculus totas semel absorbere placentas;

25Nomentanus ad hoc, qui, siquid forte lateret,

indice monstraret digito; nam cetera turba,

nos, inquam, cenamus avis, conchylia, piscis,

longe dissimilem noto celantia sucum,

ut vel continuo patuit, cum passeris atque

30ingustata mihi porrexerit ilia rhombi.

post hoc me docuit melimela rubere minorem

ad lunam delecta. quid hoc intersit, ab ipso

audieris melius. tum Vibidius Balatroni

“nos nisi damnose bibimus, moriemur inulti,”

35et calices poscit maiores. vertere pallor

tum parochi faciem nil sic metuentis ut acris

potores, vel quod maledicunt liberius vel

fervida quod subtile exsurdant vina palatum.

invertunt Allifanis vinaria tota

40Vibidius Balatroque secutis omnibus: imi

convivae lecti nihilum nocuere lagoenis.

adfertur squillas inter murena natantis

in patina porrecta. sub hoc erus “haec gravida” inquit

“capta est, deterior post partum carne futura.

45his mixtum ius est: oleo, quod prima Venafri

pressit cella; garo de sucis piscis Hiberi;

vino quinquenni, verum citra mare nato,

dum coquitur — cocto Chium sic convenit, ut non

hoc magis ullum aliud —; pipere albo, non sine aceto,

50quod Methymnaeam vitio mutaverit uvam.

erucas viridis, inulas ego primus amaras

monstravi incoquere; inlutos Curtillus echinos,

ut melius muria quod testa marina remittat.”

interea suspensa gravis aulaea ruinas

55in patinam fecere, trahentia pulveris atri

quantum non Aquilo Campanis excitat agris.

nos maius veriti, postquam nihil esse pericli

sensimus, erigimur; Rufus posito capite, ut si

filius inmaturus obisset, flere. quis esset

60finis, ni sapiens sic Nomentanus amicum

tolleret: “heu, Fortuna, quis est crudelior in nos

te Deus? ut semper gaudes inludere rebus

humanis!” Varius mappa conpescere risum

vix poterat. Balatro suspendens omnia naso

65“haec est condicio vivendi” aiebat, “eoque

responsura tuo numquam est par fama labori.

tene, ut ego accipiar laute, torquerier omni

sollicitudine districtum, ne panis adustus,

ne male conditum ius adponatur, ut omnes

70praecincti recte pueri comptique ministrent.

adde hos praeterea casus, aulaea ruant si,

ut modo; si patinam pede lapsus frangat agaso.

sed convivatoris, uti ducis, ingenium res

adversae nudare solent, celare secundae.”

75Nasidienus ad haec “tibi Di, quaecumque preceris,

commoda dent: ita vir bonus es convivaque comis”

et soleas poscit. tum in lecto quoque videres

stridere secreta divisos aure susurros.’

‘nullos his mallem ludos spectasse; sed illa

80redde age quae deinceps risisti.’ ‘Vibidius dum

quaerit de pueris, num sit quoque fracta lagoena,

quod sibi poscenti non dentur pocula, dumque

ridetur fictis rerum Balatrone secundo,

Nasidiene, redis mutatae frontis, ut arte

85emendaturus fortunam; deinde secuti

mazonomo pueri magno discerpta ferentes

membra gruis sparsi sale multo non sine farre,

pinguibus et ficis pastum iecur anseris albae

et leporum avolsos, ut multo suavius, armos,

90quam si cum lumbis quis edit. tum pectore adusto

vidimus et merulas poni et sine clune palumbis,

suavis res, si non causas narraret earum et

naturas dominus; quem nos sic fugimus ulti,

ut nihil omnino gustaremus, velut illis

95Canidia adflasset, peior serpentibus Afris.’


Epistulae

Liber I

1


1Prima dicte mihi, summa dicende Camena,

spectatum satis et donatum iam rude quaeris,

Maecenas, iterum antiquo me includere ludo.

non eadem est aetas, non mens. Veianius armis

5Herculis ad postem fixis latet abditus agro,

ne populum extrema totiens exoret harena,

est mihi purgatam crebro qui personet aurem:

“solve senescentem mature sanus equum, ne

peccet ad extremum ridendus et ilia ducat.”

10Nunc itaque et versus et cetera ludicra pono;

quid verum atque decens curo et rogo et omnis in hoc sum;

condo et compono quae mox depromere possim.

ac ne forte roges, quo me duce, quo lare tuter:

nullius addictus iurare in verba magistri,

15quo me cumque rapit tempestas, deferor hospes.

nunc agilis fio et mersor civilibus undis,

virtutis verae custos rigidusque satelles;

nunc in Aristippi furtim praecepta relabor

et mihi res, non me rebus, subiungere conor.

20Ut nox longa quibus mentitur amica, diesque

longa videtur opus debentibus, ut piger annus

pupillis, quos dura premit custodia matrum;

sic mihi tarda fluunt ingrataque tempora, quae spem

consiliumque morantur agendi naviter id quod

25aeque pauperibus prodest, locupletibus aeque,

aeque neglectum pueris senibusque nocebit,

restat ut his ego me ipse regam solerque elementis,

non possis oculo quantum contendere Lynceus,

non tamen idcirco contemnas lippus inungui;

30nec quia desperes invicti membra Glyconis,

nodosa corpus nolis prohibere cheragra.

est quadam prodire tenus, si non datur ultra.

Fervet avaritia miseroque cupidine pectus:

sunt verba et voces, quibus hunc lenire dolorem

35possis et magnam morbi deponere partem.

laudis amore tumes; sunt certa piacula, quae te

ter pure lecto poterunt recreare libello.

invidus, iracundus, iners, vinosus, amator,

nemo adeo ferus est, ut non mitescere possit,

40si modo culturae patientem commodet aurem.

Virtus est vitium fugere et sapientia prima

stultitia caruisse, vides, quae maxima credis

esse mala, exiguum censum turpemque repulsam,

quanto devites animi capitisque labore;

45impiger extremos curris mercator ad Indos,

per mare pauperiem fugiens, per saxa, per ignis:

ne cures-ea, quae stulte miraris et optas,

discere et audire et meliori credere non vis?

quis circum pagos et circum compita pugnax

50magna coronari contemnat Olympia, cui spes,

cui sit condicio dulcis sine pulvere palmae?

Vilius argentum est auro, virtutibus aurum.

“o cives, cives, quaerenda pecunia primum est;

virtus post nummos!” haec Ianus summus ab imo

55prodocet, haec recinunt iuvenes dictata senesque,

laevo suspensi loculos tabulamque lacerto.

est animus tibi, sunt mores, est lingua fidesque,

sed quadringentis sex septem milia desunt;

plebs eris. at pueri ludentes, rex eris, aiunt,

60si recte facies. hic murus aeneus esto,

nil conscire sibi, nulla pallescere culpa.

Roscia, dic sodes, melior lex an puerorum est

nenia, quae regnum recte facientibus offert,

et maribus Curiis et decantata Camillis?

65isne tibi melius suadet, qui “rem facias, rem,

si possis, recte, si non, quocumque modo, rem,”

ut propius spectes lacrimosa poemata Pupi,

an qui Fortunae te responsare superbae

liberum et erectum praesens hortatur et aptat?

70Quod si me populus Romanus forte roget, cur

non ut porticibus sic iudiciis fruar isdem,

nec sequar aut fugiam quae diligit ipse vel odit,

olim quod volpes aegroto cauta leoni

respondit, referam: “quia me vestigia terrent,

75omnia te adversum spectantia, nulla retrorsum.”

belua multorum es capitum, nam quid sequar aut quem?

pars hominum gestit conducere publica; sunt qui

frustis et pomis viduas venentur avaras

excipiantque senes, quos in vivaria mittant;

80multis occulto crescit res faenore. Verum

esto aliis alios rebus studiisque teneri:

idem eadem possunt horam durare probantes?

nullus in orbe sinus Bais praelucet amoenis,

si dixit dives, lacus et mare sentit amorem

85festinantis eri; cui si vitiosa libido

fecerit auspicium, “cras ferramenta Teanum

tolletis, fabri!” lectus genialis in aula est:

nil ait esse prius, melius nil caelibe vita;

si non est, iurat bene solis esse maritis.

90quo teneant voltus mutantem Protea nodo?

quid pauper? ride: mutat cenacula, lectos,

balnea, tonsores, conducto navigio aeque

nauseat ac locuples, quem ducit priva triremis.

Si curatus inaequali tonsore capillos

95occurri, rides; si forte subucula pexae

trita subest tunicae, vel si toga dissidet impar,

rides: quid, mea cum pugnat sententia secum,

quod petiit spernit, repetit quod nuper omisit,

aestuat et vitae disconvenit ordine toto,

100diruit, aedificat, mutat quadrata rotundis?

insanire putas sollemnia me neque rides,

nec medici credis nec curatoris egere

a praetore dati, rerum tutela mearum

cum sis et prave sectum stomacheris ob unguem

105de te pendentis, te respicientis amici.

Ad summam: sapiens uno minor est Iove, dives,

liber, honoratus, pulcher, rex denique regum,

praecipue sanus, nisi cum pituita molesta est.

1Troiam belli scriptorem. Maxime Lolli,

dum tu declamas Romae, Praeneste relegi;

qui quid sit pulchrum, quid turpe, quid utile, quid non,

planius ac melius Chrysippo et Crantore dicit,

5cur ita crediderim, nisi quid te distinet, audi.

Fabula, qua Paridis propter narratur amorem

Graecia barbariae lento collisa duello,

stultorum regum et populorum continet aestus.

Antenor censet belli praecidere causam:

10quid Paris? ut salvus regnet vivatque beatus

cogi posse negat. Nestor componere litis

inter Peliden festinat et inter Atriden;

hunc amor, ira quidem communiter urit utrumque,

quidquid delirant reges, plectuntur Achivi.

15seditione, dolis, scelere atque libidine et ira

Iliacos intra muros peccatur et extra.

Rursus, quid virtus et quid sapientia possit,

utile proposuit nobis exemplar Ulixen,

qui domitor Troiae multorum providus urbes

20et mores hominum inspexit, latumque per aequor,

dum sibi, dum sociis reditum parat, aspera multa

pertulit, adversis rerum immersabilis undis.

Sirenum voces et Circae pocula nosti;

quae si cum sociis stultus cupidusque bibisset,

25sub domina meretrice fuisset turpis et excors,

vixisset canis immundus vel amica luto sus.

nos numerus sumus et fruges consumere nati,

sponsi Penelopae nebulones, Alcinoique

in cute curanda plus aequo operata iuventus,

30cui pulchrum fuit in medios dormire dies et

ad strepitum citharae cessatum ducere curam.

Ut iugulent hominem, surgunt de nocte latrones;

ut te ipsum serves, non expergisceris? atqui

si noles sanus, curres hydropicus; et ni

35posces ante diem librum cum lumine, si non

intendes animum studiis et rebus honestis,

invidia vel amore vigil torquebere. nam cur

quae laedunt oculum festinas demere; si quid

est animum, differs curandi tempus in annum?

40dimidium facti qui coepit habet; sapere aude;

incipe! qui recte vivendi prorogat horam,

rusticus exspectat dum defluat amnis; at ille

labitur et labetur in omne volubilis aevum

Quaeritur argentum puerisque beata creandis

45uxor, et incultae pacantur vomere silvae:

quod satis est cui contingit, nihil amplius optet.

non domus et fundus, non aeris acervus et auri

aegroto domini deduxit corpore febris,

non animo curas; valeat possessor oportet,

50si comportatis rebus bene cogitat uti.

qui cupit aut metuit, iuvat illum sic domus et res,

ut lippum pictae tabulae, fomenta podagram,

auriculas citharae collecta sorde dolentis.

sincerum est nisi vas, quodcumque infundis acescit.

55Sperne voluptates; nocet empta dolore voluptas,

semper avarus eget; certum voto pete finem.

invidus alterius macrescit rebus opimis;

invidia Siculi non invenere tyranni

maius tormentum, qui non moderabitur irae,

60infectum volet esse, dolor quod suaserit et mens,

dum poenas odio per vim festinat inulto,

ira furor brevis est: animum rege; qui nisi paret

imperat; hunc frenis, hunc tu compesce catena.

Fingit equum tenera docilem cervice magister

65ire viam qua monstret eques; venaticus, ex quo

tempore cervinam pellem latravit in aula,

militat in silvis catulus, nunc adhibe puro

pectore verba puer, nunc te melioribus offer,

quo semel est imbuta recens, servabit odorem

70testa diu. quod si cessas aut strenuus anteis,

nec tardum opperior nec praecedentibus insto.

1Iuli Flore, quibus terrarum militet oris

Claudius Augusti privignus, scire laboro.

Thracane vos Hebrusque nivali compede vinctus,

an freta vicinas inter currentia turris,

5an pingues Asiae campi collesque morantur?

Quid studiosa cohors operum struit? hoc quoque curo.

quis sibi res gestas Augusti scribere sumit?

bella quis et paces longum diffundit in aevum?

quid Titius, Romana brevi venturus in ora?

10Pindarici fontis qui non expalluit haustus,

fastidire lacus et rivos ausus apertos, ut valet?

ut meminit nostri? fidibusne Latinis

Thebanos aptare modos studet auspice Musa,

an tragica desaevit et ampullatur in arte?

15quid mihi Celsus agit? monitus multumque monendus,

privatas ut quaerat opes et tangere vitet

scripta Palatinus quaecumque recepit Apollo,

ne, si forte suas repetitum venerit olim

grex avium plumas, moveat cornicula risum

20furtivis nudata coloribus, ipse quid audes?

quae circumvolitas agilis thyma? non tibi parvum

ingenium, non incultum est et turpiter hirtum.

seu linguam causis acuis seu civica iura

respondere paras seu condis amabile carmen,

25prima feres hederae victricis praemia, quod si

frigida curarum fomenta relinquere posses,

quo te caelestis sapientia duceret, ires. hoc opus,

hoc studium parvi properemus et ampli,

si patriae volumus, si nobis vivere cari.

30Debes hoc etiam rescribere, sit tibi curae

quantae conveniat Munatius; an male sarta

gratia nequiquam coit et rescinditur? at vos

seu calidus sanguis seu rerum inscitia vexat

indomita cervice feros, ubicumque locorum

35vivitis, indigni fraternum rumpere foedus,

pascitur in vestrum reditum votiva iuvenca.

1Albi, nostrorum sermonum candide iudex,

quid nunc te dicam facere in regione Pedana?

scribere quod Cassi Parmensis opuscula vincat,

an tacitum silvas inter reptare salubris,

5curantem quidquid dignum sapiente bonoque est?

non tu corpus cras sine pectore: di tibi formam,

di tibi divitias dederunt artemque fruendi.

quid voveat dulci nutricula maius alumno,

qui sapere et fari possit quae sentiat, et cui

10gratia, fama, valetudo contingat abunde,

et mundus victus non deficiente crumina?

Inter spem curamque, timores inter et iras

omnem crede diem tibi diluxisse supremum,

grata superveniet, quae non sperabitur hora.

15me pinguem et nitidum bene curata cute vises,

cum ridere voles, Epicuri de grege porcum.

1Si potes Archiacis conviva recumbere lectis

nec modica cenare times holus omne patella,

supremo te sole domi, Torquate, manebo,

vina bibes iterum Tauro diffusa palustris

5inter Minturnas Sinuessanumque Petrinum.

si melius quid habes, arcesse, vel imperium fer.

iamdudum splendet focus et tibi munda supellex,

mitte levis spes et certamina divitiarum

et Moschi causam: cras nato Caesare festus

10dat veniam somnumque dies; impune licebit

aestivam sermone benigno tendere noctem.

Quo mihi fortunam, si non conceditur uti?

parcus ob heredis curam nimiumque severus

adsidet insano, potare et spargere flores

15incipiam, patiarque vel inconsultus haberi.

quid non ebrietas dissignat? operta recludit,

spes iubet esse ratas, ad proelia trudit inertem,

sollicitis animis onus eximit, addocet artes.

fecundi calices quem non fecere disertum?

20contracta quem non in paupertate solutum?

Haec ego procurare et idoneus imperor et non

invitus, ne turpe toral, ne sordida mappa

corruget naris, ne non et cantharus et lanx

ostendat tibi te, ne fidos inter amicos

25sit qui dicta foras eliminet, ut coeat par

iungaturque pari. Butram tibi Septiciumque,

et nisi cena prior potiorque puella Sabinum

detinet, adsumam. locus est et pluribus umbris:

sed nimis arta premunt olidae convivia caprae,

30tu quotus esse velis rescribe et rebus omissis

atria servantem postico falle clientem.

1Nil admirari prope res est una, Numici,

solaque quae possit facere et servare beatum,

hunc solem et stellas et decedentia certis

tempora momentis sunt qui formidine nulla

5imbuti spectent: quid censes munera terrae,

quid maris extremos Arabas ditantis et Indos,

ludicra quid, plausus et amici dona Quiritis,

quo spectanda modo, quo sensu credis et ore?

Qui timet his adversa, fere miratur eodem

10quo cupiens pacto: pavor est utrobique molestus,

improvisa simul species exterret utrumque.

gaudeat an doleat, cupiat metuatne, quid ad rem,

si, quicquid vidit melius peiusve sua spe,

defixis oculis animoque et corpore torpet?

15insani sapiens nomen ferat, aequus iniqui,

ultra quam satis est Virtutem si petat ipsam.

I nunc, argentum et marmor vetus aeraque et artes

suspice, cum gemmis Tyrios mirare colores;

gaude quod spectant oculi te mille loquentem;

20navus mane forum et vespertinus pete tectum,

ne plus frumenti dotalibus emetat agris

Mutus et (indignum, quod sit peioribus ortus)

hic tibi sit potius quam tu mirabilis illi.

quidquid sub terra est, in apricum proferet aetas,

25defodiet condetque nitentia, cum bene notum

porticus Agrippae, via te conspexerit Appi,

ire tamen restat Numa quo devenit et Ancus.

Si latus aut renes morbo temptantur acuto,

quaere fugam morbi, vis recte vivere: quis non?

30si Virtus hoc una potest dare, fortis omissis

hoc age deliciis. Virtutem verba putas et

lucum ligna: cave ne portus occupet alter,

ne Cibyratica, ne Bithyna negotia perdas;

mille talenta rotundentur, totidem altera, porro et

35tertia succedant et quae pars quadret acervum.

scilicet uxorem cum dote fidemque et amicos

et genus et formam regina Pecunia donat,

ac bene nummatum decorat Suadela Venusque,

mancupiis locuples eget aeris Cappadocum rex:

40ne fueris hic tu. chlamydes Lucullus, ut aiunt,

si posset centum scaenae praebere rogatus,

qui possum tot? ait; “tamen et quaeram et quot habebo

mittam:” post paulo scribit sibi milia quinque

esse domi chlamydum; partem vel tolleret omnis,

45exilis domus est, ubi non et multa supersunt

et dominum fallunt et prosunt furibus. ergo

si res sola potest facere et servare beatum,

hoc primus repetas opus, hoc postremus omittas.

Si fortunatum species et gratia praestat,

50mercemur servum, qui dictet nomina, laevum

qui fodicet latus et cogat trans pondera dextram

porrigere: “hic multum in Fabia valet, ille Velina;

cui libet hic fasces dabit eripietque curule

cui volet importunus ebur.” frater, pater adde:

55ut cuique est aetas, ita quemque facetus adopta.

Si bene qui cenat bene vivit, lucet, eamus

quo ducit gula; piscemur, venemur, ut olim

Gargilius, qui mane plagas, venabula, servos

differtum transire forum populumque iubebat,

60unus ut e multis populo spectante referret

emptum mulus aprum, crudi tumidique lavemur,

quid deceat, quid non, obliti, Caerite cera

digni, remigium vitiosum Ithacensis Ulixei,

cui potior patria fuit interdicta voluptas.

65si, Mimnermus uti censet, sine amore iocisque

nil est iucundum, vivas in amore iocisque?.

Vive, vale! si quid novisti rectius istis,

candidus imperti; si nil, his utere mecum.

1Quinque dies tibi pollicitus me rure futurum,

Sextilem totum mendax desideror. atque

si me vivere vis sanum recteque valentem,

quam mihi das aegro, dabis aegrotare timenti,

5Maecenas, veniam, dum ficus prima calorque

dissignatorem decorat lictoribus atris,

dum pueris omnis pater et matercula pallet,

officiosaque sedulitas et opella forensis

adducit febris et testamenta resignat.

10quod si bruma nives Albanis illinet agris,

ad mare descendet vates tuus et sibi parcet

contractusque leget; te, dulcis amice, reviset

cum Zephyris, si concedes, et hirundine prima.

Non quo more piris vesci Calaber iubet hospes,

15tu me fecisti locupletem. vescere, sodes.

iam satis est. at tu quantum vis tolle. benigne.

non invisa feres pueris munuscula parvis.

tam teneor dono, quam si dimittar onustus.

ut libet; haec porcis hodie comedenda relinques.

20prodigus et stultus donat quae spernit et odit;

haec seges ingratos tulit et feret omnibus annis,

vir bonus et sapiens dignis ait esse paratus,

nec tamen ignorat quid distent aera lupinis.

dignum praestabo me etiam pro laude merentis.

25quod si me noles usquam discedere, reddes

forte latus, nigros angusta fronte capillos,

reddes dulce loqui, reddes ridere decorum et

inter vina fugam Cinarae maerere protervae.

Forte per angustam tenuis volpecula rimam

30repserat in cumeram frumenti, pastaque rursus

ire foras pleno tendebat corpore frustra;

cui mustela procul, si vis, ait, “effugere istinc,

macra cavum repetes artum, quem macra subisti.”

hac ego si compellor imagine, cuncta resigno;

35nec somnum plebis laudo satur altilium nec

otia divitiis Arabum Uberrima muto.

saepe verecundum laudasti, rexque paterque

audisti coram nec verbo parcius absens:

inspice si possum donata reponere laetus.

40haud male Telemachus, proles parientis Ulixei:

“non est aptus equis Ithace locus, ut neque planis

porrectus spatiis nec multae prodigus herbae:

Atride, magis apta tibi tua dona relinquam.”

parvum parva decent: mihi iam non regia Roma,

45sed vacuum Tibur placet aut imbelle Tarentum.

Strenuus et fortis causisque Philippus agendis

clarus, ab officiis octavam circiter horam

dum redit atque Foro nimium distare Carinas

iam grandis natu queritur, conspexit, ut aiunt,

50adrasum quendam vacua tonsoris in umbra

cultello proprios purgantem leniter unguis.

Demetri, (puer hic non laeve iussa Philippi

accipiebat) “abi, quaere et refer, unde domo, quis,

cuius fortunae, quo sit patre quove patrono.”

55it, redit et narrat, Voltcium nomine Menam,

praeconem, tenui censu, sine crimine, notum

et properare loco et cessare et quaerere et uti,

gaudentem parvisque sodalibus et lare certo

et ludis et post decisa negotia Campo.

60“scitari libet ex ipso quodcumque refers: dic

ad cenam veniat.” non sane credere Mena,

mirari secum tacitus, quid multa? benigne,

respondet. neget ille mihi? “negat improbus et te

neglegit aut horret.” Volteium mane Philippus

65vilia vendentem tunicato scruta popello

occupat et salvere iubet prior, ille Philippo

excusare laborem et mercennaria vincla,

quod non mane domum venisset, denique quod non

providisset eum. “sic ignovisse putato

70me tibi, si cenas hodie mecum.” ut libet. “ergo

post nonam venies: nunc i, rem strenuus auge.”

ut ventum ad cenam est, dicenda tacenda locutus

tandem dormitum dimittitur. Hic ubi saepe

occultum visus decurrere piscis ad hamum,

75mane cliens et iam certus conviva, iubetur

rura suburbana indictis comes ire Latinis,

impositus mannis arvum caelumque Sabinum

non cessat laudare, videt ridetque Philippus,

et sibi dum requiem, dum risus undique quaerit,

80dum septem donat sestertia, mutua septem

promittit, persuadet uti mercetur agellum.

mercatur. ne te longis ambagibus ultra

quam satis est morer, ex nitido fit rusticus atque

sulcos et vineta crepat mera, praeparat ulmos,

85immoritur studiis et amore senescit habendi.

verum ubi oves furto, morbo periere capellae,

spem mentita seges, bos est enectus arando,

offensus damnis media de nocte caballum

arripit iratusque Philippi tendit ad aedis.

90quem simul aspexit scabrum intonsumque Philippus,

durus, ait, “Voltei, nimis attentusque videris

esse mihi.” “pol, me miserum, patrone, vocares,

si velles,” inquit, “verum mihi ponere nomen.

quod te per Genium dextramque deosque Penatis

95obsecro et obtestor, vitae me redde priori!”

Qui semel aspexit, quantum dimissa petitis

praestent, mature redeat repetatque relicta.

metiri se quemque suo modulo ae pede verum est.

1Celso gaudere et bene rem gerere Albinovano

Musa rogata refer, comiti scribaeque Neronis,

si quaeret quid agam, dic multa et pulchra minantem

vivere nec recte nec suaviter; haud quia grando

5contuderit vitis oleamque momorderit aestus,

nec quia longinquis armentum aegrotet in agris;

sed quia mente minus validus quam corpore toto

nil audire velim, nil discere, quod levet aegrum;

fidis offendar medicis, irascar amicis,

10cur me funesto properent arcere veterno;

quae nocuere sequar, fugiam quae profore credam;

Romae Tibur amem ventosus, Tibure Romam.

Post haec, ut valeat, quo pacto rem gerat et se,

ut placeat iuveni percontare utque cohorti,

15si dicet, recte, primum gaudere, subinde

praeceptum auriculis hoc instillare memento:

ut tu fortunam, sic nos te, Celse, feremus.

1Septimius, Claudi, nimirum intellegit unus,

quanti me facias, nam cum rogat et prece cogit

scilicet ut tibi se laudare et tradere coner,

dignum mente domoque legentis honesta Neronis,

5munere cum fungi propioris censet amici,

quid possim videt ac novit me valdius ipso.

multa quidem dixi cur excusatus abirem;

sed timui mea ne finxisse minora putarer,

dissimilator opis propriae, mihi commodus uni.

10sic ego, maioris fugiens opprobria culpae,

frontis ad urbanae descendi praemia, quod si

depositum laudas ob amici iussa pudorem,

scribe tui gregis hunc et fortem crede bonumque.

1Urbis amatorem Fuscum salvere iubemus

ruris amatores, hac in re scilicet una

multum dissimiles, at cetera paene gemelli

fraternis animis (quidquid negat alter, et alter)

5adnuimus pariter vetuli notique columbi.

Tu nidum servas; ego laudo ruris amoeni

rivos et musco circumlita saxa nemusque.

quid quaeris? vivo et regno, simul ista reliqui

quae vos ad caelum effertis rumore secundo,

10utque sacerdotis fugitivus liba recuso;

pane egeo iam mellitis potiore placentis.

Vivere Naturae si convenienter oportet,

ponendaeque domo quaerenda est area primum,

novistine locum potiorem rure beato?

15est ubi plus tepeant hiemes, ubi gratior aura

leniat et rabiem Canis et momenta Leonis,

cum semel accepit Solem furibundus acutum?

est ubi divellat somnos minus invida Cura?

deterius Libycis olet aut nitet herba lapillis?

20purior in vicis aqua tendit rumpere plumbum,

quam quae per pronum trepidat cum murmure rivum?

nempe inter varias nutritur silva columnas,

laudaturque domus longos quae prospicit agros.

Naturam expelles furca, tamen usque recurret,

25et mala perrumpet furtim fastidia victrix.

Non, qui Sidonio contendere callidus ostro

nescit Aquinatem potantia vellera fucum,

certius accipiet damnum propiusve medullis,

quam qui non poterit vero distinguere falsum,

30quem res plus nimio delectavere secundae,

mutatae quatient. si quid mirabere, pones

invitus, fuge magna: Meet sub paupere tecto

reges et regum vita praecurrere amicos.

Cervus equum pugna melior communibus herbis

35pellebat, donec minor in certamine longo

imploravit opes hominis frenum que recepit;

sed postquam victor violens discessit ab hoste,

non equitem dorso, non frenum depulit ore.

sic qui pauperiem veritus potiore metallis

40libertate caret, dominum vehet improbus atque

serviet aeternum, quia parvo nesciet uti.

cui non conveniet sua res, ut calceus olim,

si pede maior erit, subvertet, si minor, uret.

Laetus sorte tua vives sapienter, Aristi,

45nec me dimittes incastigatum, ubi plura

cogere quam satis est ac non cessare videbor,

imperat aut servit collecta pecunia cuique,

tortum digna sequi potius quam ducere funem.

Haec tibi dictabam post fanum putre Vacunae,

50excepto quod non simul esses, cetera laetus.



11


1Quid tibi visa Chios, Bullati, notaque Lesbos,

quid concinna Samos, quid Croesi regia Sardis,

Zmyrna quid et Colophon? maiora minorave fama,

cunctane prae Campo et Tiberino flumine sordent?

5an venit in votum Attalicis ex urbibus una,

an Lebedum laudas odio maris atque viarum?

scis Lebedus quid sit: Gabiis desertior atque

Fidenis vicus; tamen illic vivere vellem,

oblitusque meorum, obliviscendus et illis,

10Neptunum procul e terra spectare furentem.

Sed neque qui Capua Romam petit, imbre lutoque

aspersus, volet in caupona vivere; nec qui

frigus collegit, furnos et balnea laudat

ut fortunatam plene praestantia vitam;

15nec si te validus iactaverit Auster in alto,

idcirco navem trans Aegaeum mare vendas.

Incolumi Rhodos et Mytilene pulchra facit quod

paenula solstitio, campestre nivalibus auris,

per brumam Tiberis, Sextili mense caminus.

20dum licet ac voltum servat Fortuna benignum,

Romae laudetur Samos et Chios et Rhodos absens,

tu quamcumque deus tibi fortunaverit horam

grata sume manu, neu dulcia differ in annum;

ut quocumque loco fueris vixisse libenter

25te dicas, nam si ratio et prudentia curas,

non locus effusi late maris arbiter aufert,

caelum, non animum, mutant, qui trans mare currunt,

strenua nos exercet inertia: navibus atque

quadrigis petimus bene vivere, quod petis hic est,

30est Ulubris, animus si te non deficit aequus.

1Fructibus Agrippae Siculis, quos colligis, Ieci,

si recte frueris, non est ut copia maior

ab Iove donari possit tibi. tolle querellas:

pauper enim non est, cui rerum suppetit usus,

5si ventri bene, si lateri est pedibusque tuis, nil

divitiae poterunt regales addere maius.

si forte in medio positorum abstemius herbis

vivis et urtica, sic vives protinus, ut te

confestim liquidus Fortunae rivus inauret,

10vel quia naturam mutare pecunia nescit,

vel quia cuncta putas una virtute minora.

Miramur, si Democriti pecus edit agellos

cultaque, dum peregre est animus sine corpore velox;

cum tu inter scabiem tantam et contagia lucri

15nil parvum sapias et adhuc sublimia cures:

quae mare compescant causae, quid temperet annum,

stellae sponte sua iussaene vagentur et errent,

quid premat obscurum lunae, quid proferat orbem,

quid velit et possit rerum concordia discors,

20Empedocles an Stertinium deliret acumen.

Verum seu piscis seu porrum et caepe trucidas,

utere Pompeio Grospho et, si quid petet, ultro

defer; nil Grosphus nisi verum orabit et aequum,

vilis amicorum est annona, bonis ubi quid deest.

25Ne tamen ignores, quo sit Romana loco res,

Cantaber Agrippae, Claudi virtute Neronis

Armenius cecidit; ius imperiumque Phraates

Caesaris accepit genibus minor; aurea fruges

Italiae pleno defudit Copia cornu.

1Ut proficiscentem docui te saepe diuque,

Augusto reddes signata volumina, Vini,

si validus, si laetus erit, si denique poscet;

ne studio nostri pecces odiumque libellis

5sedulus importes opera vehemente minister.

si te forte meae gravis uret sarcina chartae,

abicito potius, quam quo perferre iuberis

clitellas ferus impingas, Asinaeque paternum

cognomen vertas in risum et fabula fias.

10Viribus uteris per divos, flumina, lamas.

victor propositi simul ac perveneris illuc,

sic positum servabis onus, ne forte sub ala

fasciculum portes librorum ut rusticus agnum,

ut vinosa glomus furtivae Pyrria lanae,

15ut cum pilleolo soleas conviva tribulis.

neu volgo narres te sudavisse ferendo

carmina, quae possint oculos aurisque morari

Caesaris, oratus multa prece, nitere porro,

vade; vale; cave ne titubes mandataque frangas.

1Vilice silvarum et milli me reddentis agelli,

quem tu fastidis, habitatum quinque focis et

quinque bonos solitum Variam dimittere patres,

certemus, spinas animone ego fortius an tu

5evellas agro, et melior sit Horatius an res.

Me quamvis Lamiae pietas et cura moratur,

fratrem maerentis, rapto de fratre dolentis

insolabiliter, tamen istuc mens animusque

fert et amat spatiis obstantia rumpere claustra,

10rure ego viventem, tu dicis in urbe beatum.

cui placet alterius, sua nimirum est odio sors.

stultus uterque locum immeritum causatur inique:

in culpa est animus, qui se non effugit umquam.

Tu mediastinus tacita prece rura petebas,

15nunc urbem et ludos et balnea vilicus optas:

me constare mihi scis et discedere tristem

quandocumque trahunt invisa negotia Romam,

non eadem miramur; eo disconvenit inter

meque et te. nam quae deserta et inhospita tesqua

20credis, amoena vocat mecum qui sentit, et odit

quae tu pulchra putas, fornix tibi et uncta popina

incutiunt urbis desiderium, video, et quod

angulus iste feret piper et tus ocius uva,

nec vicina subest vinum praebere taberna

25quae possit tibi, nec meretrix tibicina, cuius

ad strepitum salias terrae gravis; et tamen urges

iampridem non tacta ligonibus arva bovemque

disiunctum curas et strictis frondibus exples;

addit opus pigro rivus, si decidit imber,

30multa mole docendus aprico parcere prato.

Nunc age, quid nostrum concentum dividat audi.

quem tenues decuere togae nitidique capilli,

quem scis immunem Cinarae placuisse rapaci,

quem bibulum liquidi media de luce Falerni,

35cena brevis iuvat et prope rivum somnus in herba;

nec lusisse pudet, sed non incidere ludum,

non istic obliquo oculo mea commoda quisquam

limat, non odio obscuro morsuque venenat:

rident vicini glaebas et saxa moventem.

40cum servis urbana diaria rodere mavis;

horum tu in numerum voto ruis: invidet usum

lignorum et pecoris tibi calo argutus et horti,

optat ephippia bos, piger optat arare caballus.

quam scit uterque libens censebo exerceat artem.

1Quae sit hiems Veliae, quod caelum, Vala, Salerni,

quorum hominum regio et qualis via (nam mihi Baias

Musa supervacuas Antonius, et tamen illis

me facit invisum, gelida cum perluor unda

5per medium frigus, sane murteta relinqui

dictaque cessantem nervis elidere morbum

sulfura contemni vicus gemit, invidus aegris,

qui caput et stomachum supponere fontibus audent

Clusinis Gabiosque petunt et frigida rura.

10mutandus locus est et deversoria nota

praeteragendus equus, “quo tendis? non mihi Cumas

est iter aut Baias,” laeva stomachosus habena

dicet eques; sed equi frenato est auris in ore);

maior utrum populum frumenti copia pascat;

15collectosne bibant imbres puteosne perennis

iugis aquae (nam vina nihil moror illius orae:

rure meo possum quidvis perferre patique;

ad mare cum veni, generosum et lene requiro,

quod curas abigat, quod cum spe divite manet

20in venas animumque meum, quod verba ministret,

quod me Lucanae iuvenem commendet amicae);

tractus uter pluris lepores, uter educet apros;

utra magis piscis et echinos aequora celent,

pinguis ut inde domum possim Phaeaxque reverti,

25scribere te nobis, tibi nos accredere par est.

Maenius, ut rebus maternis atque paternis

fortiter absumptis urbanus coepit haberi

scurra vagus, non qui certum praesepe teneret,

impransus non qui civem dinosceret hoste,

30quaelibet in quemvis opprobria fingere saevus,

pernicies et tempestas barathrumque macelli,

quidquid quaesierat, ventri donabat avaro.

hic ubi nequitiae fautoribus et timidis nil

aut paulum abstulerat, patinas cenabat omasi,

35vilis et agninae, tribus ursis quod satis esset;

scilicet ut ventres lamna candente nepotum

diceret urendos correctus Bestius. idem,

quidquid erat nactus praedae maioris, ubi omne

verterat in fumum et cinerem, non hercule miror,

40aiebat, “si qui comedunt bona, cum sit obeso

nil melius turdo, nil vulva pulchrius ampla.”

Nimirum hic ego sum. nam tuta et parvola laudo,

cum res deficiunt, satis inter vilia fortis:

verum ubi quid melius contingit et unctius, idem

45vos sapere et solos aio bene vivere, quorum

conspicitur nitidis fundata pecunia villis.



16


1Ne perconteris, fundus meus, optime Quincti,

arvo pascat erum an bacis opulentet olivae,

pomisne an pratis an amicta vitibus ulmo,

scribetur tibi forma loquaciter et situs agri.

5Continui montes, ni dissocientur opaca

valle, sed ut veniens dextrum latus aspiciat sol,

laevum discedens curru fugiente vaporet.

temperiem laudes, quid si rubicunda benigni

corna vepres et pruna ferant? si quercus et ilex

10multa fruge pecus, multa dominum iuvet umbra?

dicas adductum propius frondere Tarentum,

fons etiam rivo dare nomen idoneus, ut nec

frigidior Thracam nec purior ambiat Hebrus,

infirmo capiti fluit utilis, utilis alvo.

15hae latebrae dulces, etiam, si credis, amoenae,

incolumem tibi me praestant Septembribus horis.

Tu recte vivis, si curas esse quod audis,

iactamus iam pridem omnis te Roma beatum;

sed vereor ne cui de te plus quam tibi credas,

20neve putes alium sapiente bonoque beatum,

neu, si te populus sanum recteque valentem

dictitet, occultam febrem sub tempus edendi

dissimules, donec manibus tremor incidat unctis.

stultorum incurata pudor malus ulcera celat.

25Si quis bella tibi terra pugnata marique

dicat et his verbis vacuas permulceat auris:

“tene magis salvum populus velit an populum tu,

servet in ambiguo, qui consulit et tibi et urbi,

Iuppiter,” Augusti laudes agnoscere possis:

30cum pateris sapiens emendatusque vocari,

respondesne tuo, dic sodes, nomine? “nempe

vir bonus et prudens dici delector ego ac tu.”

qui dedit hoc hodie, cras, si volet, auferet, ut si

detulerit fasces indigno, detrahet idem.

35pone, meum est inquit: pono tristisque recedo.

idem si clamet furem, neget esse pudicum,

contendat laqueo collum pressisse paternum,

mordear opprobriis falsis mutemque colores?

falsus honor iuvat et mendax infamia terret

40quem nisi mendosum et medicandum? Vir bonus est quis?

“qui consulta patrum, qui leges imaque servat,

quo multae magnaeque secantur iudice lites,

quo res sponsore et quo causae teste tenentur.”

sed videt hunc omnis domus et vicinia tota

45introrsum turpem, speciosum pelle decora.

nec furtum feci nec fugi, si mihi dicat

servus, habes pretium, loris non ureris, aio.

non hominem occidi: non pasces in cruce corvos.

sum bonus et frugi: renuit negitatque Sabellus.

50cautus enim metuit foveam lupus accipiterque

suspectos laqueos et opertum miluus hamum,

oderunt peccare boni virtutis amore,

tu nihil admittes in te formidine poenae:

sit spes fallendi, miscebis sacra profanis.

55nam de mille fabae modiis cum surripis unum,

damnum est, non facinus, mihi pacto lenius isto.

vir bonus, omne forum quem spectat et omne tribunal,

quandocumque deos vel porco vel bove placat,

Line pater! clare, clare cum dixit, Apollo!

60labra movet metuens audiri: “pulchra Laverna,

da mihi fallere, da iusto sanctoque videri,

noctem peccatis et fraudibus obice nubem.”

Qui melior servo, qui liberior sit avarus,

in triviis fixum cum se demittit ob assem,

65non video; nam qui cupiet, metuet quoque; porro,

qui metuens vivet, liber mihi non erit umquam,

perdidit arma, locum Virtutis deseruit, qui

semper in augenda festinat et obruitur re.

vendere cum possis captivum, occidere noli;

70serviet utiliter; sine pascat durus aretque,

naviget ac mediis hiemet mercator in undis,

annonae prosit, portet frumenta penusque.

Vir bonus et sapiens audebit dicere: “Pentheu,

rector Thebarum, quid me perferre patique

75indignum coges?” Adimam bona. “Nempe pecus, rem,

lectos, argentum: tollas licet.” “In manicis ot

compedibus saevo te sub custode tenebo.”

Ipse deus, simul atque volam, me solvet. opinor,

hoc sentit moriar. mors ultima linea rerum est.



17


1Quamvis, Scaeva, satis per te tibi consulis et scis,

quo tandem pacto deceat maioribus uti,

disce, docendus adhuc quae censet amiculus, ut si

caecus iter monstrare velit; tamen aspice si quid

5et nos, quod cures proprium fecisse, loquantur.

Si te grata quies et primam somnus in horam

delectat, si te pulvis strepitusque rotarum,

si laedit caupona, Ferentinum ire iubebo,

nam neque divitibus contingunt gaudia solis,

10nec vixit male, qui natus moriensque fefellit.

si prodesse tuis pauloque benignius ipsum

te tractare voles, accedes siccus ad unctum.

“Si pranderet holus patienter, regibus uti

nollet Aristippus.” “si sciret regibus uti,

15fastidiret holus qui me notat.” utrius horum

verba probes et facta doce, vel iunior audi

cur sit Aristippi potior sententia, namque

mordacem Cynicum sic eludebat, ut aiunt:

“scurror ego ipse mihi, populo tu; rectius hoc et

20splendidius multo est. equus ut me portet, alat rex,

officium facio; tu poscis vilia, verum

dante minor, quamvis fers te nullius egentem.”

omnis Aristippum decuit color et status et res,

temptantem maiora, fere praesentibus aequum,

25contra, quem duplici panno patientia velat,

mirabor, vitae via si conversa decebit.

alter purpureum non exspectabit amictum,

quidlibet indutus celeberrima per loca vadet,

personamque feret non inconcinnus utramque;

30alter Mileti textam cane peius et angui

vitabit chlamydem, morietur frigore, si non

rettuleris pannum. refer et sine vivat ineptus.

Res gerere et captos ostendere civibus hostis

attingit solium Iovis et caelestia temptat:

35principibus placuisse viris non ultima laus est.

non cuivis homini contingit adire Corinthum.

sedit qui timuit ne non succederet. “Esto.

quid, qui pervenit, fecitne viriliter?” atqui

hic est aut nusquam, quod quaerimus, hic onus horret,

40ut parvis animis et parvo corpore maius;

hic subit et perfert, aut virtus nomen inane est,

aut decus et pretium recte petit experiens vir.

Coram rege sua de paupertate tacentes

plus poscente ferent: distat, sumasne pudenter

45an rapias; atqui rerum caput hoc erat, hic fons.

“indotata mihi soror est, paupercula mater,

et fundus nec vendibilis nec pascere firmus,”

qui dicit, clamat, victum date! succinit alter,

et mihi! dividuo findetur munere quadra,

50sed tacitus pasci si posset corvus, haberet

plus dapis et rixae multo minus invidiaeque.

Brundisium comes aut Surrentum ductus amoenum

qui queritur salebras et acerbum frigus et imbres,

aut cistam effractam et subducta viatica plorat,

55nota refert meretricis acumina, saepe catellam,

saepe periscelidem raptam sibi flentis, uti mox

nulla fides damnis verisque doloribus adsit,

nec semel irrisus triviis attollere curat

fracto crure planum, licet illi plurima manet

60lacrima, per sanctum iuratus dicat Osirim:

credite, non ludo; crudeles, tollite claudum!

quaere peregrinum, vicinia rauca reclamat.

1Si bene te novi, metues, liberrime Lolli,

scurrantis speciem praebere, professus amicum

ut matrona meretrici dispar erit atque

discolor, infido scurrae distabit amicus,

5est huic diversum vitio vitium prope maius,

asperitas agrestis et inconcinna gravisque,

quae se commendat tonsa cute, dentibus atris,

dum volt libertas dici mera veraque virtus,

virtus est medium vitiorum et utrimque reductum.

10alter in obsequium plus aequo pronus et imi

derisor lecti sic nutum divitis horret,

sic iterat voces et verba cadentia tollit,

ut puerum saevo credas dictata magistro

reddere vel partis mimum tractare secundas.

15alter rixatur de lana saepe caprina,

propugnat nugis armatus: “scilicet, ut non

sit mihi prima fides, et vere quod placet ut non

acriter elatrem! pretium aetas altera sordet.”

ambigitur quid enim? Castor sciat an Dolichos plus;

20Brundisium Minuci melius via ducat an Appi.

Quem damnosa Venus, quem praeceps alea nudat,

gloria quem supra vires et vestit et unguit,

quem tenet argenti sitis importuna famesque,

quem paupertatis pudor et fuga, dives amicus,

25saepe decem vitiis instructior, odit et horret,

aut, si non odit, regit ac veluti pia mater

plus quam se sapere et virtutibus esse priorem

volt et ait prope vera: “meae (contendere noli)

stultitiam patiuntur opes; tibi parvola res est.

30arta decet sanum comitem toga; desine mecum

certare.” Eutrapelus, cuicumque nocere volebat,

vestimenta dabat pretiosa: “beatus enim iam

cum pulchris tunicis sumet nova consilia et spes,

dormiet in lucem, scorto postponet honestum

35officium, nummos alienos pascet, ad imum

Thraex erit aut holitoris aget mercede caballum.”

Arcanum neque tu scrutaberis illius umquam,

commissumque teges et vino tortus et ira.

nec tua laudabis studia aut aliena reprendes,

40nec, cum venari volet ille, poemata panges.

gratia sic fratrum geminorum, Amphionis atque

Zethi, dissiluit, donec suspecta severo

conticuit lyra. fraternis cessisse putatur

moribus Amphion: tu cede potentis amici

45lenibus imperiis, quotiensque educet in agros

Aetolis onerata plagis iumenta canesque,

surge et inhumanae senium depone Camenae,

cenes ut pariter pulmenta laboribus empta:

Romanis sollemne viris opus, utile famae

50vitaeque et membris; praesertim cum valeas et

vel cursu superare canem vel viribus aprum

possis, adde virilia quod speciosius arma

non est qui tractet; scis, quo clamore coronae

proelia sustineas campestria; denique saevam

55militiam puer et Cantabrica bella tulisti

sub duce qui templis Parthorum signa refigit

nunc et, si quid abest. Italis adiudicat armis.

Ac ne te retrahas et inexcusabilis absis,

quamvis nil extra numerum fecisse modumque

60curas, interdum nugaris rure paterno:

partitur lintres exercitus, Actia pugna

te duce per pueros hostili more refertur;

adversarius est frater, lacus Hadria, donec

alterutrum velox Victoria fronde coronet,

65consentire suis studiis qui crediderit te,

fautor utroque tuum laudabit pollice ludum.

Protinus ut moneam (si quid monitoris eges tu)

quid de quoque viro et cui dicas, saepe videto,

percontatorem fugito: nam garrulus idem est,

70nec retinent patulae commissa fideliter aures,

et semel emissum volat irrevocabile verbum,

non ancilla tuum iecur ulceret ulla puerve

intra marmoreum venerandi limen amici,

ne dominus pueri pulchri caraeve puellae

75munere te parvo beet aut incommodus angat.

qualem commendes, etiam atque etiam aspice, ne mox

incutiant aliena tibi peccata pudorem,

fallimur et quondam non dignum tradimus: ergo

quem sua culpa premet, deceptus omitte tueri,

80ut penitus notum, si temptent crimina, serves

tuterisque tuo fidentem praesidio: qui

dente Theonino cum circumroditur, ecquid

ad te post paulo ventura pericula sentis?

nam tua res agitur, paries cum proximus ardet,

85et neglecta solent incendia sumere vires.

Dulcis inexpertis cultura potentis amici:

expertus metuit. tu, dum tua navis in alto est,

hoc age, ne mutata retrorsum te ferat aura.

oderunt hilarem tristes tristemque iocosi,

90sedatum celeres, agilem navumque remissi;

potores [bibuli media de nocte Falerni]

[oderunt] porrecta negantem pocula, quamvis

nocturnos iures te formidare tepores.

deme supercilio nubem: plerumque modestus

95occupat obscuri speciem, taciturnus acerbi.

Inter cuncta leges et percontabere doctos,

qua ratione queas traducere leniter aevum,

num te semper inops agitet vexetque cupido,

num pavor et rerum mediocriter utilium spes,

100virtutem doctrina paret Naturane donet,

quid minuat curas, quid te tibi reddat amicum,

quid pure tranquillet, honos an dulce lucellum,

an secretum iter et fallentis semita vitae.

Me quotiens reficit gelidus Digentia rivus,

105quem Mandela bibit, rugosus frigore pagus,

quid sentire putas? quid credis, amice, precari?

sit mihi quod nunc est, etiam minus, et mihi vivam

quod superest aevi, si quid superesse volunt di;

sit bona librorum et provisae frugis in annum

110copia, neu fluitem dubiae spe pendulus horae.

Sed satis est orare Iovem, qui ponit et aufert,

det vitam, det opes; aequum mi animum ipse parabo.

1Prisco si credis, Maecenas docte, Cratino,

nulla placere diu nec vivere carmina possunt,

quae scribuntur aquae potoribus. ut male sanos

adscripsit Liber Satyris Faunisque poetas,

5vina fere dulces oluerunt mane Camenae.

laudibus arguitur vini vinosus Homerus;

Ennius ipse pater numquam nisi potus ad arma

prosiluit dicenda. “Forum Putealque Libonis

mandabo siccis, adimam cantare severis:”

10hoc simul edixi, non cessavere poetae

nocturno certare mero, putere diurno,

quid? si quis voltu torvo ferus et pede nudo

exiguaeque togae simulet textore Catonem,

virtutemne repraesentet moresque Catonis?

15rupit Iarbitam Timagenis aemula lingua,

dum studet urbanus tenditque disertus haberi.

decipit exemplar vitiis imitabile: quod si

pallorem casu, biberent exsangue cuminum.

o imitatores, servum pecus, ut mihi saepe

20bilem, saepe iocum vestri movere tumultus!

Libera per vacuum posui vestigia princeps,

non aliena meo pressi pede. qui sibi fidet,

dux reget examen. Parios ego primus iambos

ostendi Latio, numeros animosque secutus

25Archilochi, non res et agentia verba Lycamben.

ac ne me foliis ideo brevi oribus ornes,

quod timui mutare modos et carminis artem,

temperat Archilochi Musam pede mascula Sappho,

temperat Alcaeus, sed rebus et ordine dispar,

30nec socerum quaerit, quem versibus oblinat atris,

nec sponsae laqueum famoso carmine nectit,

hunc ego, non alio dictum prius ore, Latinus

volgavi fidicen. iuvat immemorata ferentem

ingenuis oculisque legi manibusque teneri.

35Scire velis, mea cur ingratus opuscula lector

laudet ametque domi, premat extra limen iniquus:

non ego ventosae plebis suffragia venor

impensis cenarum et tritae munere vestis;

non ego, nobilium scriptorum auditor et ultor,

40grammaticas ambire tribus et pulpita dignor.

hinc illae lacrimae. “spissis indigna theatris

scripta pudet recitare et nugis addere pondus,”

si dixi, rides, ait, “et Iovis auribus ista

servas: fidis enim manare poetica mella

45te solum, tibi pulcher.” ad haec ego naribus uti

formido et, luctantis acuto ne secer ungui,

displicet iste locus, clamo et diludia posco,

ludus enim genuit trepidum certamen et iram,

ira truces inimicitias et funebre bellum.

1Vertumnum Ianumque, liber, spectare videris,

scilicet ut prostes Sosiorum pumice mundus.

odisti clavis et grata sigilla pudico;

paucis ostendi gemis et communia laudas,

5non ita nutritus, fuge quo descendere gestis.

non erit emisso reditus tibi. “quid miser egi?

quid volui?” dices, ubi quis te laeserit, et scis

in breve te cogi, cum plenus languet amator.

Quod si non odio peccantis desipit augur,

10carus eris Romae, donec te deserat aetas;

contrectatus ubi manibus sordeseere volgi

coeperis, aut tineas pasees taciturnus inertis

aut fugies Uticam aut vinctus mitteris Ilerdam.

ridebit monitor non exauditus, ut ille

15qui male parentem in rupes protrusit asellum

iratus: quis enim invitum servare laboret?

hoc quoque te manet, ut pueros elementa docentem

occupet extremis in vicis balba senectus.

Cum tibi sol tepidus pluris admoverit auris,

20me libertino natum patre et in tenui re

maiores pinnas nido extendisse loqueris,

ut quantum generi demas virtutibus addas;

me primis urbis belli placuisse domique,

corporis exigui, praecanum. solibus aptum,

25irasci celerem, tamen ut placabilis essem.

forte meum si quis te percontabitur aevum,

me quater undenos sciat implevisse Decembris,

collegam Lepidum quo duxit Lollius anno.



Liber II

1


1Cum tot sustineas et tanta negotia solus,

res Italas armis tuteris, moribus ornes,

legibus emendes, in publica commoda peccem,

si longo sermone morer tua tempora, Caesar.

5Romulus et Liber pater et cum Castore Pollux,

post ingentia facta deorum in templa recepti,

dum terras hominumque colunt genus, aspera bella

componunt, agros assignant, oppida condunt,

ploravere suis non respondere favorem

10speratum meritis, diram qui contudit hydram

notaque fatali portenta labore subegit,

comperit invidiam supremo fine domari,

urit enim fulgore suo, qui praegravat artis

infra se positas; exstinctus amabitur idem.

15praesenti tibi maturos largimur honores,

iurandasque tuum per numen ponimus aras,

nil oriturum alias, nil ortum tale fatentes.

Sed tuus hic populus sapiens et iustus in uno,

te nostris ducibus, te Grais anteferendo,

20cetera nequaquam simili ratione modoque

aestimat et, nisi quae terris semota suisque

temporibus defuncta videt, fastidit et odit;

sic fautor veterum, ut tabulas peccare vetantis,

quas bis quinque viri sanxerunt, foedera regum

25vel Gabiis vel cum rigidis aequata Sabinis,

pontificum libros, annosa volumina vatum

dictitet Albano Musas in monte locutas.

Si, quia Graiorum sunt antiquissima quaeque

scripta vel optima, Romani pensantur eadem

30scriptores trutina, non est quod multa loquamur:

nil intra est olea, nil extra est in nuce duri;

venimus ad summum fortunae, pingimus atque

psallimus et luctamur Achivis doctius unctis.

Si meliora dies, ut vina, poemata reddit,

35scire velim, chartis pretium quotus arroget annus.

scriptor abhinc annos centum qui decidit, inter

perfectos veteresque referri debet an inter

vilis atque novos? excludat iurgia finis.

est vetus atque probus, centum qui perficit annos.

40quid, qui deperiit minor uno mense vel anno,

inter quos referendus erit? veteresne poetas,

an quos et praesens et postera respuat aetas?

“iste quidem veteres inter ponetur honeste,

qui vel mense brevi vel toto est iunior anno.”

45utor permisso, caudaeque pilos ut equinae

paulatim vello et demo unum, demo etiam unum,

dum cadat elusus ratione ruentis acervi,

qui redit in fastos et virtutem aestimat annis

miraturque nihil nisi quod Libitina sacravit.

50Ennius et sapiens et fortis et alter Homerus,

ut critici dicunt, leviter curare videtur,

quo promissa cadant et somnia Pythagorea.

Naevius in manibus non est et mentibus haeret

paene recens? adeo sanctum est vetus omne poema,

55ambigitur quotiens, uter utro sit prior, aufert

Pacuvius docti famam senis, Accius alti,

dicitur Afrani toga convenisse Menandro,

Plautus ad exemplar Siculi properare Epicharmi,

vincere Caecilius gravitate, Terentius arte.

60hos ediscit et hos arto stipata theatro

spectat Roma potens; habet hos numeratque poetas

ad nostrum tempus Livi scriptoris ab aevo.

Interdum volgus rectum videt, est ubi peccat,

si veteres ita miratur laudatque poetas,

65ut nihil anteferat, nihil illis comparet, errat.

si quaedam nimis antique, si pleraque dure

dicere credit eos, ignave multa fatetur,

et sapit et mecum facit et Iove iudicat aequo,

non equidem insector delendave carmina Livi

70esse reor, memini quae plagosum mihi parvo

Orbilium dictare; sed emendata videri

pulchraque et exactis minimum distantia miror,

inter quae verbum emicuit si forte decorum, et

si versus paulo concinnior unus et alter,

75iniuste totum ducit venditque poema.

Indignor quicquam reprehendi, non quia crasse

compositum illepideve putetur, sed quia nuper,

nec veniam antiquis, sed honorem et praemia posci,

recte necne crocum floresque perambulet Attae

80fabula si dubitem, clament periisse pudorem

cuncti paene patres, ea cum reprehendere coner,

quae gravis Aesopus, quae doctus Roscius egit;

vel quia nil rectum, nisi quod placuit sibi, ducunt,

vel quia turpe putant parere minoribus, et quae

85imberbes didicere senes perdenda fateri.

iam Saliare Numae carmen qui laudat et illud,

quod mecum ignorat, solus volt scire videri,

ingeniis non ille favet plauditque sepultis,

nostra sed impugnat, nos nostraque lividus odit.

90Quod si tam Graecis novitas invisa fuisset

quam nobis, quid nunc esset vetus? aut quid haberet

quod legeret tereretque viritim publicus usus?

Ut primum positis nugari Graecia bellis

coepit et in vitium fortuna labier aequa,

95nunc athletarum studiis, nunc arsit equorum,

marmoris aut eboris fabros aut aeris amavit,

suspendit picta voltum mentemque tabella,

nunc tibicinibus, nunc est gavisa tragoedis;

sub nutrice puella velut si luderet infans,

100quod cupide petiit, mature plena reliquit.

quid placet aut odio est, quod non mutabile credas?

hoc paces habuere bonae ventique secundi.

Romae dulce diu fuit et sollemne reclusa

mane domo vigilare, clienti promere iura,

105cautos nominibus rectis expendere nummos,

maiores audire, minori dicere, per quae

crescere res posset, minui damnosa libido.

mutavit mentem populus levis et calet uno

scribendi studio; pueri patresque severi

110fronde comas vincti cenant et carmina dictant.

ipse ego, qui nullos me adfirmo scribere versus,

invenior Parthis mendacior, et prius orto

sole vigil calamum et chartas et scrinia posco,

navem agere ignarus navis timet; habrotonum aegro

115non audet nisi qui didicit dare; quod medicorum est

promittunt medici; tractant fabrilia fabri:

scribimus indocti doctique poemata passim.

Hic error tamen et levis haec insania quantas

virtutes habeat, sic collige, vatis avarus

120non temere est animus; versus amat, hocstudet unum;

detrimenta, fugas servorum, incendia ridet;

non fraudem socio puerove incogitat ullam

pupillo; vivit siliquis et pane secundo;

militiae quamquam piger et malus, utilis urbi,

125si das hoc, parvis quoque rebus magna iuvari.

os tenerum pueri balbumque poeta figurat,

torquet ab obscenis iam nunc sermonibus aurem,

mox etiam pectus praeceptis format amicis,

asperitatis et invidiae corrector et irae,

130recte facta refert, orientia tempora notis

instruit exemplis, inopem solatur et aegrum,

castis cum pueris ignara puella mariti

disceret unde preces, vatem ni Musa dedisset?

poscit opem chorus et praesentia numina sentit,

135caelestis implorat aquas docta prece blandus,

avertit morbos, metuenda pericula pellit,

impetrat et pacem et locupletem frugibus annum,

carmine di superi placantur, carmine Manes.

Agricolae prisci, fortes parvoque beati,

140condita post frumenta levantes tempore festo

corpus et ipsum animum spe finis dura ferentem,

cum sociis operum et pueris et coniuge fida.

Tellurem porco, Silvanum lacte piabant,

floribus et vino Genium memorem brevis aevi,

145Fescennina per hunc inventa licentia morem

versibus alternis opprobria rustica fudit,

libertasque recurrentis accepta per annos

lusit amabiliter, donec iam saevus apertam

in rabiem coepit verti iocus et per honestas

150ire domos impune minax, doluere cruento

dente lacessiti; fuit intactis quoque cura

condicione super communi; quin etiam lex

poenaque lata, malo quae nollet carmine quemquam

describi: vertere modum, formidine fustis

155ad bene dicendum delectandumque redacti.

Graecia capta ferum victorem cepit et artis

intulit agresti Latio, sic horridus ille

defluxit numerus Saturnius, et grave virus

munditiae pepulere; sed in longum tamen aevum

160manserunt hodieque manent vestigia ruris.

serus enim Graecis admovit acumina chartis

et post Punica bella quietus quaerere coepit,

quid Sophocles et Thespis et Aeschylus utile ferrent.

temptavit quoque rem, si digne vertere posset,

165et placuit sibi, natura sublimis et acer:

nam spirat tragicum satis et feliciter audet,

sed turpem putat inscite metuitque lituram.

Creditur, ex medio quia res accersit, habere

sudoris minimum, sed habet Comoedia tanto

170plus oneris, quanto veniae minus, adspice, Plautus

quo pacto partis tutetur amantis ephebi,

ut patris attenti, lenonis ut insidiosi,

quantus sit Dossennus edacibus in parasitis,

quam non adstricto percurrat pulpita socco.

175gestit enim nummum in loculos demittere, post hoc

securus cadat an recto stet fabula talo.

Quem tulit ad scaenam ventoso Gloria curru,

exanimat lentus spectator, sedulus inflat: sic leve,

sic parvum est, animum quod laudis avarum

180subruit aut reficit. valeat res ludicra, si me

palma negata macrum, donata reducit opimum.

Saepe etiam audacem fugat hoc terretque poetam,

quod numero plures, virtute et honore minores,

indocti stolidique et depugnare parati,

185si discordet eques, media inter carmina poscunt

aut ursum aut pugiles: his nam plebecula gaudet.

verum equitis quoque iam migravit ab aure voluptas

omnis ad incertos oculos et gaudia vana.

quattuor aut pluris aulaea premuntur in horas,

190dum fugiunt equitum turmae peditumque catervae;

mox trahitur manibus regum fortuna retortis,

esseda festinant, pilenta, petorrita, naves,

captivum portatur ebur, captiva Corinthus.

si foret in terris, rideret Democritus, seu

195diversum confusa genus panthera camelo

sive elephans albus volgi converteret ora;

spectaret populum ludis attentius ipsis

ut sibi praebentem nimio spectacula plura:

scriptores autem narrare putaret asello

200fabellam surdo. nam quae pervincere voces

evaluere sonum, referunt quem nostra theatra?

Garganum mugire putes nemus aut mare Tuscum;

tanto cum strepitu ludi spectantur et artes

divitiaeque peregrinae, quibus oblitus actor

205cum stetit in scaena, concurrit dextera laevae.

dixit adhuc aliquid? nil sane. quid placet ergo?

lana Tarentino violas imitata veneno.

ac ne forte putes me, quae facere ipse recusem,

cum recte tractent alii, laudare maligne,

210ille per extentum funem mihi posse videtur

ire poeta, meum qui pectus inaniter angit,

irritat, mulcet, falsis terroribus implet,

ut magus, et modo me Thebis, modo ponit Athenis.

Verum age et his, qui se lectori credere malunt

215quam spectatoris fastidia ferre superbi,

curam redde brevem, si munus Apolline dignum

vis complere libris et vatibus addere calcar,

ut studio maiore petant Helicona virentem.

Multa quidem nobis facimus mala saepe poetae

220(ut vineta egomet caedam mea), cum tibi librum

sollicito damus aut fesso; cum laedimur, unum

si quis amicorum est ausus reprehendere versum;

cum loca iam recitata revolvimus irrevocati;

cum lamentamur non apparere labores

225nostros et tenui deducta poemata filo;

cum speramus eo rem venturam ut, simul atque

carmina rescieris nos fingere, commodus ultro

arcessas et egere vetes et scribere cogas.

sed tamen est operae pretium cognoscere, qualis

230aedituos habeat belli spectata domique

Virtus, indigno non committenda poetae.

gratus Alexandro regi magno fuit ille

Choerilus, incultis qui versibus et male natis

rettulit acceptos, regale nomisma, Philippos;

235sed veluti tractata notam labemque remittunt

atramenta, fere scriptores carmine foedo

splendida facta linunt, idem rex ille, poema

qui tam ridiculum tam care prodigus emit,

edicto vetuit, ne quis se praeter Apellen

240pingeret, aut alius Lysippo duceret aera

fortis Alexandri voltum simulantia. quod si

iudicium subtile videndis artibus illud

ad libros et ad haec Musarum dona vocares,

Boeotum in crasso iurares aere natum.

245At neque dedecorant tua de se iudicia atque

munera, quae multa dantis cum laude tulerunt

dilecti tibi Vergilius Variusque poetae,

nec magis expressi voltus per aenea signa,

quam per vatis opus mores animique virorum

250clarorum apparent, nec sermones ego mallem

repentis per humum quam res componere gestas,

terrarumque situs et flumina dicere, et arces

montibus impositas et barbara regna, tuisque

auspiciis totum confecta duclla per orbem,

255claustraque custodem pacis cohibentia Ianum,

et formidatam Parthis te principe Romam,

si quantum cuperem possem quoque; sed neque parvum

carmen maiestas recipit tua, nec meus audet

rem temptare pudor quam vires ferre recusent.

260sedulitas autem stulte quem diligit urget,

praecipue cum se numeris commendat et arte;

discit enim citius meminitque libentius illud

quod quis deridet, quam quod probat et veneratur.

nil moror officium quod me gravat, ac neque ficto

265in peius voltu proponi cereus usquam

nec prave factis decorari versibus opto,

ne rubeam pingui donatus munere, et una

cum scriptore meo, capsa porrectus operta,

deferar in vicum vendentem tus et odores et piper

270et quidquid chartis amicitur ineptis.

1Flore, bono claraque fidelis amice Neroni,

si quis forte velit puerum tibi vendere natum

Tibure vel Gabiis, et tecum sic agat: “hic et

candidus et talos a vertice pulcher ad imos

5fiet eritque tuus nummorum milibus octo,

verna ministeriis ad nutus aptus erilis,

litterulis Graecis imbutus, idoneus arti

cuilibet; argilla quidvis imitaberis uda;

quin etiam canet indoctum sed dulce bibenti.

10multa fidem promissa levant, ubi plenius aequo

laudat venalis qui volt extrudere merces,

res urget me nulla; meo sum pauper in aere.

nemo hoc mangonum faceret tibi; non temere a me

quivis ferret idem. semel hic cessavit et, ut fit,

15in scalis latuit metuens pendentis habenae:

des nummos, excepta nihil te si fuga laedit:”

ille ferat pretium poenae securus, opinor,

prudens emisti vitiosum; dicta tibi est lex:

insequens tamen hunc et lite moraris iniqua?

20dixi me pigrum proficiscenti tibi, dixi

talibus officiis prope mancum, ne mea saevus

iurgares ad te quod epistula nulla rediret.

quid tum profeci, mecum facientia iura

si tamen attemptas? quereris super hoc etiam, quod

25exspectata tibi non mittam carmina mendax.

Luculli miles collecta viatica multis

aerumnis, lassus dum noctu stertit, ad assem

perdiderat: post hoc vehemens lupus, et sibi et hosti

iratus pariter, ieiunis dentibus acer,

30praesidium regale loco deiecit, ut aiunt,

summe munito et multarum divite rerum,

clarus ob id factum donis ornatur honestis,

accipit et bis dena super sestertia nummum,

forte sub hoc tempus castellum evertere praetor

35nescio quod cupiens hortari coepit eundem

verbis quae timido quoque possent addere mentem:

“i, bone, quo virtus tua te vocat, i pede fausto,

grandia laturus meritorum praemia, quid stas? ”

post haec ille catus, quantumvis rusticus: “ibit,

40ibit eo, quo vis, qui zonam perdidit,” inquit.

Romae nutriri mihi contigit atque doceri

iratus Grais quantum nocuisset Achilles.

adiecere bonae paulo plus artis Athenae,

scilicet ut vellem curvo dinoscere rectum

45atque inter silvas Academi quaerere verum.

dura sed emovere loco me tempora grato

civilisque rudem belli tulit aestus in arma

Caesaris Augusti non responsura lacertis.

unde simul primum me dimisere Philippi,

50decisis humilem pennis inopemque paterni

et laris et fundi, paupertas impulit audax

ut versus facerem: sed quod non desit habentem

quae poterunt umquam satis expurgare cicutae,

ni melius dormire putem quam scribere versus?

55Singula de nobis anni praedantur euntes;

eripuere iocos, Venerem, convivia, ludum;

tendunt extorquere poemata: quid faciam vis?

denique non omnes eadem mirantur amantque:

carmine tu gaudes, hic delectatur iambis,

60ille Bioneis sermonibus et sale nigro.

tres mihi convivae prope dissentire videntur,

poscentes vario multum diversa palato,

quid dem? quid non dem? renuis tu, quod iubet alter;

quod petis, id sane est invisum acidumque duobus.

65Praeter cetera me Romaene poemata censes

scribere posse inter tot curas totque labores?

hic sponsum vocat, hic auditum scripta, relictis

omnibus officiis; cubat hic in colle Quirini,

hic extremo in Aventino, visendus uterque;

70intervalla vides humane commoda. “verum

purae sunt plateae, nihil ut meditantibus obstet.”

festinat calidus mulis gerulisque redemptor,

torquet nunc lapidem, nunc ingens machina tignum,

tristia robustis luctantur funera plaustris,

75hac rabiosa fugit canis, hac lutulenta ruit sus:

i nunc et versus tecum meditare canoros.

scriptorum chorus omnis amat nemus et fugit urbem,

rite cliens Bacchi somno gaudentis et umbra:

tu me inter strepitus nocturnos atque diurnos

80vis canere et contracta sequi vestigia vatum?

ingenium, sibi quod vacuas desumpsit Athenas

et studiis annos septem dedit insenuitque

libris et curis, statua taciturnius exit

plerumque et risu populum quatit: hic ego rerum

85fluctibus in mediis et tempestatibus urbis

verba lyrae motura sonum conectere digner?

Frater erat Romae consulti rhetor, ut alter

alterius sermone meros audiret honores,

Gracchus ut hic illi, foret huic ut Mucius ille.

90qui minus argutos vexat furor iste poetas?

carmina compono, hic elegos. mirabile visu

caelatumque novem Musis opus! adspice primum,

quanto cum fastu, quanto molimine circum-spectemus

vacuam Romanis vatibus aedem!

95mox etiam, si forte vacas, sequere et procul audi,

quid ferat et qua re sibi nectat uterque coronam.

caedimur et totidem plagis consumimus hostem

lento Samnites ad lumina prima duello.

discedo Alcaeus puncto illius; ille meo quis?

100quis nisi Callimachus? si plus adposcere visus,

fit Mimnermus et optivo cognomine crescit.

multa fero, ut placem genus irritabile vatum,

cum scribo et supplex populi suffragia capto;

idem finitis studiis et mente recepta

105obturem patulas impune legentibus auris.

Ridentur mala qui componunt carmina; verum

gaudent scribentes et se venerantur et ultro,

si taceas, laudant quidquid scripsere beati.

at qui legitimum cupiet fecisse poema,

110cum tabulis animum censoris sumet honesti;

audebit, quaecumque parum splendoris habebunt

et sine pondere erunt et honore indigna ferentur,

verba movere loco, quamvis invita recedant

et versentur adhuc intra penetralia Vestae;

115obscurata diu populo bonus eruet atque

proferet in lucem speciosa vocabula rerum,

quae priscis memorata Catonibus atque Cethegis

nunc situs informis premit et deserta vetustas;

adsciscet nova, quae genitor produxerit usus.

120vemens et liquidus puroque simillimus amni

fundet opes Latiumque beabit divite lingua;

luxuriantia compescet, nimis aspera sano

levabit cultu, virtute carenti tollet,

ludentis speciem dabit et torquebitur, ut qui

125nunc Satyrum, nunc agrestem Cyclopa movetur.

Praetulerim scriptor delirus inersque videri,

dum mea delectent mala me vel denique fallant,

quam sapere et ringi. fuit haud ignobilis Argis,

qui se credebat miros audire tragoedos

130in vacuo laetus sessor plausorque theatro;

cetera qui vitae servaret munia recto

more, bonus sane vicinus, amabilis hospes,

comis in uxorem, posset qui ignoscere servis

et signo laeso non insanire lagoenae,

135posset qui rupem et puteum vitare patentem.

hic ubi cognatorum opibus curisque refectus

expulit elleboro morbum bilemque meraco,

et redit ad sese: “pol, me occidistis, amici,

non servastis,” ait, “cui sic extorta voluptas

140et demptus per vim mentis gratissimus error.”

Nimirum sapere est abiectis utile nugis,

et tempestivum pueris concedere ludum,

ac non verba sequi fidibus modulanda Latinis,

sed verae numerosque modosque ediscere vitae,

145quocirca mecum loquor haec tacitusque recordor:

Si tibi nulla sitim finiret copia lymphae,

narrares medicis: quod, quanto plura parasti,

tanto plura cupis, nulline faterier audes?

si volnus tibi monstrata radice vel herba

150non fieret levius, fugeres radice vel herba

proficiente nihil curarier: audieras, cui

rem di donarent, illi decedere pravam

stultitiam; et cum sis nihilo sapientior ex quo

plenior es, tamen uteris monitoribus isdem?

155At si divitiae prudentem reddere possent,

si cupidum timidumque minus te, nempe ruberes,

viveret in terris te si quis avari or uno.

si proprium est, quod quis libra mercatus et aere est,

quaedam, si credis consultis, mancipat usus;

160qui te pascit ager tuus est, et vilicus Orbi,

cum segetes occat tibi mox frumenta daturas,

te dominum sentit, das nummos, accipis uvam,

pullos, ova, cadum temeti: nempe modo isto

paulatim mercaris agrum, fortasse trecentis

165aut etiam supra nummorum milibus emptum.

quid refert, vivas numerato nuper an olim?

emptor Aricini quondam Veientis et arvi

emptum cenat holus, quamvis aliter putat; emptis

sub noctem gelidam lignis calefactat aënum;

170sed vocat usque suum, qua populus adsita certis

limitibus vicina refugit iurgia; tamquam

sit proprium quicquam, puncto quod mobilis horae

nunc prece, nunc pretio, nunc vi, nunc morte suprema

permutet dominos et cedat in altera iura.

175sic quia perpetuus nulli datur usus, et heres

heredem alterius velut unda supervenit undam,

quid vici prosunt aut horrea? quidve Calabris

saltibus adiecti Lucani, si metit Orcus

grandia cum parvis, non exorabilis auro?

180Gemmas, marmor, ebur, Tyrrhena sigilla, tabellas,

argentum, vestes Gaetulo murice tinctas

sunt qui non habeant, est qui non curat habere,

cur alter fratrum cessare et ludere et ungui

praeferat Herodis palmetis pinguibus, alter

185dives et importunus ad umbram lucis ab ortu

silvestrem flammis et ferro mitiget agrum,

scit Genius, natale comes qui temperat astrum,

naturae deus humanae, mortalis in unum

quodque caput, voltu mutabilis, albus et ater.

190utar et ex modico, quantum res poscet, acervo

tollam, nec metuam quid de me iudicet heres,

quod non plura datis invenerit; et tamen idem

scire volam, quantum simplex hilarisque nepoti

discrepet et quantum discordet parcus avaro.

195distat enim, spargas tua prodigus, an neque sumptum

invitus facias neque plura parare labores,

ac potius, puer ut festis Quinquatribus olim,

exiguo gratoque fruaris tempore raptim,

pauperies immunda domus procul absit: ego, utrum

200nave ferar magna an parva, ferar unus et idem.

non agimur tumidis velis Aquilone secundo:

non tamen adversis aetatem ducimus Austris,

viribus, ingenio, specie, virtute, loco, re

extremi primorum, extremis usque priores.

205Non es avarus: abi. quid? cetera iam simul isto

cum vitio fugere? caret tibi pectus inani

ambitione? caret mortis formidine et ira?

somnia, terrores magicos, miracula, sagas,

nocturnos lemures portentaque Thessala rides?

210natalis grate numeras? ignoscis amicis?

lenior et melior fis accedente senecta?

quid te exempta iuvat spinis de pluribus una?

vivere si recte nescis, decede peritis,

lusisti satis, edisti satis atque bibisti:

215tempus abire tibi est, ne potum largius aequo

rideat et pulset lasciva decentius aetas.


Ars poetica (Epistula ad Pisones)


1Humano capiti cervicem pictor equinam

iungere si velit, et varias inducere plumas,

undique conlatis membris, ut turpiter atrum

desinat in piscem mulier formosa superne,

5spectatum admissi risum teneatis, amici?

credite, Pisones, isti tabulae fore librum

persimilem, cuius, velut aegri somnia, vanae

fingentur species, ut nec pes nec caput uni

reddatur formae. 'pictoribus atque poetis

10quidlibet audendi semper fuit aequa potestas.'

scimus, et hanc veniam petimusque damusque vicissim;

sed non ut placidis coeant inmitia, non ut

serpentes avibus geminentur, tigribus agni.

inceptis gravibus plerumque et magna professis

15purpureus, late qui splendeat, unus et alter

adsuitur pannus, cum lucus et ara Dianae

et properantis aquae per amoenos ambitus agros

aut flumen Rhenum aut pluvius describitur arcus;

sed nunc non erat his locus. et fortasse cupressum

20scis simulare: quid hoc, si fractis enatat exspes

navibus, aere dato qui pingitur? amphora coepit

institui: currente rota cur urceus exit?

denique sit quodvis, simplex dumtaxat et unum.

maxima pars vatum, pater et iuvenes patre digni,

25decipimur specie recti: brevis esse laboro,

obscurus fio; sectantem levia nervi

deficiunt animique; professus grandia turget;

serpit humi tutus nimium timidusque procellae:

qui variare cupit rem prodigialiter unam,

30delphinum silvis adpingit, fluctibus aprum:

in vitium ducit culpae fuga, si caret arte.

Aemilium circa ludum faber imus et unguis

exprimet et mollis imitabitur aere capillos,

infelix operis summa, quia ponere totum

35nesciet: hunc ego me, si quid componere curem,

non magis esse velim quam naso vivere pravo,

spectandum nigris oculis nigroque capillo.

sumite materiam vestris, qui scribitis, aequam

viribus et versate diu, quid ferre recusent,

40quid valeant umeri. cui lecta potenter erit res,

nec facundia deseret hunc nec lucidus ordo.

ordinis haec virtus erit et venus, aut ego fallor,

ut iam nunc dicat iam nunc debentia dici,

pleraque differat et praesens in tempus omittat.

in verbis etiam tenuis cautusque serendis

45hoc amet, hoc spernat promissi carminis auctor.

dixeris egregie, notum si callida verbum

reddiderit iunctura novum. si forte necesse est

indiciis monstrare recentibus abdita rerum et

50fingere cinctutis non exaudita Cethegis,

continget dabiturque licentia sumpta pudenter,

et nova fictaque nuper habebunt verba fidem, si

Graeco fonte cadent parce detorta. quid autem

Caecilio Plautoque dabit Romanus ademptum

55Vergilio Varioque? ego cur, adquirere pauca

si possum, invideor, cum lingua Catonis et Enni

sermonem patrium ditaverit et nova rerum

nomina protulerit? licuit semperque licebit

signatum praesente nota producere nomen.

60ut silvae foliis pronos mutantur in annos,

prima cadunt: ita verborum vetus interit aetas,

et iuvenum ritu florent modo nata vigentque.

debemur morti nos nostraque: sive receptus

terra Neptunus classes Aquilonibus arcet,

65regis opus, sterilisve diu palus aptaque remis

vicinas urbes alit et grave sentit aratrum,

seu cursum mutavit iniquum frugibus amnis

doctus iter melius: mortalia facta peribunt,

nedum sermonum stet honos et gratia vivax.

70multa renascentur quae iam cecidere cadentque

quae nunc sunt in honore vocabula, si volet usus,

quem penes arbitrium est et ius et norma loquendi.

res gestae regumque ducumque et tristia bella

quo scribi possent numero, monstravit Homerus;

75versibus inpariter iunctis querimonia primum,

post etiam inclusa est voti sententia compos;

quis tamen exiguos elegos emiserit auctor,

grammatici certant et adhuc sub iudice lis est;

Archilochum proprio rabies armavit iambo;

80hunc socci cepere pedem grandesque cothurni,

alternis aptum sermonibus et popularis

vincentem strepitus et natum rebus agendis;

musa dedit fidibus Divos puerosque Deorum

et pugilem victorem et equum certamine primum

85et iuvenum curas et libera vina referre:

descriptas servare vices operumque colores

cur ego si nequeo ignoroque poeta salutor?

cur nescire pudens prave quam discere malo?

versibus exponi tragicis res comica non volt;

90indignatur item privatis ac prope socco

dignis carminibus narrari cena Thyestae:

singula quaeque locum teneant sortita decentem.

interdum tamen et vocem comoedia tollit

iratusque Chremes tumido delitigat ore;

95et tragicus plerumque dolet sermone pedestri,

Telephus et Peleus cum pauper et exsul uterque

proiicit ampullas et sesquipedalia verba,

si curat cor spectantis tetigisse querella.

non satis est pulchra esse poemata: dulcia sunto

100et quocumque volent animum auditoris agunto.

ut ridentibus adrident, ita flentibus adflent

humani voltus. si vis me flere, dolendum est

primum ipsi tibi: tum tua me infortunia laedent,

Telephe vel Peleu; male si mandata loqueris,

105aut dormitabo aut ridebo. tristia maestum

voltum verba decent, iratum plena minarum,

ludentem lasciva, severum seria dictu.

format enim natura prius nos intus ad omnem

fortunarum habitum: iuvat aut inpellit ad iram

110aut ad humum maerore gravi deducit et angit:

post effert animi motus interprete lingua.

si dicentis erunt fortunis absona dicta,

Romani tollent equites peditesque cachinnum.

intererit multum, Davusne loquatur an heros,

115maturusne senex an adhuc florente iuventa

fervidus, et matrona potens an sedula nutrix,

mercatorne vagus cultorne virentis agelli,

Colchus an Assyrius, Thebis nutritus, an Argis.

aut famam sequere aut sibi convenientia finge

120scriptor. honoratum si forte reponis Achillem,

inpiger, iracundus, inexorabilis, acer

iura neget sibi nata, nihil non adroget armis.

sit Medea ferox invictaque, flebilis Ino,

perfidus Ixion, Io vaga, tristis Orestes.

125si quid inexpertum scaenae conmittis et audes

personam formare novam, servetur ad imum,

qualis ab incepto processerit, et sibi constet.

difficile est proprie communia dicere, tuque

rectius Iliacum carmen deducis in actus

130quam si proferres ignota indictaque primus:

publica materies privati iuris erit, si

non circa vilem patulumque moraberis orbem

nec verbo verbum curabis reddere fidus

interpres nec desilies imitator in artum,

135unde pedem proferre pudor vetet aut operis lex,

nec sic incipies, ut scriptor cyclicus olim:

'fortunam Priami cantabo et nobile bellum.'

quid dignum tanto feret hic promissor hiatu?

parturient montes, nascetur ridiculus mus.

140quanto rectius hic, qui nil molitur inepte:

'dic mihi, Musa, virum, captae post tempora Troiae

qui mores hominum multorum vidit et urbes.'

non fumum ex fulgore, sed ex fumo dare lucem

cogitat, ut speciosa dehinc miracula promat,

145Antiphaten, Scyllamque, et cum Cyclope Charybdim;

nec reditum Diomedis ab interitu Meleagri

nec gemino bellum Troianum orditur ab ovo:

semper ad eventum festinat et in medias res

non secus ac notas auditorem rapit et quae

150desperat tractata nitescere posse relinquit

atque ita mentitur, sic veris falsa remiscet,

primo ne medium, medio ne discrepet imum.

tu, quid ego et populus mecum desideret, audi,

si plausoris eges aulaea manentis et usque

155sessuri, donec cantor 'vos plaudite' dicat.

aetatis cuiusque notandi sunt tibi mores,

mobilibusque decor naturis dandus et annis.

reddere qui voces iam scit puer et pede certo

signat humum, gestit paribus conludere et iram

160colligit ac ponit temere et mutatur in horas.

inberbis iuvenis, tandem custode remoto,

gaudet equis canibusque et aprici gramine campi,

cereus in vitium flecti, monitoribus asper,

utilium tardus provisor, prodigus aeris,

165sublimis cupidusque et amata relinquere pernix.

conversis studiis aetas animusque virilis

quaerit opes et amicitias, inservit honori,

conmisisse cavet quod mox mutare laboret.

multa senem circumveniunt incommoda, vel quod

170quaerit et inventis miser abstinet ac timet uti,

vel quod res omnis timide gelideque ministrat,

dilator, spe longus, iners avidusque futuri,

difficilis, querulus, laudator temporis acti

se puero, castigator censorque minorum.

175multa ferunt anni venientes commoda secum,

multa recedentes adimunt: ne forte seniles

mandentur iuveni partes pueroque viriles:

semper in adiunctis aevoque morabitur aptis.

aut agitur res in scaenis aut acta refertur.

180segnius inritant animos demissa per aurem

quam quae sunt oculis subiecta fidelibus et quae

ipse sibi tradit spectator: non tamen intus

digna geri promes in scaenam multaque tolles

ex oculis, quae mox narret facundia praesens:

185ne pueros coram populo Medea trucidet

aut humana palam coquat exta nefarius atreus

aut in avem Procne vertatur, Cadmus in anguem.

quodcumque ostendis mihi sic, incredulus odi.

neve minor neu sit quinto productior actu

190fabula quae posci volt et spectanda reponi.

nec Deus intersit, nisi dignus vindice nodus

inciderit, nec quarta loqui persona laboret.

actoris partis chorus officiumque virile

defendat, neu quid medios intercinat actus

195quod non proposito conducat et haereat apte.

ille bonis faveatque et consilietur amice

et regat iratos et amet pacare tumentis,

ille dapes laudet mensae brevis, ille salubrem

iustitiam legesque et apertis otia portis,

200ille tegat conmissa Deosque precetur et oret,

ut redeat miseris, abeat fortuna superbis.

tibia non, ut nunc orichalco, vincta tubaeque

aemula, sed tenuis simplexque foramine pauco

adspirare et adesse choris erat utilis atque

205nondum spissa nimis complere sedilia flatu;

quo sane populus numerabilis, utpote parvos,

et frugi castusque verecundusque coibat.

postquam coepit agros extendere victor et urbis

latior amplecti murus vinoque diurno

210placari Genius festis inpune diebus,

accessit numerisque modisque licentia maior.

indoctus quid enim saperet liberque laborum

rusticus urbano confusus, turpis honesto?

sic priscae motumque et luxuriem addidit arti

215tibicen traxitque vagus per pulpita vestem;

sic etiam fidibus voces crevere severis,

et tulit eloquium insolitum facundia praeceps

utiliumque sagax rerum et divina futuri

sortilegis non discrepuit sententia Delphis.

220carmine qui tragico vilem certavit ob hircum,

mox etiam agrestis Satyros nudavit et asper

incolumi gravitate iocum temptavit eo quod

inlecebris erat et grata novitate morandus

spectator functusque sacris et potus et exlex.

225verum ita risores, ita commendare dicacis

conveniet Satyros, ita vertere seria ludo,

ne, quicumque Deus, quicumque adhibebitur heros,

regali conspectus in auro nuper et ostro,

migret in obscuras humili sermone tabernas

230aut, dum vitat humum, nubis et inania captet.

effutire levis indigna tragoedia versus,

ut festis matrona moveri iussa diebus,

intererit Satyris paulum pudibunda protervis.

non ego inornata et dominantia nomina solum

235verbaque, Pisones, Satyrorum scriptor amabo

nec sic enitar tragico differre colori,

ut nihil intersit, Davusne loquatur et audax

Pythias, emuncto lucrata Simone talentum,

an custos famulusque Dei Silenus alumni.

240ex noto fictum carmen sequar, ut sibi quivis

speret idem, sudet multum frustraque laboret

ausus idem: tantum series iuncturaque pollet,

tantum de medio sumptis accedit honoris.

silvis deducti caveant, me iudice, Fauni,

245ne velut innati triviis ac paene forenses.

aut nimium teneris iuvenentur versibus umquam

aut inmunda crepent ignominiosaque dicta.

offenduntur enim, quibus est equus et pater et res,

nec, siquid fricti ciceris probat et nucis emptor,

250aequis accipiunt animis donantve corona.

syllaba longa brevi subiecta vocatur Iambus,

pes citus: unde etiam trimetris adcrescere iussit

nomen iambeis, cum senos redderet ictus,

primus ad extremum similis sibi: non ita pridem,

255tardior ut paulo graviorque veniret ad auris,

spondeos stabilis in iura paterna recepit

commodus et patiens, non ut de sede secunda

cederet aut quarta socialiter. hic et in Acci

nobilibus trimetris adparet rarus et Enni

260in scaenam missos cum magno pondere versus

aut operae celeris nimium curaque carentis

aut ignoratae premit artis crimine turpi.

non quivis videt inmodulata poemata iudex

et data Romanis venia est indigna poetis.

265idcircone vager scribamque licenter? an omnis

visuros peccata putem mea, tutus et intra

spem veniae cautus? vitavi denique culpam,

non laudem merui. vos exemplaria Graeca

nocturna versate manu, versate diurna.

270at nostri proavi Plautinos et numeros et

laudavere sales, nimium patienter utrumque,

ne dicam stulte, mirati, si modo ego et vos

scimus inurbanum lepido seponere dicto

legitimumque sonum digitis callemus et aure.

275ignotum tragicae genus invenisse Camenae

dicitur et plaustris vexisse poemata Thespis,

quae canerent agerentque peruncti faecibus ora.

post hunc personae pallaeque repertor honestae

Aeschylus et modicis instravit pulpita tignis

280et docuit magnumque loqui nitique cothurno.

successit vetus his comoedia, non sine multa

laude; sed in vitium libertas excidit et vim

dignam lege regi: lex est accepta chorusque

turpiter obticuit sublato iure nocendi.

285nil intemptatum nostri liquere poetae

nec minimum meruere decus vestigia Graeca

ausi deserere et celebrare domestica facta

vel qui praetextas vel qui docuere togatas.

nec virtute foret clarisve potentius armis

290quam lingua Latium, si non offenderet unum

quemque poetarum limae labor et mora. vos, o

Pompilius sanguis, carmen reprehendite, quod non

multa dies et multa litura coercuit atque

praesectum deciens non castigavit ad unguem.

295ingenium misera quia fortunatius arte

credit et excludit sanos Helicone poetas

Democritus, bona pars non unguis ponere curat,

non barbam, secreta petit loca, balnea vitat.

nanciscetur enim pretium nomenque poetae,

300si tribus Anticyris caput insanabile numquam

tonsori Licino conmiserit. o ego laevus,

qui purgor bilem sub verni temporis horam.

non alius faceret meliora poemata; verum

nil tanti est. ergo fungar vice cotis, acutum

305reddere quae ferrum valet exsors ipsa secandi;

munus et officium, nil scribens ipse, docebo,

unde parentur opes, quid alat formetque poetam,

quid deceat, quid non, quo virtus, quo ferat error.

scribendi recte sapere est et principium et fons.

310rem tibi Socraticae poterunt ostendere chartae

verbaque provisam rem non invita sequentur.

qui didicit, patriae quid debeat et quid amicis,

quo sit amore parens, quo frater amandus et hospes,

quod sit conscripti, quod iudicis officium, quae

315partes in bellum missi ducis, ille profecto

reddere personae scit convenientia cuique.

respicere exemplar vitae morumque iubebo

doctum imitatorem et vivas hinc ducere voces.

interdum speciosa locis morataque recte

320fabula nullius veneris, sine pondere et arte,

valdius oblectat populum meliusque moratur

quam versus inopes rerum nugaeque canorae.

Graiis ingenium, Graiis dedit ore rotundo

Musa loqui, praeter laudem nullius avaris.

325Romani pueri longis rationibus assem

discunt in partis centum diducere. 'dicat

filius Albini: si de quincunce remota est

uncia, quid superat? poteras dixisse.' 'triens.' 'eu,

rem poteris servare tuam. redit uncia, quid fit?'

330'semis.' an, haec animos aerugo et cura peculi

cum semel imbuerit, speremus carmina fingi

posse linenda cedro et levi servanda cupresso?

aut prodesse volunt aut delectare poetae

aut simul et iucunda et idonea dicere vitae.

335quidquid praecipies, esto brevis, ut cito dicta

percipiant animi dociles teneantque fideles:

omne supervacuum pleno de pectore manat.

ficta voluptatis causa sint proxima veris:

ne quodcumque volet poscat sibi fabula credi

340neu pransae Lamiae vivum puerum extrahat alvo.

centuriae seniorum agitant expertia frugis,

celsi praetereunt austera poemata Rhamnes:

omne tulit punctum, qui miscuit utile dulci

lectorem delectando pariterque monendo.

345hic meret aera liber Sosiis, hic et mare transit

et longum noto scriptori prorogat aevum.

sunt delicta tamen, quibus ignovisse velimus:

nam neque chorda sonum reddit quem volt manus et mens,

poscentique gravem persaepe remittit acutum,

350nec semper feriet quodcumque minabitur arcus.

verum ubi plura nitent in carmine, non ego paucis

offendar maculis, quas aut incuria fudit

aut humana parum cavit natura. quid ergo est?

ut scriptor si peccat idem librarius usque,

355quamvis est monitus, venia caret, et citharoedus

ridetur, chorda qui semper oberrat eadem,

sic mihi, qui multum cessat, fit Choerilus ille,

quem bis terve bonum cum risu miror; et idem

indignor, quandoque bonus dormitat Homerus;

360verum operi longo fas est obrepere somnum.

ut pictura poesis: erit quae, si propius stes,

te capiat magis, et quaedam, si longius abstes;

haec amat obscurum, volet haec sub luce videri,

iudicis argutum quae non formidat acumen;

365haec placuit semel, haec deciens repetita placebit.

o maior iuvenum, quamvis et voce paterna

fingeris ad rectum et per te sapis, hoc tibi dictum

tolle memor, certis medium et tolerabile rebus

recte concedi: consultus iuris et actor

370causarum mediocris abest virtute diserti

Messallae nec scit quantum Cascellius Aulus,

sed tamen in pretio est: mediocribus esse poetis

non homines, non Di, non concessere columnae.

ut gratas inter mensas symphonia discors

375et crassum unguentum et Sardo cum melle papaver

offendunt, poterat duci quia cena sine istis:

sic animis natum inventumque poema iuvandis,

si paulum summo decessit, vergit ad imum.

ludere qui nescit, campestribus abstinet armis

380indoctusque pilae discive trochive quiescit,

ne spissae risum tollant inpune coronae:

qui nescit versus, tamen audet fingere. quidni?

liber et ingenuus, praesertim census equestrem

summam nummorum vitioque remotus ab omni.

385tu nihil invita dices faciesve Minerva:

id tibi iudicium est, ea mens. siquid tamen olim

scripseris, in Meti descendat iudicis auris

et patris et nostras nonumque prematur in annum

membranis intus positis: delere licebit,

390quod non edideris, nescit vox missa reverti.

silvestris homines sacer interpresque Deorum

caedibus et victu foedo deterruit Orpheus,

dictus ob hoc lenire tigres rabidosque leones;

dictus et Amphion, Thebanae conditor urbis,

395saxa movere sono testudinis et prece blanda

ducere quo vellet. fuit haec sapientia quondam,

publica privatis secernere, sacra profanis,

concubitu prohibere vago, dare iura maritis,

oppida moliri, leges incidere ligno.

400sic honor et nomen divinis vatibus atque

carminibus venit. post hos insignis Homerus

Tyrtaeusque mares animos in Martia bella

versibus exacuit; dictae per carmina sortes

et vitae monstrata via est et gratia regum

405Pieriis temptata modis ludusque repertus

et longorum operum finis: ne forte pudori

sit tibi Musa lyrae sollers et cantor Apollo.

natura fieret laudabile carmen an arte,

quaesitum est: ego nec studium sine divite vena

410nec rude quid prosit video ingenium: alterius sic

altera poscit opem res et coniurat amice.

qui studet optatam cursu contingere metam,

multa tulit fecitque puer, sudavit et alsit,

abstinuit venere et vino; qui Pythia cantat

415tibicen, didicit prius extimuitque magistrum.

nunc satis est dixisse 'ego mira poemata pango;

occupet extremum scabies; mihi turpe relinqui est

et quod non didici sane nescire fateri'.

ut praeco, ad merces turbam qui cogit emendas,

420adsentatores iubet ad lucrum ire poeta

dives agris, dives positis in fenore nummis.

si vero est, unctum qui recte ponere possit

et spondere levi pro paupere et eripere artis

litibus inplicitum, mirabor, si sciet inter-

425noscere mendacem verumque beatus amicum.

tu seu donaris seu quid donare voles cui,

nolito ad versus tibi factos ducere plenum

laetitiae; clamabit enim 'pulchre! bene! recte!'

pallescet, super his etiam stillabit amicis

430ex oculis rorem, saliet, tundet pede terram.

ut, qui conducti plorant in funere, dicunt

et faciunt prope plura dolentibus ex animo, sic

derisor vero plus laudatore movetur.

reges dicuntur multis urgere culillis

435et torquere mero, quem perspexisse laborent

an sit amicitia dignus; si carmina condes,

numquam te fallent animi sub vulpe latentes.

Quintilio siquid recitares, 'corrige sodes

hoc' aiebat 'et hoc'. mulius te posse negares

440bis terque expertum frustra: delere iubebat

et male tornatos incudi reddere versus.

si defendere delictum quam vertere malles,

nullum ultra verbum aut operam insumebat inanem,

quin sine rivali teque et tua solus amares.

445vir bonus et prudens versus reprehendet inertis,

culpabit duros, incomptis adlinet atrum

transverso calamo signum, ambitiosa recidet

ornamenta, parum claris lucem dare coget,

arguet ambigue dictum, mutanda notabit:

450fiet Aristarchus; non dicet 'cur ego amicum

offendam in nugis?' hae nugae seria ducent

in mala derisum semel exceptumque sinistre.

ut mala quem scabies aut morbus regius urget

aut fanaticus error et iracunda Diana,

455vesanum tetigisse timent fugiuntque poetam

qui sapiunt, agitant pueri incautique sequuntur.

hic, dum sublimis versus ructatur et errat,

si veluti merulis intentus decidit auceps

in puteum foveamve, licet 'succurrite' longum

460clamet, 'io cives', non sit qui tollere curet.

si curet quis opem ferre et demittere funem,

'qui scis, an prudens huc se deiecerit atque

servari nolit?' dicam siculique poetae

narrabo interitum. 'Deus inmortalis haberi

465dum cupit Empedocles, ardentem frigidus Aetnam

insiluit. sit ius liceatque perire poetis:

invitum qui servat, idem facit occidenti.

nec semel hoc fecit nec, si retractus erit, iam

fiet homo et ponet famosae mortis amorem.

470nec satis adparet, cur versus factitet, utrum

minxerit in patrios cineres an triste bidental

moverit incestus: certe furit ac velut ursus,

obiectos caveae valuit si frangere clatros,

indoctum doctumque fugat recitator acerbus;

475quem vero arripuit, tenet occiditque legendo,

non missura cutem, nisi plena cruoris, hirudo.'

